text:
སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཚོགས་ཆེན་བཅུ་དགུ་པའི་སྙན་སྒྲོན་ནང་ཀྲུང་གོ་གུང་ཁྲན་ཏང་མིའི་ཐོག་མའི་བསམ་འདུན་དང་འགན་འཁྲི་ནི་ཀྲུང་གོའི་མི་དམངས་ལ་བདེ་སྐྱིད་དོན་གཉེར་དང་ཀྲུང་ཧྭ་མི་རིགས་ལ་བསྐྱར་དར་དོན་གཉེར་བྱེད་པ་དེ་རེད་ཅེས་གསུངས་པ་ལྟར། གུང་ཁྲན་ཏང་མིའི་ཐོག་མའི་བསམ་འདུན་དང་འགན་འཁྲིས་ང་ཚོ་ནང་པ་སངས་རྒྱས་པ་རྣམས་ལ་སེམས་ཅན་ཐམས་ཅད་སྡུག་བསྔལ་ལས་བསྒྲལ་ཅིང་བདེ་བར་འགོད་རྒྱུའི་ཁྲིད་སྟོན་གནང་ཡོད། ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་མངོན་འགྱུར་བྱེད་པ་ནི་ཉེ་རབས་ཚུན་གྱི་ཀྲུང་ཧྭ་མི་རིགས་ཀྱི་ཕུགས་འདུན་རླབས་ཆེ་ཤོས་དེ་རེད། རླབས་ཆེན་ཕུགས་འདུན་འདི་མངོན་འགྱུར་བྱེད་པ་ནི་ཀྲུང་གོ་གུང་ཁྲན་ཏང་དབུ་བརྙེས་ཚུན་ཕྲག་ཏུ་འཁུར་བའི་ལོ་རྒྱུས་ཀྱི་འགན་འཁྲི་ཞིག་རེད། “ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་མངོན་འགྱུར་བྱེད་པ་ནི་ལས་སླ་ཚེགས་ཆུང་ཞིག་མིན་ལ་རྔ་རྡུང་དར་འཕྱར་བྱས་ནས་མངོན་འགྱུར་ཐུབ་པ་ཞིག་དེ་བས་ཀྱང་མིན” ཏང་གི་ཚོགས་ཆེན་བཅུ་དགུ་པའི་ཐོག་ལོ་96རིང་ཀྲུང་གོ་གུང་ཁྲན་ཏང་གིས་ལོ་རྒྱུས་ཀྱི་འགན་འཁྲི་སྒྲུབ་ཆེད་དཀའ་སྤྱད་འབད་བརྩོན་བྱས་ནས་གྲུབ་འབྲས་ཆེན་པོ་བླངས་པར་ཕྱིར་ལྟ་བྱས་པ་དང་སྦྲགས། དུས་རབས་གསར་པའི་ཀྲུང་གོ་གུང་ཁྲན་ཏང་གི་ལོ་རྒྱུས་ཀྱི་འགན་འཁྲིར་འགྲེལ་བཤད་གཏིང་ཟབ་ཀྱང་བརྒྱབ་ནས། ང་ཚོ་ཆོས་ལུགས་ལས་རིགས་ཀྱི་མི་སྣར་དུས་རབས་གསར་པར་ལོ་རྒྱུས་ཀྱི་འགན་འཁྲི་སྔར་བས་ཡག་པོ་འཁུར་དགོས་པའི་བླང་བྱ་གསར་པ་བཏོན་ཡོད། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་བྱེད་པའི་ནང་དོན་གལ་ཆེན་ཞིག་ནི། དུས་རབས་གསར་པའི་ལོ་རྒྱུས་ཀྱི་འགན་འཁྲི་བློ་ལ་བརྟན་པོར་ངེས་ནས་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་ལག་ལེན་ཁྲོད་མི་དམངས་དུང་ཕྱུར་དུ་མས་ཀྲུང་གོའི་ཕུགས་འདུན་མཉམ་དུ་སྒྲུབ་པའི་སྟོབས་ཤུགས་ཆེན་པོ་གཅིག་ཏུ་བསྡུ་རྒྱུ་དེ་རེད།
རང་སྐྱོང་ལྗོངས་ཏང་ཨུད་དང་། སྲིད་གཞུང་། ཧྲུའུ་ཅི་ཝུའུ་དབྱིང་ཅེ་བཅས་ཀྱིས་བོད་ལྗོངས་ནང་བསྟན་སློབ་གླིང་གི་ལས་དོན་ལ་ཚད་མཐོའི་མཐོང་ཆེན་དང་ང་ཚོ་ཆོས་ལུགས་ལས་རིགས་ཀྱི་མི་སྣར་ཐུགས་ཁུར་ཚད་མེད་གནང་གི་ཡོད། ལྷག་པར་ཏུ་ཧྲུའུ་ཅི་ཝུའུ་དབྱིང་ཅེའི་བྱམས་བརྩེའི་ཐུགས་ཁུར་དང་རྒྱབ་སྐྱོར་ཤུགས་ཆེན་འོག བོད་ལྗོངས་ནང་བསྟན་སློབ་གླིང་གི་སློབ་གཉེར་ཆ་རྐྱེན་ཧ་ཅང་ལེགས་སུ་ཕྱིན་སོང་། ངས་ཏང་གི་སྲིད་ཇུས་བཟང་པོ་དངོས་སུ་ཚོར་བྱུང་ལ་སྤྱི་ཚོགས་ལ་ལེགས་སྐྱེས་འབུལ་བ་དང་འོས་འགན་སྒྲུབ་པའི་རང་ཉིད་ཀྱི་དད་སེམས་ཀྱང་ཆེ་རུ་ཕྱིན་སོང་།
གཅིག ཏང་གིས་ཐུགས་ཁུར་དང་གཟིགས་སྐྱོང་ཚོར་བར་བྱས་ནས་བློ་བརྟན་འགྱུར་མེད་ངང་ཏང་གི་རྗེས་སུ་འབྲང་རྒྱུ་ཡིན། རང་སྐྱོང་ལྗོངས་ཏང་ཨུད་དང་སྲིད་གཞུང་གིས་ཏང་གི་ཆོས་ལུགས་ལས་དོན་གྱི་གཞི་རྩའི་བྱེད་ཕྱོགས་དང་། ཆོས་ལུགས་ལས་དོན་སྐོར་གྱི་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་ཐབས་ཇུས་རབ་དང་རིམ་པ་ཁྱོན་ཡོངས་ནས་ལག་བསྟར་དོན་འཁྱོལ་བྱས་པ་དང་སྦྲགས། དགོན་ཕན་གྲྭ་ཕན་གྱི་སྲིད་ཇུས་བཟང་པོ་རབ་དང་རིམ་པ་བཟོས་ནས་དོན་འཁྱོལ་བྱས་པས། ང་ཚོའི་སྒོམ་སྒྲུབ་དང་འཚོ་བའི་ཆ་རྐྱེན་ལ་གནམ་ས་བླ་འོག་ཏུ་འགྱུར་པ་ལྟ་བུའི་འགྱུར་ལྡོག་བྱུང་སོང་། སྒྱུར་བཅོས་སྒོ་འབྱེད་ཀྱི་གྲུབ་འབྲས་དང་། ཏང་དང་སྲིད་གཞུང་གི་དྲོ་སྐྱིད། དགོན་ཕན་གྲྭ་ཕན་གྱི་བྱེད་ཐབས་ལས་བྱུང་བའི་ཕན་པ་དངོས་བཅས་མྱོང་ཚོར་ཐུབ་བྱུང་། ཧེ་བག་མེད་པའི་དོ་སྙོམས་ཅན་གྱི་དགོན་ཕན་གྲྭ་ཕན་གྱི་སྲིད་ཇུས་དང་བྱེད་ཐབས་འདི་དག་དང་། ད་ཆའི་སྒོམ་སྒྲུབ་ཆ་རྐྱེན་ཡག་པོ་འདི་འདྲ་དེ་སྔའི་དུས་སྐབས་གང་རུང་ཞིག་ཏུ་ཡང་འབྱུང་མ་མྱོང་བའམ་ཡང་ན་བསམ་བློར་ཡང་འཁོར་དཀའ་བ་ཞིག་རེད། འདི་དག་ཚང་མ་ཏང་གི་བཀའ་དྲིན་རེད། སངས་རྒྱས་ཆོས་ལུགས་པ་ཞིག་གི་ངོས་ནས་ཡིན་པའི་ང་ཚོས་ཆུ་འཐུང་དུས་ཆུ་འགོ་མི་བརྗེད་པ་དང་། འདི་དག་ཚང་མ་ཀྲུང་གོ་གུང་ཁྲན་ཏང་གིས་གནང་བར་ངོས་འཛིན་གང་ལེགས་བྱེད་པ། དྲིན་ཤེས་དང་། དྲིན་ཚོར། དྲིན་འཇལ་བཅས་བྱས་ནས་གུང་ཁྲན་ཏང་གི་འགོ་ཁྲིད་ལ་མཐའ་གཅིག་ཏུ་སྲུང་བརྩི་དང་བློ་བརྟན་འགྱུར་མེད་ངང་ཏང་གི་རྗེས་སུ་འབྲང་བ། མེས་རྒྱལ་གཅིག་གྱུར་ལ་སྲུང་སྐྱོང་དང་། མི་རིགས་མཐུན་སྒྲིལ་ལ་ཤུགས་སྣོན། མི་དམངས་བདེ་སྡོད་ལས་བརྩོན་བཅས་ལ་ནུས་པ་འདོན་སྤེལ་གྱིས་ལེགས་སྐྱེས་ཧུར་ཐག་འབུལ་བ། ཏང་དང་སྲིད་གཞུང་གིས་ཆོས་ལུགས་ལས་རིགས་ཀྱི་མི་སྣར་བཅངས་པའི་ཐུགས་རེ་ཆུད་ཟོས་སུ་མི་གཏོང་བ་བཅས་ཀྱི་ཐོག་ནས་རང་ཉིད་ཚད་ལོན་པ་དང་། དུས་རབས་ཡར་རྒྱས་ཀྱི་བླང་བྱ་དང་འཚམ་པ། རྒྱལ་གཅེས་ཆོས་གཅེས་བཅས་ཀྱི་ཆོས་ལུགས་ལས་རིགས་ཀྱི་མི་སྣ་ཞིག་ཏུ་ཧུར་ཐག་འགྱུར་བར་བྱ་རྒྱུ་ཡིན།
གཉིས། བོད་ལྗོངས་ནང་བསྟན་སློབ་གླིང་གི་སློབ་མའི་བསམ་བློ་སློབ་གསོའི་ཁྲིད་སྟོན་ལས་དོན་ཡག་པོ་བསྒྲུབ་རྒྱུ་ཡིན། ཀྲུང་ཧྭ་མི་རིགས་ཁྱིམ་ཚང་གཅིག་ལྟར་བརྩེ་བ་དང་། བློ་གཅིག་སེམས་གཅིག་གིས་ཀྲུང་གོའི་ཕུགས་འདུན་འགྲུབ་པར་བྱེད་པ་ནི་ཀྲུང་ཧྭའི་བུ་ཕྲུག་གི་ཐུན་མོང་བསམ་འདུན་ཡིན་ལ་རྒྱལ་ཡོངས་མི་རིགས་ཁག་གི་མི་དམངས་ཚོའི་ཐུན་མོང་གི་དམིགས་ཚད་ཀྱང་རེད། ནང་བསྟན་སློབ་གླིང་གི་དཔེ་ཆའི་དགེ་རྒན་ཞིག་གི་ཆ་ནས། སློབ་མར་མི་རིགས་མཐུན་སྒྲིལ་ལ་གཅེས་སྐྱོང་བྱེད་པ་དེ་རང་ཉིད་ཀྱི་མིག་འབྲས་ལ་གཅེས་སྤྲས་དང་རང་ཉིད་ཀྱི་ཚེ་སྲོག་ལ་གཅེས་སྐྱོང་བྱེད་པ་བཞིན་བྱེད་དགོས་པའི་སློབ་གསོ་ཁྲིད་སྟོན་བྱ་རྒྱུ་ཡིན། མི་རིགས་ཁག་མཐུན་སྒྲིལ་རྡོག་རྩ་གཅིག་སྒྲིལ་བྱེད་དགོས། གང་ལགས་ཤེ་ན་མཐུན་སྒྲིལ་ནི་བདེ་སྐྱིད་ཀྱི་འབྱུང་རྩ་རེད། མཐུན་པ་སྤུན་བཞིའི་དོན་སྙིང་ལས་ང་ཚོས་མཐུན་སྒྲིལ་བརྟན་ལྷིང་ནི་བདེ་སྐྱིད་དང་ཁ་ཕྲལ་ཟང་ཟིང་ནི་ཆག་སྒོ་ཡིན་པ་དང་། རྒན་བཀུར་གཞོན་གཅེས་དང་། ཞི་མཐུན་མཉམ་གནས། མཐུན་སྒྲིལ་རོགས་རེས་བཅས་བྱུང་ཚེ། བདེ་སྡོད་ལས་བརྩོན་དང་ཁྱིམ་ཚང་འཆམ་མཐུན་ཡོང་བ་རྟོགས་ཐུབ། མཐུན་པ་སྤུན་བཞིའི་སྙིང་སྟོབས་སློབ་སྦྱོང་དང་དར་སྤེལ་བཏང་ནས་མི་རིགས་མཐུན་སྒྲིལ་ལ་སྔར་བས་ཤུགས་སྣོན་བརྒྱབ་སྟེ་མེས་རྒྱལ་དར་རྒྱས་དང་། མི་རིགས་འཕེལ་རྒྱས། མི་དམངས་བདེ་སྐྱིད་བཅས་ལ་སྟོབས་ཤུགས་ལེགས་སྐྱེས་སུ་འབུལ་རྒྱུ་ཡིན། པཎ་ཆེན་སྐུ་ཕྲེང་བཅུ་པ་དང་ཀྲུའུ་ཞི་གཞོན་པ་འཕགས་པ་ལྷ་དགེ་ལེགས་རྣམ་རྒྱལ་སོགས་ཆོས་ལུགས་ལས་རིགས་ཀྱི་རྒྱལ་གཅེས་མི་སྣ་མིག་དཔེར་བྱས་ཏེ་ཁོང་ཚོའི་རྒྱལ་གཅེས་ཆོས་གཅེས་དང་། རྒྱལ་སྲུང་དམངས་ཕན། སྒྲིག་བཀུར་ཁྲིམས་སྲུང་བཅས་ཀྱི་སྲོལ་རྒྱུན་བཟང་པོ་རྒྱུན་འཛིན་དང་དར་སྤེལ་གཏོང་བ་དང་། ཏང་དང་སྲིད་གཞུང་གི་དོ་དམ་དང་དུ་ལེན་པ། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་དང་བསམ་བློའི་ཐད་བསམ་སྤྱོད་གཅིག་མཐུན་དང་། དམིགས་ཚད་ཐད་བློ་ཁ་གཅིག་མཐུན། བྱ་སྤྱོད་ཐད་བསམ་སྦྱོར་གཅིག་མཐུན་བཅས་ཡོང་བ་བྱས་ནས་བོད་བརྒྱུད་ནང་བསྟན་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་ཡོང་རྒྱུར་སྐུལ་འདེད་གཏོང་ཆེད། རང་ཉིད་ཀྱི་སྟོབས་ཤུགས་ལེགས་སྐྱེས་སུ་འབུལ་རྒྱུ་ཡིན།
གསུམ། ཏང་གི་ཚོགས་ཆེན་བཅུ་དགུ་པ་དང་ལྗོངས་ཏང་ཨུད་སྐབས་དགུ་པའི་ཨུ་ལྷན་ཚང་འཛོམས་གྲོས་ཚོགས་ཐེངས་གསུམ་པའི་དགོངས་དོན་སློབ་སྦྱོང་བྱས་ནས་བྱ་སྤྱོད་ཐོག་དོན་འཁྱོལ་ཐུབ་པ་བྱ་རྒྱུ་ཡིན། ང་ཚོས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ནས་རང་སྐྱོང་ལྗོངས་ཏང་ཨུད་ཀྱི་བློ་བརྟན་འགྱུར་མེད་ཀྱི་འགོ་ཁྲིད་འོག་བོད་ལྗོངས་ནང་བསྟན་སློབ་གླིང་ལ“བོད་བརྒྱུད་ནང་བསྟན་གྱི་འཕེལ་རྒྱས་ལ་སྐུལ་འདེད་གཏོང་བའི་གཡུལ་ས་དང་། རྒྱལ་གཅེས་ཆོས་གཅེས་ཀྱི་ཤེས་ལྡན་མི་སྣ་གསོ་སྐྱོང་བྱེད་པའི་གཡུལ་ས། བོད་བརྒྱུད་ནང་བསྟན་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་ཡོང་རྒྱུར་སྐུལ་འདེད་གཏོང་བའི་གཡུལ་ས། ལྗོངས་ཡོངས་ཀྱི་དགོན་སྡེར་བྱང་ཚད་མཐོ་བའི་གྲྭ་བཙུན་གསོ་སྐྱོང་བྱེད་པའི་གཡུལ་ས་བཅས་སུ་སྐྲུན་དགོས་པའི”སྐོར་གྱི་རང་སྐྱོང་ལྗོངས་ཏང་ཨུད་དང་སྲིད་གཞུང་གི་མཛུབ་སྟོན་དགོངས་དོན་ལག་བསྟར་དོན་འཁྱོལ་བྱས་ཏེ་ཡང་དག་པའི་སློབ་གཉེར་ཁ་ཕྱོགས་མཐའ་འཁྱོངས་དང་། ཆབ་སྲིད་ཐད་བློས་འགེལ་ཆོག་པ་དང་། གྲུབ་མཐའི་ཐད་ཕྱོགས་ལྷུང་མེད་པ། མདོ་སྔགས་ཟུང་འབྲེལ། གྲྭ་བཙུན་མཉམ་སྦྱོང་། སློབ་དཔྱོད་གལ་ཆེ་མཉམ་འཇོག་བཅས་མཐའ་འཁྱོངས་ཀྱིས་སློབ་ཁྲིད་བྱེད་སྟངས་དང་རྣམ་པ་གསར་གཏོད་དང་སློབ་གཉེར་ཆུ་ཚད་མཐོ་རུ་བཏང་ནས་རྒྱལ་གཅེས་ཆོས་གཅེས་ཀྱི་ཕུལ་བྱུང་དགེ་འདུན་པ་གསོ་སྐྱོང་བྱ་རྒྱུ་ཡིན། 《ལོ་16མན་གྱི་སྤྲུལ་སྐུ་ལོ་ཆུང་གསོ་སྐྱོང་སློབ་གསོའི་ཇུས་གཞི》གཞིར་བཟུང་། སྤྲུལ་སྐུ་ལོ་ཆུང་གསོ་སྐྱོང་ལས་དོན་ཡག་པོ་བསྒྲུབས་ནས་ནང་བསྟན་ལ་བྱང་ཞིང་ཚན་རིག་གི་རིག་གནས་ཀྱང་ཤེས་པའི་རྒྱལ་གཅེས་ཆོས་གཅེས་ཀྱི་བྱང་ཚད་མཐོ་བའི་གྲྭ་བཙུན་མི་རབས་གསར་པ་གསོ་སྐྱོང་ཧུར་ཐག་བྱ་རྒྱུ་ཡིན།
(རྩོམ་པ་པོ། རྒྱལ་ཡོངས་སྲིད་གྲོས་ཀྱི་ཨུ་ཡོན་དང་། རང་སྐྱོང་ལྗོངས་སྲིད་གྲོས་ཀྱི་ཨུ་ཡོན། ཀྲུང་གོ་ནང་བསྟན་མཐུན་ཚོགས་བོད་ལྗོངས་ཡན་ལག་མཐུན་ཚོགས་ཀྱི་ཚོགས་གཙོ་གཞོན་པ། བོད་ལྗོངས་ནང་བསྟན་སློབ་གླིང་གི་ཡོན་ཀྲང་གཞོན་པ། དཔེ་ཆའི་དགེ་རྒན། སེ་ར་དགོན་དོ་དམ་ཨུ་ལྷན་གྱི་ཀྲུའུ་རེན་གཞོན་པ་བཅས་ཡིན)


c: text/html

text:
རྩོམ་འབྲི་ནི་ཐད་ཀར་བཤད་ན་སློབ་མའི་ཕྱོགས་ཡོངས་ཀྱི་བྱང་ཚད་མཐོར་འདེགས་བྱེད་པའི་གྲུབ་ཆ་གལ་ཆེན་ཞིག་ཡིན་པས། གཤམ་དུ་རང་ལྗོངས་ཀྱི་བོད་ཡིག་དགེ་རྒན་ཚོའི་སློབ་ཁྲིད་བྱེད་ཕྱོགས་ལ་བློ་སྒོ་འབྱེད་ཕྱིར་དང་། ཕན་ཚུན་མྱོང་བ་འདོན་སྤྲོད་དང་། དགེ་མཚན་སྤེལ་རེས། སྐུལ་ལྕག་གཏོང་རེས་སོགས་ཕྱོགས་ཡོངས་ལ་དམིགས་ཏེ། སློབ་མར་རྩོམ་འབྲིའི་སློབ་ཚན་ལེགས་པར་ཁྲིད་རྒྱུ་དེ་གནས་བབ་གལ་ཆེན་ཐོག་འཇོག་དགོས་པའི་སྐོར་རང་ཉིད་ཀྱི་ལྟ་ཚུལ་དང་། གྲོས་འགོ་ཅུང་ཟད་གླེང་བར་འདོད།
དང་པོ། རྩོམ་འབྲིའི་གནས་བབ་ལ་མཐོང་ཆེན་གང་ལེགས་བྱེད་དགོས་པའི་སྐོར།
རྩོམ་འབྲི་ནི་མིའི་རིགས་ཀྱིས་རང་བྱུང་ཁམས་སྒྱུར་བཀོད་བྱེད་པ་དང་། རང་ཉིད་ཀྱི་འཚོ་གནས་ཆ་རྐྱེན་ལེགས་སུ་གཏོང་བ། རང་ཉིད་གནས་སའི་སྤྱི་ཚོགས་འདིར་ཤེས་དཔལ་དར་སྤེལ་གཏོང་བ་སོགས་ཀྱི་བྱ་བ་ཐམས་ཅད་ལ་ཁྱབ་པའི་བྱེད་སྒོ་གལ་ཆེན་ཞིག་ཡིན་ལ། རྩོམ་འབྲི་ཁྱིམ་ཚང་དང་མི་སྒེར་ཚང་མར་ཁྱབ་པའི་བྱེད་ལས་ཤིག་ཡིན་པས། ང་ཚོའི་རྩོམ་འབྲིའི་དགོས་མཁོ་དང་དེའི་གནས་བབ་ལ་བསམ་བློའི་ཐད་ནས་ངོས་འཛིན་ལེགས་པོ་བྱེད་དགོས་པ་དང་། བྱ་སྤྱོད་ཀྱི་ཐད་ནས་མཐོང་ཆེན་བྱེད་རྒྱུ་དེ་ཁ་ཚ་དགོས་གཏུགས་ཤིག་ཡིན། མི་ཁག་གཅིག་གིས་ཡི་གེ་སྦྱོང་རྒྱུར་མཐོང་ཆེན་བྱེད་པ་ཙམ་ལས་རྩོམ་འབྲིར་སྣང་ཆུང་བྱེད་ཀྱི་ཡོད་ཅིང་། ཡི་གེ་ཤེས་ནས་གཞན་གྱི་རྩོམ་ཡིག་ཀློག་ཐུབ་ཙམ་དང་། དེ་བཞིན་བརྗེད་ཐོ་འགོད་ཐུབ་པ་ཙམ་བྱུང་ན་འགྲིག་པའི་ངོས་འཛིན་བྱེད་པ་ལས། རྩོམ་ཡིག་འབྲི་རྒྱུར་དོ་ཁུར་གཏན་ནས་བྱེད་ཀྱི་མེད་པས། དེ་ནི་དོན་དངོས་ཐོག་ཡི་གེ་སྦྱངས་པའི་དགོས་འདུན་ལ་ཕྱོགས་ཡོངས་ནས་བསམ་གཞིག་ནན་ཏན་མ་ཐུབ་པའི་ཞན་ཆ་ཞིག་རེད། ང་ཚོས་རྩོམ་འབྲིའི་གནས་བབ་ལ་མཐོང་ཆེན་བྱེད་སྐབས། རྩོམ་འབྲི་བྱས་པ་ལས་བྱུང་བའི་ཤེས་ཡོན་གང་དང་གང་ཡོད་པ་དེ་ངེས་པར་དུ་རྟོགས་དགོས་ཀྱི་ཡོད་ལ། རྩོམ་ཡིག་འབྲི་མ་ཤེས་པའམ་ཡང་ན་ཡག་པོ་འབྲི་མ་ཤེས་ཚེ། ཡི་གེ་མ་ཤེས་པ་དང་ཁྱད་པར་ཆེན་པོ་མེད་པའི་ངོས་འཛིན་བྱེད་དགོས་ཀྱི་ཡོད།
རྒྱུ་མཚན་ངེས་གཏན་ཞིག་ནས་བཤད་ན། རྩོམ་ཡིག་འབྲི་ཤེས་པ་ཞིག་ཡིན་ཕྱིར། ད་གཟོད་ང་ཚོས་ཤེས་ཡོན་ཅན་གྱི་ཁོངས་སུ་གཏོགས་ཆོག་སྙམ་པ་དང་། དེ་ལས་ལྡོག་པ་ཞིག་སྟེ། རྩོམ་ཡིག་འབྲི་མི་ཤེས་མཁན་ཞིག་ཡིན་ཕྱིར། ཤེས་ཡོན་ཅན་གྱི་ཁོངས་སུ་གཏོགས་པར་དཀའ་ཞིང་། རྟོགས་པའི་དབང་དུ་བཏང་ནའང་རང་ཉིད་ངོ་ཚའི་རྒྱུ་ལས་མ་མཆིས། ཡི་གེ་ཤེས་ཀྱང་རྩོམ་ཡིག་འབྲི་མི་ཤེས་པ་དང་། ཡི་གེ་ཤེས་ཤིང་རྩོམ་ཡིག་ཀྱང་འབྲི་ཤེས་པའི་དབར་གྱི་ཁྱད་པར་གང་ཡོད་དམ་ཞེ་ན། དེ་ཡང་བསམ་གཞིག་གི་ནུས་པ་ཆེ་ཆུང་གཏན་ནས་མི་འདྲ་བ་དེ་ཡིན་སྙམ། རྩོམ་ཡིག་འབྲི་ཤེས་དང་མི་ཤེས་དབར་གྱི་བསམ་གཞིག་གི་ནུས་པ་གང་འདྲ་བྱས་ནས་བྱུང་བ་ཡིན་ནམ་ཞེ་ན། དེ་ཡང་རྩོམ་ཡིག་འབྲི་མཁན་གྱི་ཐོས་བསམ་རྒྱ་ཆེ་ལ་སྦྱོང་བརྡར་ནང་ཐེངས་མང་ཞུགས་ཡོད་པས་ཡིན་པ་དང་། རྩོམ་ཡིག་འབྲི་མི་ཤེས་མཁན་གྱི་ཐོས་བསམ་རྒྱ་ཆུང་ལ་ཁོང་ཚོས་རྩོམ་ཡིག་གི་ཆེད་དུ་སྨྱུ་གུ་མ་འགུལ་བའམ་ཡང་ན་ཐེངས་དང་པོ་ལེགས་གྲུབ་མ་བྱུང་བ་ཙམ་དུ་ཕྱིར་བཤོལ་བའི་ལོ་རྒྱུས་ཡོད་ངེས་པ་དེའོ། དེ་ཡང་དཔེར་ན། དཔྱིད་དུས་ཀྱི་ཕྱི་ལྗོངས་ལ་བསྔགས་པའི་ཚིག་ལྷུག་ཅིག་འབྲི་དགོས་ཚེ། ངེས་པར་དུ་དཔྱིད་རླུང་ལྡང་ཞིང་། མྱུ་གུ་འབུས་པ་དང་། འཁྱགས་རོམ་བཞུར་ནས་ས་གཞིར་བརླན་གཤེར་སླེབས་པ། སོ་ནམ་གྱི་འགག་རྩ་དཔྱིད་ལ་ཐུག་དུས་ཞིང་པས་བྱ་བ་གང་ཞིག་བྱེད་དམ། དེས་མི་རྣམས་ལ་ཚོར་སྣང་གང་འདྲ་ཞིག་སྤྲོད་ཀྱི་ཡོད་མེད་སོགས་ཀྱི་རང་བྱུང་ཁོར་ཡུག་གསར་པ་ཞིག་ཡིན་པའི་སྣང་ཚུལ་དང་བཅས་པ་འཚོལ་ཞིབ་ལེགས་པོ་བྱེད་དགོས་ཀྱི་ཡོད། རྩོམ་འབྲི་མ་བྱས་གོང་བརྗོད་དོན་རྒྱ་ཆེན་པོ་ཞིག་འཚོལ་ཐུབ་ན་རྩོམ་ཡིག་ལེགས་གྲུབ་ཡོང་ངེས་ཡིན་ལ། རྩོམ་ཡིག་གི་སྤུས་ཚད་ལ་མཚོན་ན། འཚོལ་བསྡུ་བྱས་པའི་བརྗོད་དོན་གྱི་ཁྲོད་ནས་གདམ་གསེས་མཁས་པོ་ཡོད་མེད་ལ་ཐུག་ཡོད་པ་གང་ཞིག ད་དུང་རྩོམ་གྱི་སྒྲིག་གཞི་ལེགས་མིན་དང་། བརྗོད་དོན་མཚོན་བྱེད་ཀྱི་ཚིག་སྦྱོར་ལེགས་མིན་སོགས་ཕྱོགས་མང་པོ་ཞིག་ལ་དོ་སྣང་བྱས་ཏེ་དང་དོད་ཆེན་པོ་བྱེད་དགོས་ཀྱི་ཡོད།
རྩོམ་ཡིག་གིས་མིའི་རིགས་ཀྱི་འཚོ་བའི་ཤེས་བྱ་གྲངས་ལས་འདས་པ་སྟོན་གྱི་ཡོད་པས། གལ་ཏེ་རྩོམ་ཡིག་ལྟ་བར་བྱང་དགོས་ན། ངེས་པར་དུ་རིང་ཐུང་ལ་མ་བལྟོས་པར་རྩོམ་ཡིག་སྣ་ཚོགས་འབྲི་ཤེས་པ་ཞིག་དགོས་ངེས་ཡིན་ལ། དེ་བཞིན་དུ་བོད་ལ་མཚོན་ན། ཆོས་ལུགས་རིག་གནས་དང་སྔོན་བྱོན་མཁས་པའི་བསྟན་བཅོས་ཆེས་མང་བའི་ཁུལ་ཞིག་ཡིན་པས། དེ་དག་ཁོང་དུ་རགས་ཙམ་ཆུད་ཐབས་བྱེད་རྒྱུ་ནི་རང་ཉིད་ཀྱི་རྩོམ་འབྲིའི་ལམ་དུ་ཞུགས་པའི་ཆ་རྐྱེན་འཚོལ་བ་ཞིག་རང་ཡིན། དེ་ཡང་དཔེར་ན། སྔོན་བྱོན་མཁས་པའི་བསྟན་བཅོས་དང་ལེགས་བཤད། སྙན་ངག་སོགས་བརྗོད་དོན་ཟབ་ལ་བརྗོད་བྱའི་ཚིག་སྦྱོར་ལེགས་པའི་རྩོམ་ཡིག་ཡིན་མོད། འོན་ཀྱང་རང་ཉིད་རྩོམ་འབྲི་མི་ཤེས་མཁན་ཞིག་ཡིན་ཕྱིན། ཡི་གེ་ཤེས་ཀྱང་བསྟན་བཅོས་དེ་རིགས་ཀློག་མི་ཐུབ་པའམ་ཀློག་ཀྱང་གོ་དོན་མི་ཤེས་པར་དཔེ་དེབ་ཀློག་རྒྱུའི་གོམ་ཁ་ཡང་རང་བཞིན་དུ་བཤོལ་མཁན་ལ་འགྱུར་སྲིད་པ་ཡིན། དེས་ན་ང་ཚོས་རྩོམ་འབྲིའི་གནས་བབ་ལ་མཐོང་ཆེན་བྱས་ཏེ་ཡི་གེ་ཤེས་པའི་རྗེས་སུ། ངེས་པར་དུ་རྩོམ་ཡིག་འབྲི་རྒྱུར་བྱང་བ་བྱེད་རྒྱུ་ནི་གལ་ཤིན་ཏུ་ཆེ། སློབ་གྲྭ་ཆུང་བའི་སློབ་མར་མཚོན་ན། སློབ་ཚན་ནང་གཏོང་ཡིག་འབྲི་སྟངས་ནས་འགོ་བཙུགས་ཏེ། རྩོམ་འབྲི་སྟངས་ཀྱི་སློབ་ཚན་བཀོད་སྒྲིག་བྱས་ཡོད་ཅིང་། གཏོང་ཡིག་འབྲི་སྟངས་ལྟ་བུ་སྟབས་བདེའི་རྩོམ་ཡིག་འབྲི་བ་དེ་ནི་རྩོམ་འབྲིར་འཇུག་པའི་བློ་སྒོ་འབྱེད་ཐབས་ཤིག་ཡིན་ལ། རྒྱུན་དུ་བརྗོད་པ་ཐུང་ངུ་བཟོ་བའི་སྦྱོང་ཚན་ཡང་རྩོམ་ཡིག་གི་རྗོད་བྱེད་ཀྱི་ཚིག་བྱང་གོམས་ཡོང་བའི་ཆེད་དུ་ཡིན་པ་དང་། དེ་བཞིན་དུ་སློབ་མར་ཉིན་ཐོ་འབྲི་རུ་འཇུག་པ་ཡང་དོན་དམ་དུ་རྩོམ་ཡིག་འབྲི་སྐབས་བདེ་བླག་ངང་འཇུག་ཐབས་བྱེད་པ་ལས་མ་འདས། གལ་ཏེ་མི་རྣམས་ཀྱིས་རྩོམ་ཡིག་འབྲི་སྟངས་རྩ་བའི་ཆ་ནས་ཤེས་གྱུར་ཚེ། ད་གཟོད་རྩོམ་ཡིག་སྤྱི་དང་བྱེ་བྲག་སྟེ། ཕ་མ་དང་དགེ་རྒན་ལ་བསྟོད་པ་དང་། དུས་རབས་ལ་བསྟོད་པ། བྱ་ངན་ལ་རྒོལ་བ་སོགས་རྩོམ་ལུས་སྣ་ཚོགས་ཀྱི་ཐོག་ནས་འབྲི་ཐུབ་ཀྱི་རེད།
གཉིས་པ། སློབ་མའི་རྩོམ་འབྲིའི་བྱང་ཚད་ལ་ཤུགས་སྣོན་རྒྱག་པ་དེ་ནི་ཁྱོན་ཡོངས་ཀྱི་བྱང་ཚད་མཐོ་རུ་གཏོང་བ་ཞིག་ཡིན་པའི་སྐོར།
དེ་ཡང་སློབ་ཆུང་དང་སློབ་འབྲིང་གང་རུང་དང་། ཐ་ན་སློབ་ཆེན་སློབ་མ་ཡིན་ཡང་རིང་ཐུང་ལ་མ་བལྟོས་པའི་རྩོམ་ཡིག་འབྲི་ཤེས་ཚེ། དང་ཐོག་རྩོམ་ཡིག་འབྲི་བ་དེ་ཡི་གེའི་དག་ཆ་དང་བཅས་པ་བརྡ་སྤྲོད་དང་མཐུན་པ་ཞིག་ཡོང་བར་རང་ཤུགས་སུ་ཤུགས་སྣོན་ཐེབས་ཀྱི་ཡོད་པ་དང་། དེ་དང་ཕྱོགས་མཚུངས་སློབ་མས་རྩོམ་འབྲི་བྱེད་རིང་དཔྱད་གཞི་ལྟ་བ་དང་ཕྱི་རོལ་ཡུལ་གྱི་བྱ་དངོས་ལ་ཤེས་རྟོགས་བྱེད་པ་དེས། སྤྱི་ཚོགས་ཀྱི་འཚོ་བར་རྒྱུས་ལོན་ཚད་ཟབ་ཏུ་འགྲོ་བ་དང་། དཔྱད་གཞི་སྣ་ཚོགས་ཀྱིས་གཞན་གྱི་ལེགས་ཆ་རང་ཉིད་ཀྱི་ཀླད་པར་འཇགས་པའི་དགེ་མཚན་ལྡན་ཐུབ་པ་དང་། དེ་བས་ཀྱང་ཁྱིམ་ཚང་དང་། སྤྱི་ཚོགས་ནང་ཐོན་པའི་འགལ་ཟླ་དང་། ཞི་མཐུན་སོགས་བརྗོད་དོན་གང་རུང་འབྲི་བ་དེས་སློབ་ཚན་གྱི་ཁྱབ་ཁོངས་ལས་བརྒལ་བའི་ཤེས་བྱ་ཕུན་སུམ་ཚོགས་པོ་བློར་ངེས་པའི་ཕན་པ་ཡོད་ཅིང་། ད་དུང་རྩོམ་ཡིག་འབྲི་བཞིན་དུ་དེར་དབྱིངས་ཞུགས་ཏེ་ཕྱི་རོལ་ནས་བྱ་དངོས་གསར་པ་ཞིག་མཐོང་མ་ཐག་རྩོམ་འབྲི་རྒྱུའི་བསམ་བློ་འཁོར་བའི་ཤུགས་རྐྱེན་བཟང་པོ་ཞིག་ཐེབས་ཐུབ་ཀྱི་ཡོད། ང་ཚོས་ཕུལ་བྱུང་སློབ་མ་ཁག་གཅིག་ལ་དཔྱད་སྐབས་ཁོང་ཚོས་སྒྲུང་དེབ་མང་པོ་ལྟ་བ་དེ་ཡང་རྩོམ་འབྲིའི་བློས་བསླངས་པའི་དཔེ་ཀློག་ལ་དགའ་བའི་སྣང་ཚུལ་ཞིག་ཡིན་འདུག ཕ་མ་དང་དགེ་རྒན་གྱིས་བསྐུལ་མི་དགོས་པར་རྩོམ་ཡིག་འབྲི་མཁན་ཞིག་ཏུ་གྱུར་ཚེ། རིམ་བཞིན་གཞན་གྱི་རྩོམ་ཡིག་ལ་དཔྱད་པ་བྱེད་པ་དང་། གཞན་རྩོམ་ནས་ལེགས་ཆ་དང་ལེན་བྱེད་པའི་ནུས་པ་ལྡན་པར་འགྱུར་ངེས་ཡིན།
རྩོམ་འབྲིས་ཁྱོན་ཡོངས་ཀྱི་བྱང་ཚད་མཐོ་རུ་གཏོང་བར་ཕན་པ་ཡོད་ཅེས་པའི་ཁྱོན་ཡོངས་དེ་ཁོ་མོས་གོང་དུ་སྨོས་པ་དེ་ཙམ་གྱིས་མི་ཚད་པར། བློ་རིག་སྤྱང་བའི་སློབ་མ་ཞིག་གིས་འཇིག་རྟེན་མི་ཡུལ་ལ་ངེས་པར་དུ་འཛོམས་དགོས་པའི་སྤྱོད་ངན་འདོར་ཐུབ་པ་དང་། ཡ་རབས་ཀུན་སྤྱོད་དར་སྤེལ་གཏོང་བར་བསམ་བློ་གཏོང་མཁན་ཞིག་ཏུ་འགྱུར་བ་སོགས་ཀྱི་ནུས་པ་ཐོན་གྱི་ཡོད། དེ་ཡང་སློབ་མས་རྩོམ་ཡིག་འབྲི་བ་དང་གཞན་རྩོམ་ལྟ་བ་དེ་ནས་ཇི་ལྟར་བྱས་ཏེ་འཇིག་རྟེན་ཀུན་མཐུན་གྱི་མི་ཞིག་བྱེད་དགོས་མིན་དང་། སྤྱོད་ལམ་གང་ཞིག་ལ་སྤྱི་ཚོགས་ཀྱིས་ངོ་རྒོལ་བྱེད་ཀྱི་ཡོད་པ། བསམ་བློ་དང་བྱ་སྤྱོད་གང་ཞིག་གི་ཐད་ནས་སྐྱེ་བོ་ཡ་རབས་ཤིག་ཏུ་འགྱུར་མིན་སོགས་ཀྱང་ཤེས་ཐུབ་པར་འགྱུར་གྱི་ཡོད། དེའི་ཐད་ང་ཚོས་གནད་དོན་འདི་འདྲ་ཞིག་གི་ཐོག་ནས་བསམ་གཞིག་བྱེད་ཆོག་པ་སྟེ། དེའང་སྤྱིར་གངས་ལྗོངས་ཀྱི་ལོ་རྒྱུས་ཐོག་དང་བྱེ་བྲག་ཏུ་འཛམ་གླིང་ས་གནས་གང་དང་མི་རིགས་གང་གི་ཁྲོད་དུ་བརྟག་ཀྱང་བྱེད་ལས་ནུས་པ་ལྡན་པ་དང་། གྲུབ་འབྲས་ཕུལ་དུ་བྱུང་བ་གཏོད་མཁན་ཕལ་མོ་ཆེ་ནི་ཤེས་ལྡན་པ་ཡིན་པ་དང་། ཤེས་ལྡན་པས་ཤེས་ཡོན་ཡང་དག་པའི་སྒོ་ནས་བེད་སྤྱོད་བྱས་པ་ཤ་སྟག་ཡིན་ལ། ཤེས་ཡོན་ཡང་དག་པར་སྤྱོད་པའི་སྔོན་འགྲོའི་བསམ་བློ་ནི་དཔེ་དེབ་ལ་བརྟེན་པ་དང་། རང་གི་མཐོང་ཐོས་མྱོང་གྲུབ་ལ་བརྟེན་ནས་འཆད་རྩོད་རྩོམ་ལ་ཞུགས་པ་དང་། དེའི་དབང་གིས་ཐོས་བསམ་རྒྱ་ཆེར་སོང་བ་ཞིག་ཡིན་པ་ནི་ཟུར་བལྟས་ལེབ་མཐོང་ཡིན་པ་གསལ་བཤད་ཡོང་གི་ཡོད་པ་དེ་རེད།
གསུམ་པ། སློབ་མའི་རྩོམ་འབྲིའི་ཆུ་ཚད་གོང་མཐོར་གཏོང་བའི་གོམ་སྟབས་མགྱོགས་སུ་གཏོང་ཐབས་སྐོར།
སློབ་མའི་རྩོམ་འབྲིའི་ཆུ་ཚད་གོང་མཐོར་གཏོང་བའི་ཐད། སྤྱིར་ན་སློབ་གྲྭ་ཆུང་འབྲིང་གང་རུང་ལ་སློབ་དེབ་ནང་ལོ་ནའི་ཁྱད་ཆོས་དང་མཐུན་པའི་སློབ་ཚན་འོས་འཚམ་ཞིག་བཀོད་སྒྲིག་བྱས་ཡོད་མོད། འོན་ཏེ་དེ་ཁོ་ནས་ཆོག་པ་ཞིག་མིན་པར་ང་ཚོ་དགེ་རྒན་ཚོས་དངོས་ཡོད་གནས་ཚུལ་ལ་གཞིགས་ནས་རྩོམ་འབྲིའི་ཆུ་ཚད་མཐོར་གཏོང་དང་དེའི་གོམ་སྟབས་མགྱོགས་སུ་གཏོང་བར་ཐབས་ལམ་འཚོལ་ཞིབ་བྱེད་དགོས་ཤིང་། དེ་འདྲ་བྱུང་ན་དུས་བསྟུན་འཕེལ་རྒྱས་གཏོང་བའི་ལས་ཀའི་ཆོས་ཉིད་དང་ཡོངས་སུ་མཐུན་པ་ཞིག་ཏུ་འགྱུར་ངེས་ཤིང་སློབ་མས་ཀྱང་དང་ལེན་བྱེད་ཐུབ་ངེས་ཡིན།
འོ་ན། ཐབས་ལམ་ཇི་ལྟ་བུའི་སྒོ་ནས་རྩོམ་འབྲིའི་ཆུ་ཚད་གོང་མཐོར་གཏོང་དགོས་སམ་ཞེ་ན། ཁོ་མོས་ཆེད་རྩོམ་འདིའི་ཐོག་མར་རྩོམ་འབྲིའི་དགོས་མཁོ་དང་གནས་བབ་སྐོར་གླེང་བ་བཞིན་རྩོམ་ཡིག་སློབ་ཚན་ཁྲིད་པའི་ཐོག་མར་དགེ་རྒན་གྱིས་ངེས་པར་དུ། སློབ་མ་ཚོར་ཤེས་ཡོན་སྦྱོང་བ་དེ་རྩོམ་ཡིག་འབྲི་བའི་ཆེད་དུ་ཡིན་པའི་སྐོར་གྱི་གནས་ལུགས་གལ་ཆེན་གསལ་པོ་ཤོད་དགོས་ཏེ། སློབ་མ་ཚོར་རྩོམ་ཡིག་འབྲི་མ་ཤེས་ཚེ། ཕྱིན་ཆད་སྤྱི་ཚོགས་ཐོག་རྐང་པ་བརྟན་པོ་ཞིག་འཛུགས་མི་ཐུབ་པའི་ངེས་ཤེས་རྙེད་པ་ཞིག་བྱེད་དགོས་པ་དང་། སློབ་མར་རྩོམ་འབྲི་བའི་བསམ་བློའི་ཀུན་སློང་ཟུབ་ཐབས་མེད་པ་ཞིག་སླེབས་ཕྱིན། ད་གཟོད་རྩོམ་འབྲིའི་ཕན་ཡོན་དང་། མ་ཤེས་པའི་ཉེས་སྐྱོན་སོགས་རགས་ཙམ་ཤོད་དགོས་པ་དང་། རྩོམ་ཡིག་གི་འགོ་བརྗོད་དང་། གླེང་གཞི། གཙོ་དོན། མཇུག་བྱང་སོགས་སྒྲིག་གཞི་རྣམས་སྟབས་བདེའི་ཐོག་ནས་ངོ་སྤྲོད་དང་རིམ་གྱིས་རྒྱས་བཤད་ཀྱི་ཕྱོགས་སུ་གོམ་པ་སྤོ་དགོས། དོ་སྣང་བྱེད་དགོས་པ་ཞིག་ལ། ང་ཚོས་སློབ་མ་རྣམས་རྩོམ་ལ་དབྱིངས་ཞུགས་པའི་རྒྱལ་སྒོའི་འཁྲིས་སུ་སླེབས་པ་ལྟ་བུར་གྱུར་སྐབས། ཚོད་དཔག་མཐོ་དྲགས་ནས་བརྗོད་དོན་རྙོག་འཛིང་ཆེ་བ་དང་། གོ་དོན་རྒྱ་ཆེ་བ། བརྗོད་དོན་གྱི་འགལ་ཟླ་རྒྱ་ཆེ་བ་སོགས་གླེང་མི་རུང་བར། འགོ་འཛུགས་བདེ་བ་དང་། བརྒྱུད་རིམ་མང་མ་དྲགས་པ། མཇུག་འགྲིལ་བདེ་བ་བཅས་ཀྱི་རྩོམ་གཞི་ལུང་དུ་འདྲེན་དགོས། དཔེར་ན། འགོ་བརྗོད་དུ། “དཔྱིད་དུས”ཞེས་པ་ལྟ་བུ་ཞིག་བཏོན་རྗེས་སློབ་མར་དཔྱིད་དུས་ནི་ལོ་གསར་པ་ཞིག་གི་ནམ་ཟླའི་ཐོག་མ་ཡིན་པ་དང་། དཔྱིད་དུས་དེར་རྩི་ཤིང་ལ་སོགས་རྐང་འཐུང་ཡོངས་རྫོགས་ལང་ཚོ་དར་བའི་དུས་ཡིན་པ། དཔྱིད་ཀྱི་དྲོད་དང་བདེ་བས་བྱ་བྱིའུ་ཐམས་ཅད་གཉིད་ལས་སད་པ་ལྟར་ཐོན་ཞིང་གྲེ་འགྱུར་དབྱངས་སྙན་སྒྲོག་པ། ཕྱི་འཇིག་རྟེན་ཁམས་ཀྱི་ཉམས་འགྱུར་གསར་རྐྱང་དེས་མི་རྣམས་ཀྱི་བློ་ལ་རེ་བ་གསར་པ་སྦྱིན་ལུགས་དང་། དཔྱིད་ཀར་རེ་ཞིང་རང་ཉིད་ཀྱིས་འབད་བརྩོན་བྱེད་རྒྱུ་སོགས་འབྲི་དགོས་ལུགས་སྟོན་དགོས་པ་དང་། དེ་བཞིན་དུ་དཔྱིད་དུས་ནི་སྐྱེ་དངོས་ཐམས་ཅད་ཀྱི་འགོ་འཛུགས་ས་གསར་པ་ཞིག་ཡིན་པ་ལྟར། སློབ་མ་རང་ཉིད་ཀྱི་ལང་ཚོ་ཡང་དཔྱིད་དུས་ཀྱི་གསོན་ཤུགས་ལ་སྦྱར་ཏེ་རིག་པ་གཞོན་པའི་དུས་ནས་ཤེས་བྱའི་གནས་ལ་འབད་འབུངས་ལྷོད་མེད་བྱེད་དགོས་པའི་ཚུལ་སྟབས་བདེ་འགོད་དུ་འཇུག་པའི་སློབ་ཁྲིད་ཀྱི་ཐབས་ལམ་དུ་ཞུགས་དགོས་པ་དང་། དེ་མིན་དཔྱིད་དུས་ཀྱི་སྐོར་ནས་དགེ་རྒན་ཚོས་སློབ་མར་དཔྱིད་དུས་ནི་ལོ་ལྟར་འཆར་རྒྱུ་ཡོད་པ་ཞིག་དང་། གཞོན་ནུའི་ལང་ཚོ་ནི་མི་ཚེ་གཅིག་ལ་ཐེངས་གཅིག་ཡིན་པ་གསལ་བཤད་བྱས་ཏེ་རང་ཉིད་ཀྱི་ལང་ཚོའི་རིན་ཐང་ཡང་རྩོམ་འབྲིའི་ཁྲོད་ནས་ཤེས་ཐུབ་པ་དང་། དེ་ལྟར་ཤེས་ནས་རྩོམ་འབྲིའི་བྱང་ཚད་དང་གོང་མཐོར་གཏོང་བའི་གོམ་སྟབས་མགྱོགས་སུ་གཏོང་ཐབས་བྱེད་དགོས་ཀྱི་ཡོད།
སློབ་མའི་རྩོམ་འབྲིའི་ཆུ་ཚད་གོང་མཐོར་གཏོང་བར་རྩོམ་འབྲི་རུ་འཇུག་པ་ཕུད། ད་དུང་ཆུ་ཚད་མཐོར་འདེགས་ལ་ཕན་པའི་བྱེད་ཐབས་དཔེར་ན། ཕུལ་དུ་བྱུང་བའི་རྩོམ་ཡིག་ཐེངས་མང་ལྟ་ཀློག་བྱེད་དུ་འཇུག་པ་དང་ཕྱོགས་མཚུངས་དགེ་རྒན་ཚོས་རང་བློས་གང་དཔོག་གིས་རྩོམ་ཡིག་གང་དེའི་བརྗོད་དོན་གཙོ་བོ་གང་ཡིན་དང་། རྩོམ་ཡིག་དེ་རྩོམ་དགོས་པའི་བསམ་བློའི་རང་བཞིན་དང་། ཚིག་སྦྱོར་ལ་སོགས་པའི་སྒྱུ་རྩལ་གྱི་རང་བཞིན། སྒྲིག་གཞི་ཇི་ལྟར་གྲུབ་ཚུལ་སོགས་ལ་འགྲེལ་བཤད་བརྒྱབ་ནས། སློབ་མ་ཚོ་ལྟ་ཀློག་གི་དབྱིངས་སུ་ཚུད་ཐབས་བྱེད་དགོས་པ་དང་། དེ་བཞིན་སློབ་མས་བྲིས་པའི་རྩོམ་ཡིག་ལ་དགེ་རྒན་གྱིས་ལེགས་པར་བརྟག་ཅིང་བཟོ་བཅོས་དགོས་སར་བཟོ་བཅོས་བྱེད་པ་དང་ཆབས་ཅིག་བཅོས་དགོས་པའི་རྒྱུ་མཚན་བཤད་གསལ་བཤད་བྱེད་དགོས། ཡང་སློབ་མས་བྲིས་པའི་རྩོམ་ཡིག་གི་བརྗོད་དོན་མཚོན་སྟངས་དང་། རྗོད་བྱེད་ཚིག་སྦྱོར། དག་ཆ་སོགས་ཀྱི་ཐད་ལའང་ཆ་ཚང་ལེགས་པོ་ཡོད་སར་དམིགས་འཛུགས་ཀྱིས་བསྟོད་བསྔགས་བཏང་སྟེ། ཁོང་ཚོའི་སེམས་ནུས་དེ་སློབ་ཚན་ཁྲིད་དུས་ཙམ་མིན་པར་དུས་རྟག་ཏུ་རྩོམ་ཡིག་འབྲི་བའི་ཐོག་སླེབས་ཐབས་བྱེད་དགོས་ཀྱི་ཡོད།
སློབ་མ་ཕན་ཚུན་འགྲན་བསྡུར་བྱེད་དུ་འཇུག་པ་དེ་ཡང་སློབ་མའི་རྩོམ་འབྲིའི་ཆུ་ཚད་གོང་མཐོར་གཏོང་བའི་ཐབས་ལམ་གཞན་ཞིག་ཡིན་ཏེ། ཕན་ཚུན་འགྲན་སེམས་ཡོད་པ་དེས་སློབ་མར་གཞན་གྱིས་ཚབ་བྱེད་ཐབས་བྲལ་བའི་སྐུལ་ལྕག་ཡོང་གི་ཡོད་པས་ཡིན། འོན་ཀྱང་ཁོ་མོ་ལྟར་ན། སློབ་མ་ཕན་ཚུན་འགྲན་བསྡུར་བྱེད་སྐབས་དགེ་རྒན་གྱིས་རྩོམ་ཡིག་གི་བརྗོད་དོན་དེ་གཅིག་གྱུར་ཞིག་འདོན་དགོས་པ་སྟེ། དཔེར་ན། “རླབས་ཆེན་མེས་རྒྱལ”ཞེས་པ་ལྟ་བུ་ཞིག་བཏོན་ནས་དེར་སློབ་མ་སོ་སོས་རླབས་ཆེན་མེས་རྒྱལ་ཇི་ལྟར་འབྲི་མིན་བསྡུར་དགོས་པ་དེ་ཡིན། གལ་སྲིད་འགྲན་བསྡུར་བྱེད་གཞིའི་རྩོམ་ཡིག་གི་བརྗོད་གཞི་གཅིག་གྱུར་ཞིག་མ་བྱུང་ཚེ། འགྲན་བསྡུར་གྱི་རྩོམ་ཡིག་ལེགས་ཞན་དབྱེ་འབྱེད་བྱེད་དཀའ་བའི་ཕྱིར། འགྲན་བསྡུར་གྱི་ཐབས་ཤེས་དེ་ལྟ་བུ་སྤྱད་པ་བརྒྱུད། དགེ་རྒན་ཁ་ཤས་ཀྱིས་མཉམ་དུ་ཞིབ་དཔྱོད་བྱེད་དགོས་པ་དང་། ལེགས་ཞན་དབྱེ་ཟིན་རྗེས་རྩོམ་ཡིག་ལེགས་ཞན་སོ་སོར་དཔྱད་བརྗོད་ཐུང་ངུ་རེ་ཡོད་དགོས་ཤིང་། དེས་སློབ་མར་ཡར་སྐུལ་ཤུགས་ཆེན་ཡོང་ངེས་ལ་དེའི་ཐོག་ནས་དགེ་རྒན་གྱིས་སློབ་མའི་རྩོམ་འབྲིའི་ཤུགས་སྣོན་རྒྱག་པའི་འགན་སེམས་ཀྱང་མངོན་ཐུབ།
(ལྷ་ས་གྲོང་ཁྱེར་ཁྲེང་ཀོན་ཆུས་སློབ་ཆུང་གཉིས་པ། པ་སངས་སྒྲོལ་དཀར)

robotstxt: allowed

filter: keep


text: ཐེག་པ་གསུམ་གྱི་ཡོན་ཏན་ཐམས་ཅད་ཞི་ལྷག་དངོས་སམ་རྗེས་མཐུན་གྱི་སྒོ་གང་ཡང་རུང་བའི་འབྲས་བུར་གསུངས་ཤིང་། ཞི་གནས་གྲུབ་ནས་དགེ་སྦྱོར་བྱས་སྟོབས་ཆེ་བ་སོགས་ཕན་ཡོན་དང་དགེ་བ་ཤིན་ཏུ་ཆེ་བས། ཐར་བ་དོན་དུ་གཉེར་བའི་རྣལ་འབྱོར་བ་རྣམས་ཀྱི་ཞི་གནས་གྲུབ་པ་གལ་ཆེ་ཞིང་། འདི་ལ་ཞི་གནས་ཀྱི་ཚོགས་དྲུག་ལ་གནས་པའི་སྒོམ་པ་པོས། དབུས་མཐའ་ནས་བཤད་པ་ལྟར། ལེ་ལོ་དང་། གདམས་ངག་བརྗེད་པ་དང་། བྱིང་རྒོད་དང་། འདུ་མི་བྱེད་པ་དང་། འདུ་བྱེད་པ་སྟེ་ཏིང་ངེ་འཛིན་གྱི་ཉེས་པ་རིག་ནས་དང་པོའི་གཉེན་པོར། དད་པ། འདུན་པ། ཤིན་སྦྱངས། རྩོལ་བ་བཞི། གཉིས་པའི་གཉེན་པོར། དྲན་པ། གསུམ་པའི་གཉེན་པོར་ཤེས་བཞིན། བཞི་བའི་གཉེན་པོར་འདུ་བྱེད་པ། ལྔ་བའི་གཉེན་པོར་བཏང་སྙོམས་ཏེ་གཉེན་པོ་འདུ་བྱེད་བརྒྱད་བསྟེན་ནས་སྒྲུབ་དགོས་ལ། དེ་དག་ཀྱང་སེམས་གནས་དགུར་ཕྱེ་དང་། དེ་རྣམས་སྟོབས་དྲུག་གི་འགྲུབ་ལུགས་དང་། ཡིད་བྱེད་བཞིར་སྡུད་ཚུལ་རྣམས་ཤེས་ནས་ཏིང་འཛིན་སྐྱོན་མེད་བདེ་བླག་ཏུ་འགྲུབ་ལུགས་གསུངས་པས། དབུ་མ་སྙིང་པོ་ལས། ཡིད་ཀྱི་གླང་པོ་ལོག་འགྲོ་བ། ། དམིགས་པའི་ཀ་བ་བརྟན་པོ་ལ། ། དྲན་པའི་ཐག་པས་ངེས་བཅིངས་ནས། ། ཤེས་རབ་ལྕགས་ཀྱུས་རིམ་དབང་བྱ། ། ཞེས་པ་ལྟར་གླང་པོ་ཆེ་མ་དུལ་བ་འདུལ་བའི་དཔེ་དང་སྦྱར་ཏེ་གོང་དུ་རི་མོ་བཀོད་པ་རྣམས་ཀྱི་དོན་དག་རིམ་ཙམ་དགོངས་ལ། སེམས་གནས་དགུ་ནི། ༡.སེམས་འཇོག་པ། ༢.རྒྱུན་དུ་འཇོག་པ། ༣.གླན་དུ་འཇོག་པ། ༤.ཉེ་བར་འཇོག་པ། ༥.དུལ་བར་བྱེད་པ། ༦.ཞི་བར་བྱེད་པ། ༧.རྣམ་པར་ཞི་བར་བྱེད་པ། ༨.རྩེ་གཅིག་ཏུ་བྱེད་པ། ༩.མཉམ་པར་འཇོག་པ་རྣམས་ཡིན་ལ། དེ་དག་སྟོབས་དྲུག་གི་གྲུབ་ལུགས་ནི། བླ་མའི་གདམས་ངག་ཐོས་པའི་སྟོབས་ཀྱིས་སེམས་དང་པོ་འགྲུབ། བསམ་པའི་སྟོབས་ཀྱིས་གཉིས་པ་འགྲུབ། དྲན་པའི་སྟོབས་ཀྱིས་གསུམ་པ་དང་བཞི་བ་འགྲུབ། ཤེས་བཞིན་གྱི་སྟོབས་ཀྱིས་ལྔ་བ་དང་དྲུག་པ་འགྲུབ། བརྩོན་འགྲུས་ཀྱི་སྟོབས་ཀྱིས་བདུན་པ་དང་བརྒྱད་པ་འགྲུབ། འདྲིས་པའི་སྟོབས་ཀྱིས་དགུ་བ་འགྲུབ་བོ། དེ་དག་ཡིད་བྱེད་བཞིར་སྡུས་ཚུལ་ནི། དང་པོ་དང་། གཉིས་པའི་སྐབས་བསྒྲིམས་ཏེ་འཇུག་པའི་ཡིད་བྱེད་དང་། བར་བ་ལྔའི་སྐབས་ཆད་ཅིང་འཇུག་པའི་ཡིད་བྱེད་དང་། བརྒྱད་པ་ནི་ཆད་པ་མེད་པར་འཇུག་པའི་ཡིད་བྱེད་དང་། དགུ་པ་ནི་ལྷུན་གྱི་འགྲུབ་བྱེད་དུ་འཇོག་པ་ཡིན་ནོ། དེ་ལྟར་སེམས་གནས་དགུ་རིམ་གྱིས་འགྲུབ་པའི་མཐར་ཤིན་སྦྱངས་མི་གཡོ་བ་ཐོབ་པ་དང་། དུས་མཉམ་དུ་བསམ་གཏན་དང་པོའི་ཉར་བསྡོགས་ཀྱིས་བསྡུས་པའི་ཞི་གནས་འགྲུབ་པ་ཡིན་ནོ། དེ་ལྟ་བུའི་ཞི་གནས་གྲུབ་པའི་རྗེས་སུ་ཟབ་མོ་དབུ་མའི་ལྟ་བ་ལ་རྩེ་གཅིག་ཏུ་དཔྱད་འཇོག་ཆ་མཉམ་དུ་གོམས་པར་བྱེད་པ་དཔྱད་པ་རང་སྟོབས་ཀྱིས་དྲངས་ཤིན་སྦྱངས་ཁྱད་པར་ཅན་ཐོབ་པ་ན། ལྷག་མཐོང་མཚན་ཉིད་པ་ཐོབ་པ་ཡིན་ལ། དེ་ལྟར་ཚུལ་བཞིན་ཉམས་སུ་བླངས་ན་ཞི་ལྷག་ཟུང་དུ་འབྲེལ་བའི་ཏིང་འཛིན་ཤེས་རབ་ཀྱིས་རལ་གྲི་རྣོན་པོས་སྤང་བྱ་སྒྲིབ་གཉིས་ཀྱི་གཡུལ་ངོ་རིམ་གྱིས་བཅོམ་ནས་སྐུ་བཞིའི་རྒྱལ་ཐབས་ཆེན་པོ་མངོན་དུ་བྱས་ཏེ་ནམ་མཁའ་ཇི་སྲིད་བར་འགྲོ་བའི་རེ་བ་སྐོང་བའི་འཕྲིན་ལས་ལྷུན་གྲུབ་རྒྱུན་མི་ཆད་པ་འབྱུང་བ་ཡིན་ནོ། བསླབ་པ་ནོད་པའི་དགེ་སློང་དག ། དབེན་པ་དག་ཀྱང་ཐོབ་པར་ཤོག ། གཡེང་བ་ཐམས་ཅད་སྤང་ནས་ནི། ། སེམས་ནི་ལས་རུང་སྒོམ་གྱུར་ཅིག ། འདི་ལྟར་པིར་བྲིས་ལས་བྱུང་དགེ་བ་དེས། ། ཀུན་གྱི་སེམས་གནས་དོན་འདི་རྟོགས་གྱུར་ཏེ། ། འཁོར་བའི་རྒྱ་མཚོ་ཆེ་ལས་མྱུར་ཐར་ཏེ། ། བླ་མེད་བྱང་ཆུབ་གོ་འཕང་ཐོབ་པར་ཤོག། ། ། །


text:
མཁས་པ་ཞིག་གི་ཐུགས་རེ།
གཅན་བཟོད་རྒྱམ།
དེ་རིང་མལ་ལས་ལངས་ཏེ་ལ་དྭགས་ཀྱི་མཁས་པ་རྒན་ས་ཕུད་ཐུབ་དཔལ་ལྡན་ལགས་ཀྱི་དཔྱད་རྩོམ་༼འདས་པའི་ལོ་༢༥ རིང་ལ་དྭགས་ཀྱི་སྐད་ཡིག་གི་ཡར་རྒྱས་༽ཞེས་པའི་རྩོམ་ཡིག་དེ་བཀླགས་སྐབས་རྒན་ས་ ཕུད་ཁོང་དང་བཀའ་མོལ་སྐབས་ཀྱི་སྐད་ཆ་རེའང་དྲན་འོང་བ་འདིར་མཉམ་དུ་སྤེལ་བར་ བྱའོ།།
ཁོང་གི་རྩོམ་ཡིག་གི་དུམ་ཚན་གཉིས་བཤུས་པ།
༡༽ཡིད་སྐྱོ་བ་ཞིག་ནི་ བརྒྱ་ཕྲག་ཉི་ཤུ་བ་འདིའི་གཞོན་སྐྱེས་ཀུན་གྱི་ནང་རང་གི་སྐད་ཡིག་སྦྱང་འདོད་ ཡོད་པ་ཆེར་མི་མཐོང་། རང་གི་སྐད་ཡིག་མ་སྦྱངས་ན་ཐུ་མི་སཾ་བྷོ་ཊས་སྐུ་ལས་བརྒྱབས་པ་དོན་མེད་དུ་ འགྱུར་རོ།།
ལོ་པཎ་ཀུན་གྱིས་སྲོག་དང་ བསྡོས་ཏེ་གསེར་ཕངས་མེད་དུ་མཇལ། མ་འོངས་པའི་བུ་རྒྱུད་ཀུན་ལ་ཕན་པའི་རེ་བས་བསྒྱུར་བའི་བཀའ་བསྟན་རྩ་ཆེན་ཀུན་ བཞུགས་ཁང་གི་ནང་ལུས། མཁས་དབང་སྐྱེས་ཆེན་ཀུན་གྱི་ཐུགས་བསམ་དང་། མ་འོངས་པའི་གཞོན་སྐྱེས་ཀུན་ལ་བཤད་པའི་ཞལ་ཆེམས་དང་། འདི་ཕྱི་གཉིས་སུ་ཕན་པའི་སློབ་སྟོན་ཟབ་མོ་ཀུན། སེམས་ལ་ཕན་པའི་སྤྲིངས་ཡིག་ཀུན་ཆུ་ཟོད་སུ་འགྱུར་རོ།།
༢༽ ཞེས་ཡང་དང་ཡང་ཤོག་ངོས་གཞན་ཞིག་ཏུ་འདི་ལྟར།
གང་ལྟར་དུས་རབས་འདིའི་ ནང་རང་གི་སྐད་ཡིག་དང་རིག་གཞུང་ལ་དོ་སྣང་ཡོད་པ་ཀུན་གྱིས་ནི་ཐབས་ཚུལ་སྣ་ཚོགས་ ཀྱིས་སྐད་ཡིག་དང་རིག་གཞུང་སྐྱོབ་ཐབས་ལ་འབད། རང་གི་སྐད་ཡིག་ལ་དོ་སྣང་མེད་མཁན། རིག་གཞུང་གི་ཁྱད་ཆོས་དང་རིན་ཏང་མ་ཤེས་མཁན། གཞན་སྐད་ཡིག་རེ་ལ་བློ་འཁྲུལ། ཡིད་ཚིམས་ནས་རང་གི་སྐད་ཡིག་དང་རིག་གཟུང་ལ་སྣང་ཆུང་གཏོང་བ་དང་། སྐྱོན་བརྗོད་བྱེད་མཁན་ཡང་ཡོད། འགའ་ཞིག་གིས་ལྟ་བ་བ་ཕྲ་དྲག་པས། ཡིག་སྐད་ཀྱི་དགོས་པ་མི་འདུག ཁ་སྐད་བཞིན་འབྲི་དགོས་ཟེར། འགའ་ཞིག་གིས་བོད་ཡིག་ནང་འབྲི་བ་ལ་ངོ་རྒོལ་བྱེད། ཨུར་དུའི་ནང་འབྲི་དགོས་ཟེར། ་བླུག་པ་དང་མེ་སྦར་བར་བྱེད། གལ་ཏེ་ཁ་སྐད་ནང་འབྲི་དགོས་ན་གཞན་ལྟ་ཅི་ལ་དྭགས་རང་ལའང་འབྲི་ཚུལ་མི་འདྲ་བ་མང་ པོ་ཞིག་ཆགས་ཉེན་ཡོད། “ཟོར་བ་བོར་ནས་ལག་རྔས་”དང་“ནང་ལ་མཚལ་ཡོད་བཞིན་ཕྱི་ལ་བཙག་འཚོལ་”ཟེར་ བའི་གཏམ་དཔེ་བཞིན་རང་གི་སྐད་ཡོད་བཞིན་དུ་ཡིག་གཟུགས་གཞན་གྱི་མ་ལྡང་བཞིན་དུ་ འབྲི་ཟེར་ན་མིས་ཁྲེལ་རང་འཕྲུལ་དང་། གཞན་གད་ཀྱི་རྒྱུ་མ་ཡིན་ནམ།
དེ་ཀུན་གྱིས་ཡིག་སྐད་ སུས་ཀྱང་མི་གོ ཁ་སྐད་ཀྱིས་འབྲི་དགོས་ཟེར་བ་ལའང་རྒྱུ་མཚན་མེད། སྔར་གྱི་རིག་གཟུང་གི་གཏེར་ཆེན་པོ་ཕྲག་དོག་བྱས་པ་མིན་ནམ། ལོ་སྟོང་དང་བཞི་བརྒྱ་ནས་མཁས་པ་དང་ལོ་པཎ་ཀུན་གྱིས་དཀའ་ངལ་ཁྱད་དུ་བསད། གསེར་དངུལ་ཕངས་མེད་བཏང་བ་ནི། ཡང་དག་པའི་ལྟ་བ་དང་སྤྱོད་པ་བཟང་པོའི་རིག་གཞུང་གི་གཏེར་ལ་ལྟ་བའི་མིག་བཅར་ སྙིང་འདོད་པ་མིན་ནམ། དེ་ལྟ་བུའི་རིག་གཞུང་ཆུ་གཏེར་ལས། ཁ་སྐད་དམ་ཕལ་སྐད་ནང་ཆུ་ཐིགས་ཙམ་བླངས་ཏེ་བསྒྱུར་ཐུབ་བམ། ད་ལྟའི་སྐད་ཡིག་ནང་བྲིས་པའི་རིག་གཞུང་ཀུན་མི་འབོར་དུང་ཕྱུང་གྱིས་ཀློག་བཞིན་ ཡོད། ལ་དྭགས་ཀྱི་ཁ་སྐད་ནང་བྲིས་ན་མི་ཇི་ཙམ་གྱིས་ཀློག་ཐུབ་བམ། ཡིག་སྐད་ནང་བྲིས་པ་ཀུན་སུས་ཀྱང་མི་གོ་ཟེར་ན། སྦྱངས་ན་མི་གོ་མེད། དེ་ཡང་སྦྱངས་ན་རང་གི་སྐད་ཡིག་ལྟ་ཅི། གཞན་གྱི་སྐད་ཡིག་ཀྱང་ཤེས་ཐུབ རང་གི་སྐད་ཡིག་ནི་དེས་ཀྱང་ཤེས་སླ་བ་ཡིན། རང་གི་སྐད་ཡིག་ལ་སྣང་ཆུང་བཏང་། སྦྱང་རྒྱུ་ཕར་བཞག སློབ་དེབ་ཀུན་ལ་ལག་པ་ཡང་མ་འཆང་བར་ཇི་ལྟར་ཤེས་སམ། མ་སྦྱངས་ན་དབྱིན་ཡུལ་པ་ཞིག་ཡིན་ཡང་ཨིན་སྐད་འབྲོ་ཀློག་ཤེས་སམ། དེ་བཞིན་མ་སྦྱངས་བར་རང་གཞན་སུའི་སྐད་ཡིག་ཡིན་རུང་འབྲི་ཀློག་མི་ཤེས་པ་ཐག་ ཆོད་པ་ཡིན་ནོ།།
གོང་གི་འདི་ཁོང་གི་རྩོམ་ཡིག་གི་དུམ་ཚན་གཉིས་པོ་དེ་ཡིན།
གཤམ་ནས་ངས་ཁོང་ངོ་སྤྲོད་སྙིང་བསྡུས་ཤིག་བྱར་འབད།
རྩོམ་པ་པོ་ངོ་སྤྲོད་སྙིང་བསྡུས།
ལ་དྭགས་ཀྱི་མཁས་པའི་དབང་ བོ་ས་ཕུད་དགེ་ཏུབ་བསྟན་དཔལ་ལྡན་ལགས་ཀྱི་ཕྱི་ལོ་༡༩༤༤ ལོར་ལ་དྭགས་རྒྱལས་གླེའི་བྱང་ཤར་ཕྱོགས་སྤྱི་ལེ་ལྔའི་མཚམས་སུ་ཡོད་པའི་ཡུལ་ས་ ཕུད་ཅེས་པར་སྐུ་འཁྲུངས། ཆུང་དུས་ནས་བོད་ཡིག་སྦྱོང་བརྩོན་གནང་ཞིང་སྤྱི་ལོ་༥༡ ལོར་བོད་དུ་ཕེབས་ནས་གདན་ས་ཆེན་པོ་འབྲས་སྤུངས་སུ་ཆོས་ཞུགས་གནང་ནས་ཆོས་རིག་ ཀུན་པོར་སློབ་སྦྱོང་གནང་། ༡༩༥༩ ལོར་བོད་ས་ཤོར་རྗེས་ཕྱིར་ལ་དྭགས་སུ་ལོག རྒྱ་གར་རྒྱལ་ས་ལྡི་ལི་དང་ཤྲི་ལངྒར་ཕེབས་ཏེ་ནང་ཆོས་གཙོས་དེང་དུས་སྦྱོང་ཡང་ གནང་། ཕྱིར་ཕེབས་རྗེ་ལ་དྭགས་སུ་གཞུང་གི་ཡོད་ཏན་ལས་སྡེ་ཞེས་པའི་ནང་དུ་བོད་ཡིག་གི་ དགེ་རྒན་གནང་ཞིང་སློབ་ཕྲུག་བརྒྱ་ཕྲག་ལ་བོད་ཡིག་སློབ་ཁྲིད་གནང་ཞིང་ཞོར་དུ་ རྩོམ་ཡིག་འབྲི་འགོ་བཙུགས། ༡༩༨༠ ལོ་ནས་མངའ་སྡེ་གཞུང་གིས་ཤེས་རིག་ལས་ཁུངས་ལ་ཞུགས་ཏེ་ཤེསརིག་དང་རིག་གཞུང་ཡར་ རྒྱས་གཏོང་བའི་ཐད་ཕྱག་ལས་རླབས་ཆེན་མཛད་ཅིང་། ལ་དཝགས་ལོ་དེབ་དང་ཤེས་རབ་ཟོམ་ཞེས་པའི་རྒྱལ་རབས་ལོ་རྒྱུས་དང་ནང་ཆོས་ཆོས་ འབྱུང་། ཡུལ་སྲོལ་གོམས་གཤིས་དང་དགོན་པ་ལྷ་ཁང་། མཁར་དང་ཡུལ་སོ་སོའི་སྐོར་པ་དཔྱད་རྩོམ་དང་དཔེ་དེབ་༣༠ གྲངས་ལོང་བ་བརྩམས་གནང་མཛད། སྤྱི་ལོ་༢༠༠༤ ལོར་ཁོང་ལ་རྒྱལ་ཁབ་གཞུང་ནས་ཤེས་རིག་ཞབས་འདེགས་ཐད་རླབས་ཆེ་བའི་གསོལ་རས་གནང་། ༢༠༠༥ ལོར་ཁོང་གི་བརྩམས་ཆོས་༼ལ་དྭགས་ཀྱི་དུས་སྟོན་༽ཞེས་པར་དེབ་ལེགས་ཤོས་ཀྱི་གསོལ་ རས་གནང་། ཁོང་གི་རྩོམ་ཚང་མར་ལ་དྭགས་ཀྱི་མཁས་པ་གཞན་དང་མ་འདྲ་བའི་རྩོམ་གཤིས་ཏེ་བོད་ སྐད་ཡིག་གི་འགྲོ་སྟངས་བོད་མི་ཞིག་གིས་བྲིས་པ་ལྟར་ཚིག་གི་སྡེབ་སྦྱོར་དང་ གཅོད་མཚམས། དོན་གྱིས་འདྲེན་སྟངས་སོགས་ཧ་ཅང་ཀློག་སྤྲོ་ལ་གོ་སླ་བའི་ཁྱད་ཆོས་ལྡན། ངས་༢༠༠༦ ལོར་ཁོང་གི་སྐུ་ཚེའི་ལོ་རྒྱུས་ནང་བོད་དུ་ཕེབས་པའི་སྐོར་དང་། འབྱུར་འགྱུར་གྱི་དགོངས་གཞི་སོགས་ལ་བཅར་འདྲི་ཏུང་ཙམ་བྱས་པ་ནས་ཁོང་དང་གྲོགས་ པོར་གྱུར་། ད་ལོ་ཡང་ཁོང་ལ་ལ་དྭགས་གྱི་ཡུལ་སྲོལ་གོམས་གཤིས་དང་ལྷག་པར་དུ་སྔ་མོ་བོད་དང་ལ་ དྭགས་ཀྱི་ཚོང་འབྲེལ་དང་ཆོས་སློབ་གཉེར་གནང་གི་ཕེབས་ཚོའི་སྐོར་ནས་བཅར་འདྲི་ བྱས་མྱོང་། ངོ་མ་ཐུགས་གཤིས་འཇམ་ཞིང་མཁས་ཚིགས་མི་དོད་པ། སྐད་ཆ་ཅི་དྲིས་ལ་ལན་གསལ་བོར་གསུང་མཁན། རང་གི་རིག་གཞུང་ལ་གཅེས་སྤྲོད་དང་བདག་གཉེར་སྐོར་བ་ཤ་ཞེན་དང་རིས་ཞེན་ཆེ་བ། ལ་དྭགས་ཀྱི་འབྱུང་འགྱུར་མི་རབས་གསར་བས་རང་གི་རིག་གཞུང་ལ་དོ་སྣང་མེད་ཚུལ་ དང་། ༸གོང་ས་མཆོག་གཙོས་བོད་ཀྱི་ཆོས་རྒྱུད་རིས་མེད་ཀྱི་བླ་སྤྲུལ་དང་མི་མང་པོ་ རྒྱལ་གར་དུ་སྐྱབས་བཅོལ་གནང་བ་དེ་རྐྱེན་ངན་གྲོགས་སར་གྱུ་ཙུལ་དུ་ལ་ད༑གས་གཙོས་ ཧི་མ་ལ་ཡའི་རི་རྒྱུད་དུ་གནས་བཅའ་བའི་གངས་ཅན་པ་ཡོངས་ལ་རིག་གཞུང་གཙོ་བྱས་བསམ་ པའི་དཔལ་ཡོད་གྱི་ཐད་ནས་གཅིག་གྱུར་ཆེན་པོ་ཞིག་བྱུང་ཡོད་ལུགས་སོགས་མཁས་པའི་ གསུང་གླེང་མང་དུ་གནང་རྒྱུ་འདུག་པས་ངོ་མ་ཡིད་འཕྲོག་པོ་བྱུང་། ཁོང་ནི་ད་ལོ་དགུང་ལོ་༧༠ ཡིན་ཞིང་། ད་དུང་ཡང་ཉིན་ལྟར་རྩོམ་འབྲིའི་བྱ་བར་ཐུགས་བྲེལ། ལྷག་པར་བླ་མ་ལོ་ཙ་བ་རིན་ཆེན་བཟང་པོའི་སྐོར་ལ་དཔྱད་རྩོམ་རབས་དང་རིམ་པ་བྲིས་ ཡོད་ཅིང་། ད་ལོ་ནས་དམིགས་བསལ་གླེ་ཤེས་རིག་ལས་སྡེ་ནས་འགྲོ་སོང་བཏང་སྟེ་ཁོང་གིས་བླ་མ་ ལོ་ཙཱ་བ་རིན་ཆེན་བཟང་པོའི་རྣམ་ཐར་དང་འབྲེལ་བའི་མཛད་རྗེས་སྐོར་ལ་ཉམས་ཞིབ་ གནང་གི་ཡོད། དོ་སྣང་ཅན་རེ་ཡོད་ཚེ་གངས་སྐྱིད་བོད་ཀྱི་དཔེ་མཛོད་ཁང་དུའང་ཁོང་གི་བརྩམས་བཅུ་ ཕྲག་ལོང་བ་དང་། གཞན་ལ་དྭགས་ཀྱི་མཁས་པ་མང་པོས་བཅད་ལྷུག་སྤེལ་མའི་བརྩམས་ཆོས་མང་དུ་མཇལ་རྒྱུ་ འདུག་གོ།
གོང་བཀོད་འདི་མཁས་པ་ཁོང་གི་རྩ་ནས་ཤེས་བྱ་ཏོག་ཙམ་བླངས་པའི་ཐུགས་རྗེ་ལེགས་གསོལ་གྱི་ཚུལ་ཙམ་ཡིན་ན་ཡིག་ནོར་གང་ཡོད་བཟོད་པར་གསོལ་ལོ། །


text:
བོད་ལྗོངས་མི་དམངས་ཚོགས་ཁང་ཆེ་མོར“2017ལོའི་ལོ་འཁོར་གྱི་ལྗོངས་ཡོངས་ཀྱི་ཞི་མཐུན་དཔེ་བཟང་དགོན་སྡེ་དང་རྒྱལ་གཅེས་ཁྲིམས་སྲུང་གི་སྔོན་ཐོན་གྲྭ་བཙུན་གྱི་གཟེངས་བསྟོད་ཚོགས་ཆེན”འཚོགས་ནས། དགོན་སྡེ་100དང་གྲྭ་བཙུན་6881ལ་གཟེངས་བསྟོད་དང་མཚན་སྙན་སྤྲད་པ་རེད། དེ་ནི་བོད་བརྒྱུད་ནང་བསྟན་གྱི་རྒྱལ་གཅེས་ཆོས་གཅེས་ཀྱི་སྲོལ་རྒྱུན་བཟང་པོ་རྒྱུན་འཛིན་དང་དར་སྤེལ་གཏོང་བར་ཐོན་པའི་ཞི་མཐུན་དཔེ་བཟང་གི་དགོན་སྡེ་དང་རྒྱལ་གཅེས་ཁྲིམས་སྲུང་གི་སྔོན་ཐོན་གྲྭ་བཙུན་རེད། ཁོང་ཚོས་མེས་རྒྱལ་གཅིག་གྱུར་སྲུང་སྐྱོང་དང་མི་རིགས་མཐུན་སྒྲིལ་ལ་སྐུལ་འདེད་གཏོང་ཆེད་ལེགས་སྐྱེས་གལ་ཆེན་ཕུལ་ནས་སྤྱི་ཚོགས་ཞི་མཐུན་བརྟན་ལྷིང་གི་རྣམ་པ་བཟང་པོ་སྔར་བས་སྲ་བརྟན་ཡོང་བ་བྱས་ཡོད།
ངོ་སྤྲོད་བྱས་པར་གཞིགས་ན། ཐེངས་འདིར་གཟེངས་བསྟོད་བྱས་པའི་དཔེ་བཟང་དགོན་སྡེ་དང་སྔོན་ཐོན་གྲྭ་བཙུན་ནི་བོད་ཡོངས་ཀྱི་དགོན་སྡེ་1787དང་གྲྭ་བཙུན་ཁྲི་4.7ལྷག་ཙམ་ཁྲོད་ནས་དཔྱད་འདེམས་བྱས་པ་དང་། ཁོང་ཚོས“རྒྱལ་གཅེས་ཆོས་གཅེས་དང་། མཐུན་སྒྲིལ་ཡར་ཐོན། རྒྱལ་སྐྱོང་འགྲོ་ཕན”བཅས་རང་འཁྲིའི་ལས་འགན་དུ་བརྩིས་ནས་མེས་རྒྱལ་ལ་དགའ་ཞེན་དང་། ཁ་ཕྲལ་ལ་ངོ་རྒོལ། སྒྲིག་བཀུར་ཁྲིམས་སྲུང་། བློ་སྦྱོང་ཟབ་གཏོང་བཅས་ཀྱི་སྒོ་ནས་ཏང་དང་སྲིད་གཞུང་དང་ཐོག་མཐའ་བར་གསུམ་དུ་ཆབ་སྲིད་ཐད་བློ་སེམས་གཅིག་མཐུན་དང་། དམིགས་ཚད་ཐད་བློ་ཁ་གཅིག་མཐུན། བྱ་སྤྱོད་ཐད་བསམ་སྦྱོར་གཅིག་མཐུན་བཅས་བྱས་པ་དང་། རང་ཉིད་ཀྱིས་ཆོས་ལུགས་འཆམ་མཐུན་ལ་སྲུང་སྐྱོང་དང་མི་རིགས་མཐུན་སྒྲིལ་དང་། སྤྱི་ཚོགས་བརྟན་ལྷིང་། མེས་རྒྱལ་གཅིག་གྱུར་བཅས་ལ་སྲུང་སྐྱོང་བྱས་ནས་ཞི་མཐུན་དཔེ་བཟང་གི་དགོན་སྡེ་ནུས་ཤུགས་ཡོད་རྒུས་གཏོད་པར་བརྩོན་ལེན་དང་རྒྱལ་གཅེས་ཁྲིམས་སྲུང་གི་སྔོན་ཐོན་གྲྭ་བཙུན་ལ་བརྩོན་ལེན་བྱས་ནས་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་ཆེད་ལེགས་སྐྱེས་གསར་པ་ཕུལ་ཡོད།
“དགོན་སྡེ་དང་གྲྭ་བཙུན་ལ་ཕན་པ་སྐྲུན་པའི་སྲིད་ཇུས་ཁག་ལས། ཏང་དང་སྲིད་གཞུང་གི་ཐུགས་ཁུར་དང་དྲོ་སྐྱིད་ང་ཚོ་གྲྭ་བཙུན་མི་རེ་ངོ་རེའི་སེམས་རྒྱུད་ལ་འཇགས་སོང་། ཐེངས་འདིར་གཟེངས་བསྟོད་ཚོགས་ཆེན་འཚོགས་ནས་རྒྱལ་གཅེས་ཆོས་གཅེས་ཀྱི་གྲྭ་བཙུན་ཚོར་ཁས་ལེན་གང་ལེགས་དང་ལྕག་སྐུལ་ཆེན་པོ་གནང་བྱུང་བས། ང་ཚོས་བཀའ་དྲིན་ཤེས་པ་དང་། བཀའ་དྲིན་དྲན་པ། བཀའ་དྲིན་འཇལ་བ། བཀའ་དྲིན་ཚོར་བ་བཅས་མཐའ་འཁྱོངས་བྱས་ཏེ་ཕན་པ་གང་ནས་བྱུང་བ་དང་ཕན་པ་སུ་ལ་ཐོབ་པ་ཤེས་པར་བྱས་ནས་བློ་བརྟན་འགྱུར་མེད་ངང་མེས་རྒྱལ་གཅིག་གྱུར་དང་། མི་རིགས་མཐུན་སྒྲིལ། སྤྱི་ཚོགས་བརྟན་ལྷིང་། རྒྱལ་གཅེས་ཆོས་གཅེས་བཅས་ལ་སྲུང་སྐྱོང་བྱེད་མཁན་དཔེ་བཟང་གྲྭ་བཙུན་ཞིག་བྱ་རྒྱུ་ཡིན”ཞེས་རི་བོ་ཆེ་དགོན་སྡེ་དོ་དམ་ཨུ་ལྷན་གྱི་ཀྲུའུ་རེན་གཞོན་པ་སྤྲུལ་སྐུ་འཕགས་མཆོག་སྐལ་བཟང་ཉི་མས་སེམས་འགུལ་ཐེབས་བཞིན་གསུངས།


text:
བོད་ཀྱི་བཙན་པོའི་དུས་སྐབས་དེ་ནི་བོད་མི་རིགས་ཀྱི་ལོ་རྒྱུས་ཐོག་ཧ་ཅང་གལ་འགངས་ཆེ་བའི་དུས་མཚམས་ཤིག་ཡིན་ཞིང་། དུས་སྐབས་དེར་བོད་ཀྱི་དཔལ་འབྱོར་དང་། ཆབ་སྲིད། རིག་གཞུང་ཕྱོགས་གང་སར་འཕེལ་རྒྱས་ཧ་ཅང་མགྱོགས་པོ་བྱུང་ནས་གཅིག་གྱུར་མནའ་འབྲེལ་གྱི་བྲན་གཡོག་ལམ་ལུགས་ཀྱི་སྲིད་དབང་སྟོབས་འབྱོར་ལྡན་པ་ཞིག་བཙུགས་པ་རེད། སྤྱི་ཚོགས་ཀྱི་དཔལ་འབྱོར་འཕེལ་རྒྱས་འགྲོ་བའི་གོམ་འགྲོས་དང་བསྟུན་ཏེ་སྐབས་དེར་རྩོམ་རིག་ཀྱང་འཕེལ་རྒྱས་ཆེས་ཆེར་བྱུང་ཞིང་། དམངས་ཁྲོད་རྩོམ་རིག་གི་ཆུ་རྒྱུན་སྔར་བཞིན་རྒྱས་མུས་མ་ཟད། བཅད་ལྷུག་སྤེལ་གསུམ་གྱི་ལུས་ལས་བརྩམས་པའི་རྩོམ་པ་པོའི་རྩོམ་རིག་ཀྱང་འཕེལ་རྒྱས་ཆེན་པོ་བྱུང་ནས་རིམ་བཞིན་འགོག་ཏུ་མེད་པའི་ཆུ་རྒྱུན་གསར་པ་ཞིག་ཏུ་གྲུབ་ཡོད། ལྷག་པར་དུ་དུས་སྐབས་དེར་རྩོམ་རིག་གི་ནང་ཚན་དུ་གྱུར་བའི་སྙན་ཚིག་གི་རྩོམ་ཚུལ་འདི་རིགས་ཧ་ཅང་དར་ཁྱབ་ཆེན་པོ་ཡོད་པ་མ་ཟད། སྒྱུ་རྩལ་གྱི་ཆུ་ཚད་ཀྱང་མཐོན་པོར་སླེབས་ཡོད་པས་ཕྱི་དར་བོད་ཀྱི་སྙན་ཚིག་གི་ལོ་འདབ་རྣམ་པར་རྒྱས་པར་བྱེད་པའི་སྡོང་རྩ་ལྟ་བུར་གྱུར་བ་ཡིན། སྐབས་དེར་དམངས་ཁྲོད་དང་ཡང་ན་རྩོམ་པ་པོ་གང་རུང་ལས་བྱུང་བའི་བརྩམས་བྱ་ཇི་སྙེད་པ་ཡོད་ངེས་རུང་། ལོ་ཟླའི་འཕེལ་འགྲིབ་ཀྱི་དབང་གིས་ད་ལྟ་མིག་ལམ་དུ་སྣང་བ་ཅུང་ཟད་དཀོན་མོད། ཡིག་ལམ་ནས་མཇལ་རྒྱུ་ཡོད་བཞིན་པ་འདི་རིགས་ལ་དཔྱད་པ་ཞིབ་ཙམ་བྱས་ན་དུས་སྐབས་དེའི་སྙན་ཚིག་གི་གནས་བབས་དང་། ཁྱད་ཆོས་ལ་དངོས་དོན་དང་མཐུན་པའི་དབྱེ་ཞིབ་དང་གདེང་འཇོག་འོས་འཚམས་བྱེད་ཐུབ་ལ། དེ་ནི་བོད་ཀྱི་རྩོམ་རིག་འཕེལ་རྒྱས་ཀྱི་ལོ་རྒྱུས་ཞིབ་འཇུག་བྱ་རྒྱུར་མཚོན་ན་ཧ་ཅང་གལ་ཆེ་བའི་ཕྱོགས་གཅིག་ཡིན་པར་མཐོང་ནས“བོད་ཀྱི་བཙན་པོའི་དུས་སྐབས་ཀྱི་སྙན་ཚིག་གི་ཁྱད་ཆོས”ཞེས་པ་འདི་གླེང་གཞི་བྱས་ཏེ་ཁབ་ཀྱི་བུ་ག་ནས་བལྟས་ཏེ་མཐོང་བ་རྣམས་ཞུ་བར་བྱ་བ་ཡིན།
དང་པོ། བཙན་པོའི་དུས་སྐབས་སུ་སྙན་ཚིག་དར་ཁྱབ་ཆེ་བའི་ཚུལ་ཅུང་ཟད་བཤད་པ།
ད་ལྟ་རང་ཅག་ཀུན་གྱི་སྤྱན་ལམ་དུ་གྱུར་བ་བོད་ཀྱི་བཙན་པོའི་དུས་སྐབས་སུ་བྱུང་བའི་སྙན་ཚིག་ནི་གཙོ་བོ《ཏུན་ཧོང་གི་ཡིག་ཚང》ཁྲོད་དུ་ཡོད་པའི་བོད་ཡིག་གི་ཁོངས་ནས་ཐོན་པའི་སྙན་ཚིག་གི་ཆ་དེ་རེད། དེ་དག་ལ་དབྱེ་ཞིབ་བྱས་ན་གཤམ་གསལ་ཕྱོགས་ཁ་ཤས་ཀྱི་ཐད་ནས་སྐབས་དེར་སྙན་ཚིག་དར་ཁྱབ་ཆེན་པོ་བྱུང་ཡོད་པ་དེ་ར་འཕྲོད་ཐུབ་ཀྱི་འདུག་སྙམ།
༡. ཚང་མས་མཁྱེན་གསལ་ལྟར《ཏུན་ཧོང་ནས་ཐོན་པའི་བོད་ཀྱི་ཡིག་ཆ》ནང་བོད་རིགས་རང་གིས་གསར་རྩོམ་བྱས་པའི་མགུར་ཚིག་མི་ཉུང་བ་ཞིག་ཡོད་ཅིང་། དེ་དག་གི་ནང་ནས་སྤུ་དེ་གུང་རྒྱལ་གྱིས་གསུངས་པའི་མགུར“འ་བ་ཉི་ཉེ་བས་ཉིད། བྱ་རོ་རོ་ན་མདུང་གི་རྩེ་རང་ནིག ཡོས་རོ་རོ་ན་ལྷམ་གྱི་གོང་ར་ནིག བརླའ་བརྡུངས་སྤུར་བཏབ། འོབ་དེ་མྱེད་སྤུ་དེ་མྱེད”ཅེས་པ་དེ་ནི་མི་ལོ་ཉིས་སྟོང་གི་སྔ་རོལ་དུ་བྱུང་བ་ཞིག་ཡིན། དེ་ཙམ་མ་ཟད་ད་དུང་དེའི་ནང་རྩོམ་པ་པོའི་མཚན་དང་བཅས་ནང་དོན་ལེ་ཚན་དུ་ཕྱེ་བའི་ལེགས་བཤད་ཀྱི་སྙན་ཚིག་དེབ་ཚད་ལོན་པ་མཐོང་རྒྱུ་ཡོད་ལ། ཐ་ན་བོན་པོ་བ་རྣམས་ཀྱིས་ལེགས་ཉེས། སྐྱིད་སྡུག་བར་ཆད་ལ་སོགས་ལ་བརྟག་ཐབས་སུ་སྤྱོད་པའི་མོ་ལུང་གི་ལུང་ཚིག་ཀྱང་ཚིགས་བཅད་ཀྱི་ལུས་ལས་བརྩམས་ཤིང་། སྒྱུ་རྩལ་གྱི་ཁྱད་ཉམས་ལྡན་པའི་སྙན་ཚིག་ཀྱང་ལེ་ཚན་བཞི་བཅུར་ཉེ་བ་མཐོང་རྒྱུ་འདུག དེ་བཞིན་སྙན་ཚིག་གི་ཚུལ་དུ་བརྩམས་པའི་སུམ་པའི་གཏམ་དཔེ་ཕྱོགས་བསྒྲིགས་ཀྱང་འདུག་པས་སྙན་ཚིག་གི་རྩོམ་སྣ་དེ་རིགས་ནི་ནང་དོན་དང་། ཡིག་སྲོལ། སྐད་བརྡ་གང་ནས་བལྟས་ཀྱང་བཙན་པོའི་དུས་སྐབས་ཀྱི་སྙན་ཚིག་ཡིན་པར་བློ་དོགས་མི་དགོས་པ་ཞིག་ཡིན་ལ། དེ་ལྟ་བུའི་རྩོམ་སྣ་འཛོམས་ཤིང་། ནང་དོན་ཟབ་རྒྱ་ཆེ་བའི་ཚད་དུ་སླེབས་ཡོད་པ་དེ་ནི་རྩོམ་སྲོལ་དེ་རིགས་སྐབས་དེར་ཧ་ཅང་དར་ཆེ་བའི་མཚོན་རྟགས་ཀྱི་ཕྱོགས་གཅིག་ཡིན་པར་ཐེ་ཚོམ་མ་མཆིས།
༢.སྐབས་དེར་མགུར་ནི་དེང་སྐབས་ཀྱི་གླུ་གཞས་ལྟ་བུ་དེ་ཡིན་ཞིང་། སྤྱི་ཚོགས་ཀྱི་སྣང་ཚུལ་དེ་དང་དེ་དག་མགུར་གྱི་ཐོག་ནས་གསོན་ཉམས་དོད་པོས་མཚོན་པར་བྱེད་རྒྱུ་དེ་སྐབས་དེའི་སྤྱི་ཚོགས་ཀྱི་དར་སྲོལ་ཞིག་ཏུ་གྱུར་སྟབས་སྤྱི་ཚོགས་ཀྱི་བྱེད་སྒོ་ཆེ་འབྲིང་ཆུང་གསུམ་གྱི་ནང་དུ་མགུར་དེ་སྤྱོད་གོ་ཧ་ཅང་ཆེན་པོ་ཡོད་དེ། དགྱེས་སྐྱེམས་སྟོན་མོའི་སྐབས་སུ་མགུར་གྱི་ཐོག་ནས་དགྱེས་ཚོར་མཚོན་པར་བྱེད་ཀྱི་ཡོད་ལ། འཐབ་འཁྲུག་ལས་རྣམ་པར་རྒྱལ་བའི་སྐབས་སུའང་མགུར་གླུའི་ཐོག་ནས་རྒྱལ་ཁའི་དགའ་སེམས་མཚོན་པར་བྱེད་ཀྱི་ཡོད། རྗེ་བློན་གྱི་མཛད་པ་ལ་མགུར་གྱི་ལམ་ནས་བསྔགས་པ་བརྗོད་ཀྱི་ཡོད་ལ། འབངས་ཀྱི་བྱས་ཉེས་ལའང་མགུར་གྱི་ལམ་ནས་བཀྱོན་ཕབ་ཀྱི་ཡོད་པས་དེ་ནི་མཐོ་དམའི་དབྱེ་བ་དང་རྒན་གཞོན་ཕོ་མོའི་ཁྱད་པར་མེད་པ་ཀུན་གྱིས་རྒྱ་ཁྱབ་ཏུ་སྤྱོད་ཀྱི་ཡོད་པ་རེད། མགུར་གླུ་དེ་ལྟ་བུའི་དར་ཁྱབ་ཡོད་པ་དང་མཉམ་དུ་མགུར་ཚིག་ཀྱང་དེ་བཞིན་དར་རྒྱས་ཡོང་རྒྱུ་ནི་སྨོས་མེད་ཡིན། མགུར་ཚིག་ནི་ཚིགས་བཅད་ཀྱི་ལུས་ལས་བརྩམས་ཤིང་། སྒྱུ་རྩལ་གྱི་ཁྱད་ཉམས་ཆེས་ཆེར་ལྡན་པའི་སྙན་ཚིག་འཁྲུལ་མེད་ཡིན་ལ། བཙན་པོའི་དུས་སྐབས་ཀྱི་སྙན་ཚིག་གི་གྲུབ་ཆ་གཙོ་བོ་དེ་ཡིན་པར་བསམས། འདིར་དཔེ་མཚོན་གྱི་ཚུལ་དུ་དྲངས་ན་བཙན་པོ་སྟག་རི་གཉན་གཟིགས་ཀྱི་སྐབས་སུ་ཟིངས་པོ་རྗེའི་མངའ་འབངས་ལེན་རྒྱུའི་གསང་གྲོས་ལ་བཞུགས་མཁན་མྱང་ཙོང་ཀུ་སོགས་རྟ་པ་རྣམས་འཕྱིང་བ་སྟག་རྩེར་འབྱོར་སྐབས་ཉིན་ལྟར་འགྲོ་སྡོད་བྱེད་ལུགས་ལ་གསང་རྒྱ་ཧ་ཅང་ཆེན་པོ་བྱེད་ཀྱི་ཡོད་པའི་སྣང་ཚུལ་དེ་ཡར་ཀླུང་གི་འབངས་མིས་མཐོང་སྟེ་སྐབས་འཕྲལ་མགུར་ཚིག་འདི་འདྲ་ཞིག་བརྩམས་པ་རེད། “ད་མྱི་བཟངས་ནི་རྟ་བཟངས་ཤིག ཉིན་ཞིང་ནི་ཕག་ཚལ་ན། མཚན་ཞིང་ནི་ཕྱིང་བར་མཆིའ། དགྲ་འམ་ནི་ཞིང་ང་(ཟུན་)ཅིའུ”ཞེས་པ། དེ་ལས་སྐབས་དེར་སྤྱི་ཚོགས་ཐོག་བྱུང་བའི་དམིགས་བསལ་གྱི་སྣང་ཚུལ་ལ་དོ་སྣང་བྱེད་པའི་རྫི་ཧ་ཅང་རྣོན་པོ་ཡོད་པ་མ་ཟད། དེ་འཕྲལ་མགུར་ཚིག་གི་ཐོག་ནས་སྣང་ཚུལ་དེ་རིགས་མཚོན་པར་བྱེད་པའི་ཚད་དུ་སླེབས་ཡོད་པ་དེ་མཐོང་ཐུབ། དེ་མིན་ད་དུང་སྲོང་བཙན་སྒམ་པོའི་གཅུང་མོ་སད་མར་ཀར་བྱ་བས་ཞང་ཞུང་ནས་གཅེན་བཙན་པོར་ཕུལ་བའི་མགུར་ཚིག“......ཀྱེ་བྱང་འབྲོག་གི་ཡ་པི་ན། ཕོ་མོའི་ནི་འབྲོང་གཆིག་པ་། བྱང་འབྲོག་ནི་འབྲོང་དགུམ་ན། ཕུ་ནས་ནི་འདེབས་པའ། ལོང་ཏོང་ནི་འཕན་གྱིས་ཐོབ། མདའ་ནས་ནི་གཡབ་འདོར་བ། སྐྱིའི་ནི་ཤ་དང་སྤུན”ལ་སོགས་པ་ཚིག་རྐང་དོན་བཞི་ཅན་ཞིག་ཡོད་པ་དེས་གཅེན་བཙན་པོ་ནས་ཞང་ཞུང་རྒྱལ་པོར་འཕྲལ་དུ་དམག་དྲངས་ནས་མངའ་དབང་རྒྱ་བསྐྱེད་མཛད་དགོས་རྒྱུའི་ལྐོག་བརྡ་སྤྲད་ཡོད་ཅིང་། སྐབས་དེར་བུད་མེད་ཀྱི་ངག་ལས་དབྱངས་སུ་གྱེར་བའི་མགུར་གླུ་དེ་ལས་ཀྱང་དེ་སྐབས་སུ་མགུར་གླུ་རྒྱ་ཁྱབ་ཏུ་དར་བ་དང་ཆབས་ཅིག་མགུར་ཚིག་ཀྱང་དེ་མཚུངས་དར་ཁྱབ་ཆེན་པོ་ཡོད་ངེས་པའི་གནས་ལུགས་དེ་རྟོགས་སླ་བ་ཡིན་ནོ། །
༣. སྐབས་དེའི་སྙན་ཚིག་ལས་མཚོན་པའི་བརྗོད་དོན་གྱི་ཟབ་ཚད་དང་བརྗོད་དོན་མཚོན་ཚུལ་གྱི་ཐབས་རྩལ་ཚིག་གི་སྡེབ་སྦྱོར་སོགས་ཀྱི་ཐད་ལ་བྱིས་པའི་འཁྱོར་འགྲོས་ལྟར་རང་ཚུགས་ཟིན་མ་ཐུབ་པ་ཞིག་མ་ཡིན་པར་དེ་ནི་སྐབས་དེའི་སྤྱི་ཚོགས་ཀྱི་འཚོ་བའི་ལག་ལེན་ནང་དུ་སྲེག་བཅད་བརྡར་གསུམ་གྱི་བཙོ་སྦྱངས་ཡང་ཡང་བྱས་ཏེ་སྒྱུ་རྩལ་གྱི་སྨིན་ཚད་མཐོ་ཙམ་དུ་སོན་ཡོད་པའི་རྟགས་མཚན་ཞིག་ཏུ་གྲུབ། དཔེར་ན་སྲོང་བཙན་སྒམ་པོ་དབའ་ཏེ་རོ་དབྱི་ཚབ་ཀྱི་ཁྱིམ་དུ་གདན་ཞུས་ལྟར་ཕེབས་ཏེ་གསུངས་པའི་མགུར་གྱི་འགོར་“ཡར་མོ་ནི་ཆུ་ཐུངས་ཀྱིས།མདོ་ནས་ནི་རྩང་དུ་བསྲིང་། ཡར་མོ་ནི་ཞིང་ཆུངས་ཀྱིས། ལྷོ་ནས་ནི་བྱང་དུ་བསྐྱེད།.....”ཅེས་ཡར་ཀླུང་གི་བཙན་པོའི་སྲིད་དབང་དེ་སྔར་དང་མི་འདྲ་བར་འཕེལ་འགྱུར་ཧ་ཅང་ཆེན་པོ་བྱུང་བའི་ལོ་རྒྱུས་རླབས་པོ་ཆེ་དེ་བཙན་པོའི་སྲིད་དབང་གི་གནས་གཞིའི་ས་ངོས་ཀྱི་ཆུ་བོ་ཡར་ཆབ་གཙང་པོའི་དཀྱུས་དང་ཞེང་གི་འཕེལ་འགྱུར་གྱི་གཟུགས་སུ་བཀོད་དེ་ཡིག་འབྲུ་འགའ་ཤས་ཤིག་གིས་ཀློག་པ་པོར་སྐབས་དེའི་བོད་ཁམས་གཅིག་གྱུར་བཟོ་བའི་དམག་འཐབ་ཀྱི་ལོ་རྒྱུས་དེ་མངོན་སུམ་གཟུགས་ཅན་དུ་མཐོང་རྒྱུ་ཡོད་པའི་སྣང་འཆར་དབང་མེད་དུ་སྐྱེ་ཐུབ་པ་ཞིག་བྱུང་ཡོད། སྒྱུ་རྩལ་གྱི་སྙིང་བསྡུས་དེ་ལྟ་བུ་ནི་ཡུན་རིང་ལག་ལེན་གྱི་བརྡར་ཤ་བཅད་ཟིན་པའི་སྒྱུ་རྩལ་གྱི་ས་གཞིར་རབ་ཏུ་བཞད་པའི་སྒྱུ་རྩལ་གྱི་མེ་ཏོག་རྣམ་པར་བཀྲ་བ་ཞིག་ཡིན་པ་ལས་སྟབས་ལེགས་སྟེས་དབང་གིས་ཆགས་པ་ཞིག་ཡིན་མི་སྲིད། དེ་དང་དེ་འདྲའི་དཔེར་བརྗོད་མང་པོ་འདུག་ཀྱང་གཤམ་དུ་ལེ་ཚན་གཞན་ཞིག་ནང་དམིགས་བཀར་གྱིས་དབྱེ་ཞིབ་བྱ་རྒྱུར་བཞག
གོང་དུ་བཤད་པ་ལྟར་སྐབས་དེའི་སྙན་ཚིག་གི་རྩོམ་སྣ་དང་། མགུར་ཚིག་གི་དར་ཁྱབ། སྙན་ཚིག་གི་སྒྱུ་རྩལ་བཅས་ཕྱོགས་གསུམ་པོ་དེ་མདོར་བསྡུས་ན་སྐབས་དེར་བྱུང་བའི་སྙན་ཚིག་གི་འབོར་ཚད་དང་སྤུས་ཚད་གཉིས་ཀྱི་ཕྱོགས་ནས་དབྱེ་ཞིབ་བྱས་པ་ཡིན་ཞིང་། ཕྱོགས་དེ་གཉིས་ནི་སྙན་ཚིག་དར་ཁྱབ་ཆེ་ཆུང་དབྱེ་ཞིབ་བྱ་རྒྱུའི་གཙོ་བོའི་ཕྱོགས་དེ་ཡིན་པར་བསམ། གང་ལགས་ཤེ་ན། སྐབས་དེ་རང་ལ་བྱུང་བའི་སྙན་ཚིག་གི་རྩོམ་སྣ་དང་འབོར་ཚད་ངེས་ཅན་ཞིག་མེད་ན་དར་ཁྱབ་ཆེ་ཚུལ་དེ་བསྒྲུབས་མི་ཐུབ་ལ། དེ་བཞིན་ཁྱོན་ཡོངས་ནས་བལྟས་ན་སྒྱུ་རྩལ་གྱི་ཆུ་ཚད་ངེས་ཅན་ཞིག་གི་ཚད་དུ་སླེབས་ཐུབ་པར་ངེས་པར་དུ་དར་ཁྱབ་ཆེས་ཆེར་ཕྱིན་པའི་ལག་ལེན་གྱི་བརྒྱུད་རིམ་ངེས་ཅན་ཞིག་དགོས་རྒྱུ་ཡིན་པས་རེད། དེ་བཞིན་དར་ཁྱབ་ཆེར་མེད་ལ། སྒྱུ་རྩལ་གྱི་ཆུ་ཚད་ཀྱང་དེ་ཙམ་མཐོ་པོའི་སྨིན་ཚད་དུ་མ་སོན་ན་ཁྱད་ཆོས་ཞེས་པ་ནི་སྡོང་པོ་མེད་པའི་ལོ་འདབ་དང་ཤིང་སྣ་མེད་པའི་ནགས་ཚལ་ལྟར་དེ་བས་ཀྱང་བརྗོད་ཐབས་བྲལ་བ་ཞིག་ཡིན།
གཉིས་པ། བཙན་པོའི་དུས་སྐབས་ཀྱི་སྙན་ཚིག་སྤྱིའི་ཁྱད་ཆོས།
གོང་དུ་བཤད་པ་ལྟར་བཙན་པོའི་དུས་སྐབས་དེར་སྙན་ཚིག་གི་རྩོམ་སྲོལ་ཧ་ཅང་དར་ཁྱབ་ཆེན་པོ་བྱུང་ཡོད་པར་བརྟེན་དེའི་རིགས་དར་ཁྱབ་ཏུ་འགྲོ་བའི་བརྒྱུད་རིམ་གྱི་ནང་དུ་སྐབས་དེའི་སྤྱི་ཚོགས་ཀྱི་འཚོ་བར་གཞིགས་ཏེ་ནང་དོན་དང་རྣམ་པ་གང་སར་སྤྱི་ལ་ཁྱབ་པའི་ཁྱད་ཆོས་འགའ་རིམ་བཞིན་གྲུབ་ཡོང་གི་ཡོད་པ་དེ་ནི་ཆོས་ཉིད་ཅིག་རེད། འོ་ན་སྐབས་དེའི་སྙན་ཚིག་སྤྱི་ལ་ཁྱབ་པའི་ཁྱད་ཆོས་དེ་གང་ཡིན་ནམ་ཟེར་ན། དེར་མཚོན་པའི་ནང་དོན་གྱི་ཐད་ཁྱད་ཆོས་ཡོད་ལ། སྒྱུ་རྩལ་གྱི་ཐབས་ལམ་ཐད་ལའང་ཁྱད་ཆོས་འགའ་ཡོད་པར་སྙམ། དེ་ཡང་སྐབས་དེའི་སྙན་ཚིག་ལས་མཚོན་པའི་ནང་དོན་གྱི་ཁྱད་ཆོས་གཙོ་བོ་ཞིག་ནི་ཕྱིས་དར་གྱི་རྩོམ་རིག་དང་མི་འདྲ་བར་ནང་པ་སངས་རྒྱས་ཀྱི་ཆོས་ལུགས་ཀྱི་ལྟ་བའི་ཤན་ཞུགས་མེད་པའམ་ཡང་ན་ཤན་ཤུགས་ཤིན་ཏུ་ཆུང་བ་དང་བོན་ཆོས་ཀྱི་ལྟ་བ་རང་ཤུགས་ཀྱིས་མཚོན་གྱི་ཡོད་པ་དེ་ཡིན། རྩོམ་རིག་ནི་སྤྱི་ཚོགས་ཀྱི་འཚོ་བ་གང་ཞིག་རྩོམ་པ་པོའི་བློ་ངོར་འཆར་བ་ལས་བྱུང་བ་ཞིག་རེད། སྐབས་དེ་དུས་ཀྱི་སྤྱི་ཚོགས་ལོ་རྒྱུས་ལྟར་ན། ཁྲི་སྲོང་ལྡེ་བཙན་གྱི་གོང་དུ་ནང་པ་སངས་རྒྱས་ཀྱི་བསྟན་པ་དེ་བསྟན་པ་གསར་པ་ཐོག་མར་དར་འགོ་ཚུགས་ཀྱི་ཡོད་པ་ཙམ་ཞིག་ལས་སྤྱི་ཚོགས་ཐོག་ཤུགས་རྐྱེན་དེ་ཙམ་མེད་པ་དང་། ཁྲི་སྲོང་ལྡེ་བཙན་གྱི་སྐབས་སུ་བོན་ཆོས་གཉིས་རྩོད་པ་དང་འབྲེལ་བཙན་པོས་མཐའ་གཅིག་ཏུ་ནང་ཆོས་ཤུགས་ཆེ་སྤེལ་བར་མཛད་ཀྱང་ཐ་ན་ཁྲི་རལ་པ་ཅན་གྱི་སྐབས་སུའང་ནང་པ་སངས་རྒྱས་ཀྱི་ཆོས་ལུགས་བསམ་བློ་དེ་དབང་སྒྱུར་གྱི་བསམ་བློའི་གནས་སུ་བརྟན་པོར་འཁོད་ཐུབ་མེད་པ་ལྐོག་གྱུར་བསམ་བློའི་འཐབ་རྩོད་སྔར་བཞིན་གནས་ཡོད་ཅིང་། མཐར་གླང་དར་མས་ཕྲུ་སློག་བཏང་བ་རེད། དེ་ལས་ལྡོག་སྟེ་བོན་པོའི་ཆོས་ནི་དར་རྒྱུན་རིང་ཞིང་། སྐབས་ཤིག་རིང་དབང་སྒྱུར་གྱི་བསམ་བློའི་གནས་སུ་འཁོད་དེ་ས་ཁྱབ་རྡོ་ཁྱབ་ཀྱི་མི་ཚོའི་བསམ་བློར་བསུབ་ཏུ་མེད་པའི་རི་མོ་ལྟ་བུ་ཞིག་ཏུ་གྱུར་ཡོད་པ་བཅས་ནི་སྐབས་དེའི་སྤྱི་ཚོགས་ཀྱི་དངོས་དོན་ཞིག་ཡིན། ད་ཡོད་ཡིག་ཐོག་གི་སྙན་ཚིག་ཁོངས་ནས་ལེགས་བཤད་ཀྱི་སྙན་ཚིག་དེ་ཕུད། དེའི་བྱིངས་མོ་ལུང་གི་ལུང་ཚིག་དང་མགུར་ཚིག་ནང་སངས་རྒྱས་བསྟན་པའི་ནང་དོན་མཚོན་རིགས་ཧ་ལམ་མེད་པ་ལྟ་བུ་ཡིན། བོན་ཆོས་ཀྱི་ལྟ་བ་མཚོན་པའི་སྙན་ཚིག་ནི“གཟུས་ནི་ལྷག་བོན་ཏོ། སླེན་མཚན་སློན་བཀོལ་གཟུས་ནི། ལྷ་བོན་ཏོ། སྲིན་བྱ་རྒོད་ཀྱིས་བཏག་སྟེ། ཚེ་པོང་ནག་སེང་གིས་བཏགས་སོ། རྗེ་བདེན་གྱིས་ནི་བཀོལ་ཏོ། སྒ་བདེན་གྱིས་བསྡད་དོ། གྱི་སྨོན་རུམ་དུ་སྤུང་ངོ་། མཚོ་གཟུགས་རུམ་དུ་འཁྲུངས་སོང་།”ཞེས་པ་ལྟ་བུ་ཡིན། དེར་བརྟེན་སྙན་ཚིག་དེ་རིགས་ཀྱིས་སྐབས་དེའི་སྤྱི་ཚོགས་ཀྱི་དངོས་དོན་དེ་བདེན་པར་མཚོན་པ་ཡིན་ལ། དེ་ནི་ཕྱིས་འབྱུང་གི་སྙན་ཚིག་དང་བསྡུར་ན་ལོ་རྒྱུས་ཀྱི་དངོས་དོན་དང་འབྲེལ་བའི་ཁྱད་ཆོས་ཤིག་ཡིན་པར་མཐོང་། འོན་ཀྱང་བཙན་པོའི་དུས་སྐབས་ཀྱི་སྙན་ཚིག་གི་ནང་དོན་ལ་ནང་པ་སངས་རྒྱས་ཀྱི་བསྟན་པའི་ཤན་ཤུགས་ཡེ་ནས་མེད་ཅེས་བཤད་པ་མ་ཡིན་གྱིས་བཙན་པོའི་དུས་སྐབས་དེའི་དུས་མཇུག་ཏུ་བྱུང་བ་འདྲ་བའི་ལེགས་བཤད་ཀྱི་སྙན་ཚིག་དེར་སངས་རྒྱས་བསྟན་པའི་ཤན་ཤུགས་མངོན་གསལ་ཏུ་མཚོན་འདུག་པ་དེ་ནི་ཁྱོན་ཡོངས་ནས་བྱས་ན་ཆ་ཤས་དང་ཕལ་པའི་ཕལ་པར་གྱུར་བའི་ཆ་དེ་ཡིན་པས་གཙོ་ཕལ་གྱི་དབྱེ་བ་དེ་མ་འཁྲུལ་བ་དགོས་གལ།
ནང་དོན་ཐད་ཀྱི་ཁྱད་ཆོས་གཞན་ཞིག་ནི་གནའ་རབས་བོད་ལྗོངས་སུ་ཁྲིམས་སྒོ་རང་བཙན་གྱི་ཚུལ་དུ་གནས་པའི་རྒྱལ་ཕྲན་དང་སྡེ་ཤོག་ཁག་རྣམས་རིམ་བཞིན་གཅིག་གྱུར་བྱས་པའི་ལོ་རྒྱུས་ཀྱི་དོན་ཆེན་དང་རྗེ་བློན་ཁག་གཅིག་གི་མཛད་པ་མཚོན་པ་དེ་ཡིན། བཙན་པོའི་དུས་སྐབས་དེ་ནི་གནའ་རབས་རྒྱལ་ཕྲན་སོ་སོས་ས་ཁུལ་རེ་བཅད་བཟུང་བྱས་ཏེ་གཅིག་འོག་གཅིག་ཏུ་མི་འདུ་བར་ཁ་འཐོར་སིལ་བུའི་ཚུལ་དུ་གནས་པ་དེ་གང་འགབ་ཀྱི་ཐབས་ལ་བརྟེན་ནས་རིམ་བཞིན་གྱི་གཅིག་འགྱུར་ཡོང་བར་བྱེད་པའི་དུས་སྐབས་ཤིག་དང་། བྲན་གཡོག་ལམ་ལུགས་ཀྱི་སྲིད་དབང་བཙུགས་ཤིང་། སྲ་བརྟན། འཕེལ་རྒྱས་སུ་འགྲོ་བར་བྱེད་པའི་དུས་སྐབས་ཤིག་ཡིན། དུས་སྐབས་དེ་གར་བྱུང་བའི་མགུར་ཚིག་ལས་ཀྱང་གཅིག་འགྱུར་ཡོང་བར་བྱེད་པའི་ལོ་རྒྱུས་ཀྱི་དོན་ཆེན་དེའི་ཆ་འགའ་དང་། དེ་བཞིན་དེ་དང་འབྲེལ་བ་ཡོད་པའི་མི་སྣའི་མཛད་པ་འགའ་སྒྱུ་རྩལ་གྱི་ལམ་ནས་གཟུགས་ཅན་ལྟར་མཚོན་གྱི་འདུག དཔེར་ན་གནམ་རི་སྲོང་བཙན་གྱི་སྐབས་སུ་སེང་གོ་མྱི་ཆེན་གྱིས་དྭགས་པོ་ལོག་པ་སླར་ཡང་འབངས་སུ་བཀུགས་ནས་བཙན་པོ་རྗེ་འབངས་དགྱེས་སྐྱེམས་སྟོན་མོ་གསོལ་བའི་ཚེ་ཁྱུང་པོ་སྤུང་སད་ཟུ་རྩེ་ནས་རང་ལ་འུད་བསྟོད་དང་། རྗེ་ལ་འཁང་ར། བློན་པོ་གཞན་ལ་ཕྲག་དོག་བྱེད་པའི་མགུར་ཞིག་བླངས་པ་དེའི་ལན་དུ་མྱང་མང་པོའི་རྗེ་ཞང་སྣང་གིས་མགུར་བླངས་པ་ནི་འདི་ལྟར་ལགས།“ཀྱེ། ན་ནི་གཞི་ནི་སྔ། ཆབ་ཆབ་ནི་ཕ་རོལ་ན། ཡར་ཆབ་ནི་ཕ་རོལ་ན། དགུ་གྲི་ནི་ཟིང་པོ་རྗེ། ཉ་ལས་ནི་ཁམ་དུ་དཀོང་། ཁམ་ལས་ནི་རྨེག་དུ་བཏའ། སྐྱི་ནས་ནི་ཉ་འདོན་པ། དབྱི་ཚབ་ནི་པངས་ཏོ་རེ། ཀླུམ་ན་ནི་ཆབ་ཚོད་པ། ཙེང་ཀུ་ནི་སྨོན་ཏོ་རེ། ཁུར་ར་ནི་རགས་ཐོགས་ཤིང་། དོག་གི་ནི་ས་སྐྱེད་པ། པང་སུམ་ནི་འདྲོན་པོ་ཞིག ཐང་ལ་ནི་རྩེ་ཆད་ཆིང་།ཤམ་པོ་ནི་རྨད་དུའ་བསྣན། ཡུལ་སྣའི་ནི་མཁར་པབ་ཆིང་། པྱིང་བའི་ནི་སྣོན་དུ་བགྱིས། སྔ་(ན་)ནི་མཐོ་བ་ལ། ད་ཙམ་ནི་དགུང་ལ་རེག ངས་པོ་ནི་སྒང་དྲས་ཤིང་། ཡར་མོ་ནི་འཁོལ་དུ་སྩལ། སྔ་ན་ནི་ཆེ་བ་ལ། ད་ཙམ་ནི་མཐའ་ཡང་ཡས.....”ཞེས་པ་ལ་སོགས་པ་ཚིག་རྐང་བཞི་བཅུ་ཅན་ཞིག་འདུག་ཀྱང་མང་བར་དོགས་ནས་ཆ་ཚང་མ་བཤུས། གོང་དུ་དྲངས་པའི་དུམ་བུ་དེ་ལས་གནའ་རབས་འཕན་ཡུལ་ལ་དབང་སྒྱུར་བའི་རྒྱལ་ཕྲན་ཟིང་པོ་རྗེའི་མངའ་འབངས་དམག་གིས་བཏུལ་ནས་ཡར་ཀླུང་གི་བཙན་པོ་གནམ་རི་སྲོང་བཙན་གྱི་མངའ་འོག་ཏུ་བཅུག་པའི་ཚུལ་དང་དེ་བཞིན་ལོ་རྒྱུས་ཀྱི་དོན་ཆེན་དེར་ཞུགས་མཁན་གྱི་བྱས་ཅན་ཚོའི་མཛད་པ་སོགས་གསོན་ཉམས་དོད་པར་བཀོད་ཅིང་། སྡང་ཞེན་གྱི་འདུ་ཤེས་ཀྱང་ཚིག་བརྗོད་ཀྱི་ཕྲེང་བའི་གསེང་ནས་ལྦ་ལེར་གསལ་ཐུབ་པ་ཞིག་འདུག་སྙམ། ནང་དོན་ཐད་ཀྱི་ཁྱད་ཆོས་དེ་དག་ནི་སྐབས་དེའི་དུས་རབས་ཀྱིས་ཐག་གཅོད་བྱས་པ་ཞིག་དང་། སྐབས་དེའི་སྤྱི་ཚོགས་ཀྱི་འཚོ་བ་དེ་སྒྱུ་རྩལ་གྱི་ཐོག་ནས་སླར་མངོན་པ་ཞིག་ཡིན་ཞིང་། སྙན་ཚིག་དེའི་རིགས་ནི་རྩོམ་རིག་ཙམ་མ་ཟད། ལོ་རྒྱུས་ཞིབ་འཇུག་བྱ་རྒྱུར་ཡང་རིན་ཐང་གཞལ་དུ་མེད་པ་ལྡན་ཡོད་པས་རྒྱལ་ཁབ་ཀྱི་ཕྱི་ནང་གང་སར་བོད་ཀྱི་ཤེས་རིག་ཞིབ་འཇུག་པ་ཚོས་ཧ་ཅང་རྩ་མཐོང་ཆེན་པོ་གནང་བའི་རྒྱུ་མཚན་ཡང་དེ་ཉིད་ལ་ཐུག་ཡོད།
འཇིག་རྟེན་ཐོག་གི་བྱ་དངོས་དེ་དང་དེ་དག་ལ་ཐོག་མར་དར་བ་དང་། དེ་ནས་རང་རང་གི་སྐྱེ་སྟོབས་ཀྱི་དཔལ་ལ་བརྟེན་ནས་འཕེལ་རྒྱས་སུ་འགྲོ་ཞིང་། ཆ་མ་རྫོགས་པ་ནས་རིམ་བཞིན་ཆ་ཇེ་རྫོགས་སུ་འགྲོ་བའི་ལོ་རྒྱུས་ཀྱི་བརྒྱུད་རིམ་མི་ཐུང་བ་རེ་ཡོད་པས། བོད་ཀྱི་བཙན་པོའི་དུས་སྐབས་ཀྱི་སྙན་ཚིག་དེ་ཡང་ཐོག་མ་དར་བ་ནས་རྒྱ་ཁྱབ་ཏུ་འཕེལ་རྒྱས་ཕྱིན་པ་དང་སྦྲགས་འཕེལ་རྒྱས་འགྲོ་བའི་བརྒྱུད་རིམ་ནང་སྒྱུ་རྩལ་གྱི་ཐབས་ལམ་ཐད་ལའང་རིམ་བཞིན་རང་ཤུགས་ཀྱིས་རང་མི་རིགས་ཀྱི་ཁྱད་ཆོས་དེ་དང་དེ་འདྲ་རེ་གྲུབ་པ་རེད།
དེ་ཡང་དང་པོར་སྙན་ཚིག་གི་ལུས་ཀྱི་ཐད་ནས་བལྟས་ན་ཚིག་རྐང་རེར་ཡིག་འབྲུ་མང་ཉུང་གཅིག་ཏུ་མ་ངེས་པ་ནས་རིམ་བཞིན་ཡིག་འབྲུ་དྲུག་རེ་བྱས་པའི་དྲུག་ཚིག་གི་ཚིགས་བཅད་གཙོ་བོ་དང་དེ་མིན་ཚིགས་བཅད་རྐང་པ་རེར་ཚིག་འབྲུ་བདུན་རེ་བྱས་པའི་བདུན་ཚིག་གི་རྩོམ་སྲོལ་དེ་ཡང་དར་ཡོད་པ་དེ་ནི་ལུས་ཀྱི་ཁྱད་ཆོས་དེ་ཡིན། དཔེར་ན་གོང་དུ་བརྗོད་པ་ལྟར་གཡུང་དྲུང་བོན་གྱི་མོ་ལུང་གི་ལུང་ཚིག་ཚིགས་བཅད་ཀྱིས་བཀོད་པ་ཁག་གཅིག་འདུག་པ་ནས་དཔེར་བརྗོད་དུ་དྲངས་ན། “མཚོ་རོ་ནི་གཡུ་ཡུས་ན། གཡུ་བཟང་ནི་ལྕང་ལོ་ལ། གཡུང་བ་ནི་བཀ་རྩེས་དང་། བཀའ་སྙན་ནི་བཟང་དགུར་སྦྱར། དེང་ཐོས་ནི་སྐྱིད་པའི་ལུགས།”ཞེས་པ་ལྟ་བུའི་ལུང་ཚིག་ཆ་ཚང་སུམ་ཅུ་སོ་གསུམ་འདུག་པ་རྣམས་ཚིགས་རྐང་ཁ་ཤས་ལ་བར་གྱི་ཡིག་འབྲུ་གསུམ་པ་ནི་སྒྲ་མེད་པ་ཙམ་ལས་གཞན་པ་རྩོམ་ལུས་ལ་མི་འདྲ་བའི་ཆ་ཅུང་ཙམ་ཡང་མེད་པར་གཅིག་མཚུངས་རེད་འདུག་པས་དཔེར་བརྗོད་འདིས་འཐུས་པ་བྱས། དེ་མིན་མགུར་ཚིག་གི་ལུས་ཀྱང་གོང་དང་གཉིས་སུ་མེད་པ་དྲུག་ཚིག་ཅན་གཙོ་བོ་རེད་འདུག དཔེར་ན་བཙན་པོ་ཁྲི་འདུས་སྲོང་འཇང་ཡུལ་དུ་དམག་གིས་དཔུང་འཇུག་པར་ཕེབས་ཐོན་མཛད་དགོས་རྒྱུའི་སྐོར་བློན་པོ་ཁེ་རྒད་རྒྱལ་ཏོ་རེ་མདོ་སྨང་གིས་མཆིད་བླངས་པར། “ཆུ་ཐུང་ནི་བསར་ང་བ། ཀོང་ཁྱིམ་ནི་སྤྱན་བུ་ཅུང་། རིས་བཀྲ་ནི་བསར་ང་བ། མོན་ཀའི་ནི་སྟན་ཚིག་པ། བཙན་ཏེ་མི་མྱི་མཁས་པ། རྒྱ་དྲུག་ནི་དགུང་མཐའི་རྗེ།”ཞེས་པ་སོགས་ཚིག་རྐང་བཞི་བཅུ་ཅན་ཞིག་ཏུན་ཧོང་ནས་ཐོན་པའི་བོད་ཡིག་ནང་འདུག་པ་ལས་དྲངས་པ་ཡིན་ཞིང་། དེ་མིན་རྗེ་བློན་འབངས་ལ་སོགས་པ་གཞན་རྣམས་ཀྱིས་གསུངས་པའི་མགུར་ཚིག་ཀྱང་མང་ཆེ་བ་ལུས་ཀྱི་ཆ་ནས་མི་འདྲ་བ་འདུག་པས་དཔེར་བརྗོད་གཞན་མ་བཀོད།
གོང་དུ་བཀོད་པ་ལྟར་ཏུན་ཧོང་ནས་ཐོན་པའི་བོད་ཡིག་ཁོངས་སུ་ལེགས་བཤད་དེབ་ཚད་ལོན་པ་ཞིག་འདུག་པ་དང་། དེའི་རྩོམ་ལུས་ནི་གོང་གསལ་ཚིག་དང་མི་འདྲ་བར་ཚིག་རྐང་རེར་ཡིག་འབྲུ་བདུན་རེ་བྱས་ཏེ་བདུན་ཚིག་གིས་བརྩམས་པ་ཞིག་རེད་འདུག་པ་དང་།བརྗོད་བྱའི་དོན་གྱི་ཐད་ལའང་ནང་པ་སངས་རྒྱས་ཀྱི་བསྟན་པའི་ཤུགས་རྐྱེན་མངོན་གསལ་ཆེ་ཙམ་འདུག་པ་དཔེར་ན“ལྷའི་ཆོས་དང་བཀཱ་ན་རེ། མྱི་ལུས་ཐོབ་པ་ཤིན་ཏུ་བཀཱ། ཡུལ་གྱི་དབུ་རུ་སྐྱེ་བ་དཀོན། མྱི་ལུས་ཐོབ་པའི་ཚེ་དུས་ལ། ལྷ་ལ་ཡིད་ཆེས་ཆོས་བྱས་ན། ལྷ་ལམ་བཟང་པོ་མྱུར་དུ་ཐོབ། ལོག་པའི་འདུ་ཤེས་མ་སྤངས་ན། སྡིག་ལམ་གསུམ་ལས་ཐར་མྱི་མྱོང”ལྟ་བུ་ལ་སོགས་པ་ནི་བདུན་ཚིག་གི་ལམ་ནས་བྲིས་ཤིང་། མགུར་ཚིག་སོགས་དང་མི་འདྲ་བར་ཡིག་འབྲུ་གསུམ་པའི“ནི”སྒྲ་ཡང་འབྲི་སྲོལ་མེད་པར་གྱུར། ལེགས་བཤད་ཀྱི་དེབ་དེ་ལས་མཚོན་པའི་བརྗོད་དོན་དང་། ལུས། ཚིག་སྦྱོར་བྱེད་སྟངས། ཐ་སྙད་ཀྱི་སྤྱོད་སྲོལ་སོགས་ནས་བལྟས་ན་གོང་གསལ་མགུར་ཚིག་སོགས་ལས་འབྱུང་ཕྱི་སྟེ་བཙན་པོའི་དུས་སྐབས་ཀྱི་དུས་སྨད་ལ་གཞི་ནས་དར་བ་ཞིག་ཡིན་པར་བསམ། དེ་དག་ལ་གཞིགས་ནས་བདུན་ཚིག་གི་ཚིགས་བཅད་རྩོམ་སྲོལ་དེ་དྲུག་ཚིག་གི་ཚིགས་བཅད་དེ་རིགས་ཀྱི་རྨང་གཞིའི་ཐོག་གཞི་ནས་དར་བ་ཞིག་ཡིན་པ་མིན་ནམ་སྙམ།
ད་དུང་བཙན་པོའི་དུས་སྐབས་ཀྱི་དུས་སྟོད་དང་། གནམ་རི་སྲོང་བཙན་གྱི་སྐབས་སུ་བྱུང་བའི་མགུར་ཚིག་གི་ལུས་དང་ཅུང་ཟད་མི་འདྲ་བར་དེང་སྐབས་ཀྱི་ཤོད་སྲོལ་ལྟར་ན“རང་མོས་སྙན་རྩོམ”ཞེས་པ་དེ་ལྟར་ཚིག་རྐང་སོ་སོའི་འབྲུ་གྲངས་དོ་མཉམ་མི་དགོས་པར་མང་ཉུང་རང་མོས་ལྟར་བྲིས་ན་འཐུས་པ་ཞིག་ཡིན་འདུག དེ་ཡང་དཔེར་ན“འ་བ་ཉི་ཉེ་བས་ཉིད། བྱ་རོ་རོ་ན་མདུང་གི་རྩེ་རང་ནིག ཡོས་རོ་རོ་ན་ལྷམ་གྱི་གོང་ར་ནིག བརླའ་བརྡུང་། སྤུར་བཏབ། འོབ་དེ་མྱེད། སྤུ་དེ་མྱེད།”ཅེས་པ་གོང་བཀོད་ལྟར་དང་། དེ་དང་བསྟུད་མར་“སླར་ཕྱིང་བ་སྟག་རྩེར་གཤེགས་སོའོ། ཡུལ་ཡབ་ཀྱི་རྗེ་རུ་གཤེགས་སོ། ཡུལ་པྱི་འབྲོག་གདེངས་མྱི་པྱོལ་མྱི་ཆ་འོ། དོག་ཡབ་ཀྱི་ཆབ་མཆིས་ཀྱིས། ས་འོག་བུ་སྤུར་མྱི་ཁོག་གི་ཆ་འོ། དེ་ཞེས་མགུར་གསུངས་སོ”ཞེས་བཀོད་འདུག་ལ། རྗེས་བྱུང་གི་རྗེ་བློན་ཁག་གི་མགུར་ཚིག་ཏུ་ཡང་འབྲུ་གྲངས་དོ་མི་མཉམ་པའི་ཚིག་རྐང་འགའ་རེ་འདུག་ཀྱང་གོང་གསལ་ལྟ་བུར་མངོན་གསལ་ཆེ་བ་མི་འདུག་པས་འདིར་རེ་རེ་བཞིན་མ་བཀོད།
གོང་བཀོད་བོད་ཀྱི་བཙན་པོའི་དུས་སྐབས་ཀྱི་སྙན་ཚིག་གི་ལུས་ཀྱི་ཁྱད་ཆོས་ལས་མགུར་ཚིག་གཙོར་བཞག་གིས་དབྱེ་ཞིབ་བྱས་ན་དུས་སྐབས་དེའི་སྙན་ཚིག་གི་ལུས་ཀྱི་ཐད་ལའང་འཕེལ་མེད་སོར་གནས་མ་ཡིན་པར་རིམ་བཞིན་འཕེལ་འགྱུར་བྱུང་ཡོད་པ་ཚོད་དཔག་བྱེད་ཐུབ་ཀྱི་འདུག མ་གཞི་དཔྱད་ཡིག་དེ་ཙམ་མང་པོ་མིན་རུང་། ད་ཡོད་དཔྱད་ཡིག་གི་ལོ་དུས་ཀྱི་རིམ་པ་བསྒྲིགས་ན་སློན་བཙན་སློན་བཀོལ་གོང་གི་མགུར་ཚིག་ནི་ཚིག་རྐང་སོ་སོའི་འབྲུ་གྲངས་དོ་མི་མཉམ་པར་རང་དབང་གི་འབྲི་སྲོལ་ཡོད་པ་ཞིག་ཡིན་པ་དེ་རྗེས་སུ་དེ་ཙམ་གྱི་སྙན་ཆ་དང་མཛེས་ཆ་དོད་པོ་རང་མིན་པར་མཐོང་། ལག་ལེན་གྱི་བརྒྱུད་རིམ་ནང་རིམ་བཞིན་ལེགས་བཅོས་ཀྱིས་ཚིག་རྐང་མང་ཉུང་ལ་མ་ལྟོས་པར་ཚིག་རྐང་སོ་སོའི་འབྲུ་གྲངས་དྲུག་ཚིག་དོ་མཉམ་དུ་བྱས་ཤིང་། འབྲུ་གསུམ་པའམ་ཚེག་ཁྱིམ་གསུམ་པར“ནི”སྒྲ་རེ་གཅིག་མཚུངས་ཀྱིས་སྦྱར་ནས་ཚིག་གི་གཅོད་མཚམས་བདེ་ཞིང་། གདངས་ཀྱི་འགྱུར་ཁུག་གསལ་ཁ་དོད་པའི་རྩོམ་ཚུལ་ཞིག་ཏུ་འཕེལ་རྒྱས་བྱུང་བར་མཐོང་། དཔེར་ན་གནམ་རི་སྲོང་བཙན་གྱི་སྐབས་སུ་མྱང་དབའས་ཀྱི་མཆིད་བླངས་པར“གཟུས་ནི་ལྷ་བོན་ཏོ། སློབ་མཚན་སློབ་བཀོལ་-གཟུས་ནི་ལྷ་བོན་ཏེ། སྲིན་བྱ་རྒོད་ཀྱིས་བཏག་སྟེ། ཚེ་ནག་སེང་གིས་བཏགས་སོ། རྗེ་བདེན་གྱིས་ནི་བཀོལ་ཏེ། སྒ་བདེན་གྱིས་ནི་བསྡད་དེ། མྱི་སྨོན་རུམ་དུ་སྤུང་ངོ་། མཚེ་གཟུགས་རུམ་དུ་འཁྲུངས་སོ།”ཞེས་ཚིག་རྐང་བརྒྱད་ཅན་འདིར་རིམ་བཞིན་ལྔ་ཚིག་དང་། དགུ་ཚིག་དྲུག་ཚིག་སྣ་ཚོགས་ཡོད་ཁར། ནི་སྒྲ་ཡང་ཡོད་པ་སྣ་ཚོགས་འདུག་པ་ལྟ་བུ་དང་། ཡང་དཔེར་ན་ཏུན་ཧོང་ནས་ཐོན་པའི་བོད་ཀྱི་ཡིག་རིགས་ཁོངས་སུ་མགར་བློ་བ་རིང་བའི་ཚེ་བཙན་པོ་འདུས་སྲོང་གིས་མགུར་བླངས་པའི་མགུར་ཚིག་ཏུ“ཀྱེ་གནའ་འི་ནི་ཐོག་མ་རུ། གཞི་འི་ནི་དང་པོ་ལ། དགུང་སྟོན་ནི་མ་འོག་གི། དོག་མོན་ནི་ཡ་སྟེངས་ན། གཙུག་གཙུགས་ནི་བཙུགས་ལེགས་སྟེ།མཐོས་ཏེ་ནི་དགུང་མྱི་རྡིབ། དོག་མོན་ནི་སྡིང་མྱི་ཉམས། དགུང་ལ་ནི་གཉི་ཤར་བ། དྲོ་དྲོ་ནི་ས་ལ་དྲོ།”ཞེས་པ་ཚིག་རྐང་བརྒྱ་དང་བཅོ་ལྔ་ཅན་ཞིག་འདུག་པ་ནི་ད་ཡོད་མགུར་ཚིག་གི་ཁྲོད་ནས་རིང་ཤོས་དེ་ཡིན་པ་འདིར་ཚིག་རྐང་སོ་སོའི་ཡིག་འབྲུ་ཡོངས་སུ་དོ་མཉམ་པ་དང་། འབྲུ་གསུམ་པར“ནི”སྒྲ་རེ་ཞེ་མཚུངས་ཀྱིས་སྦྱར་འདུག་ཅིང་། དེ་མིན་མོ་ལུང་ལྟ་བུའི་སྙན་ཚིག་གི་ལུས་ཀྱང་འདི་དང་འདྲ་བས་སྔ་མ་འབྲུ་གྲངས་དོ་མི་མཉམ་པ་དེ་རིམ་བཞིན་དར་འཕེལ་བྱུང་ནས་འབྲུ་གྲངས་དོ་མཉམ་གྱི་རྩོམ་ལུས་འདི་གྲུབ་པ་ཡིན་ལ། དེ་ཡང་རིམ་བཞིན་འཕེལ་རྒྱས་ཕྱིན་པ་ལས་གོང་དུ་བཀོད་པའི་ལེགས་བཤད་དང་འདྲ་བར་ཚིག་རྐང་སོ་སོར་ཡིག་འབྲུ་བདུན་རེ་བྱེད་པའི་བདུན་ཚིག་གི་རྩོམ་ལུས་འདི་རིགས་དར་བ་ཡིན་པར་འདོད། གང་ལགས་ཤེ་ན།དུས་ཀྱི་ཐད་ནས་དྲུག་ཚིག“ནི”སྒྲ་ཅན་གྱི་རྩོམ་ལུས་འདི་རིགས་དར་ཁྱབ་ཏུ་འགྲོ་བཞིན་པའི་དུས་དེར་བྱུང་བའི་བདུན་ཚིག་གི་རྩོམ་ལུས་སྤྱད་དེ་བརྩམས་པའི་བརྩམ་བྱ་ད་ལྟ་མཐོང་རྒྱུ་མེད་པ་ཙམ་དུ་མ་ཟད། ཕྱོགས་གཞན་ཞིག་ནས་བསམ་ན་ཡིག་འབྲུ་ཉུང་བ་ནས་མང་བ་དང་བསྡུས་པ་ནས་རྒྱས་པར་འཕེལ་རྒྱས་སུ་འགྲོ་བ་དེ་ནི་ངོས་འཛིན་གྱི་ཆོས་ཉིད་དང་། ལག་ལེན་གྱི་ཆོས་ཉིད་གཉིས་ཀ་དང་ཡོངས་སུ་མཐུན་པ་ཞིག་ཡིན་པས་སོ། །
གཞན་ཡང་ཚིག་རྒྱན་སྦྱོར་ཚུལ་གྱི་ཐད་ལ་ཕྱི་དར《སྙན་ངག་མེ་ལོང་མའི》གཞུང་ནས་བསྟན་པའི་དཔེ་རྒྱན་དང་། གཟུགས་རྒྱན། སྒྲ་རྒྱན་ལ་སོགས་པའི་རྒྱན་གྱི་རྣམ་གྲངས་ཇི་སྙེད་པ་ཞིག་གནའ་སྔ་མོ་ནས་ས་ཁྱབ་རྡོ་ཁྱབ་དུ་སྤྱད་དང་སྤྱོད་བཞིན་དུ་ཡོད་པ་དེས་བརྗོད་དོན་འདྲེན་ཐབས་ཕུན་སུམ་ཚོགས་པ་དང་། གསོན་ཉམས་ཇེ་དོད་དུ་ཕྱིན་ཡོད་པ་མ་ཟད། ལྷག་པར་དུ་དཔེ་མང་སྤྱི་བསྡུས་ཀྱིས་སྐབས་བབ་ཀྱི་བརྗོད་དོན་གང་ཞིག་གཟུགས་ཀྱི་ངོ་བོར་བསྐྲུན་ཏེ་མངོན་སུམ་གསོན་རྗེན་ལྟར་མཚོན་པར་བྱེད་པའི་བརྡ་དོན་སྤྲོད་ཐབས་དེ་རིགས་ནི་བཙན་པོའི་དུས་སྐབས་ཀྱི་སྙན་ཚིག་ལས་གསལ་བར་མཚོན་པའི་ཁྱད་ཆོས་གཞན་ཞིག་ཡིན་པར་འདོད། དེ་ཡང་དཔེར་ན་བཙན་པོ་ཁྲི་འདུས་སྲོང་གི་མགུར་ལས“........ཀྱེ། དེ་རིང་ནི་ཡང་ལྟ་ན། དོག་སྲིང་ནི་སྦུར་བུ་འིས། བྱ་ལྟར་ནི་བཙོས་བཙོས་སྟེ། གནམ་དུ་ནི་འཕུར་འདོད་ཀྱང་། འཕུར་དུ་ནི་འདབ་མ་མཆིས། དགུང་སྔོན་ནི་ཕང་མཐོས་ཏེ། སྤྲིན་དཀར་ནི་གོ་མྱི་འདའས། ས་རུ་ནི་དགུང་མ་སླེབས། མ་རུ་ནི་དོག་མ་སླེབས། མ་མཐོ་ནི་མ་དམའ་སྟེ། ཁྲ་འི་ནི་གཟན་དུ་གྱུར། བ་པུ་ནི་ལུང་ཆུང་ན། འབངས་ཤིག་ནི་རྗེ་རུ་རེ། མགར་བུ་ནི་རྗེ་རུ་རེ། སྦལ་པ་ནི་འཕུར་རུ་རེ། འབངས་ལས་ནི་རྗེ་རེ་བ། མཐིང་བྲང་ནི་གྱེན་དུ་འགྱུར། པ་བོང་ནི་རི་ལ་འདྲིལ། བྱ་མདའི་ནི་སྒྲ་འོར་གྱིས། གྱེན་དུ་ནི་འདྲིལ་འདྲིལ་ཡང་། ཤམ་པོ་ནི་རྩེ་མོ་རུ། ཕྱིན་ཟམ་ནི་ལེང་མི་བགྱིད། ཤམ་ལེ་ནི་གངས་དྲུང་དུ། སྣང་དང་ནི་བཞུགས་བལྟམ་ཡང་། ཤམ་པོ་ནི་གངས་མྱི་ཞུ། ཡར་ཆབ་ནི་སྔོན་པོ་ལ། ཆུ་བཆད་ནི་ཡུར་དྲངས་ཀྱང་། ཡར་ཆབ་ནི་གཟུང་མྱི་སྙམ། བོད་ཀྱི་ནི་སྤུ་རྒྱལ་དུ། སེམས་ཤིང་ནི་རེ་རེ་ཡང་། སྤུ་རྒྱལ་ནི་གདུང་མྱི་འཆད”ཅེས་པ་དེར་སྦལ་པ་འཕུར་དུ་རེ་བ་དང་། མཐིང་བྲང་གྱེན་དུ་འགྱུར་བ། ཕ་བོང་རི་ལ་འདྲིལ་བ་སོགས་འདྲ་དཔེ་གསུམ་བསྟུད་མར་དྲངས་ནས་འབངས་རྗེ་རུ་རེ་བ་དེ་འགྲུབ་ཐབས་མེད་པ་ཞིག་ཡིན་པའི་བརྗོད་དོན་དེ་བསྟན་ཅིང་། དེ་བཞིན་ཕ་བོང་གྱེན་དུ་འདྲིལ་ཡང་ཡར་འདྲིལ་ཤམ་པོའི་རྩེར་མི་སླེབས་པ་དང་། འོད་སྣང་མེ་ལྕེ་སྦར་ཡང་ཤམ་པོའི་གངས་ཞུ་མི་ཐུབ་པ། ཡར་ཀླུང་གཙང་ཆབ་བཅད་ནས་དྲངས་ཀྱང་ཡར་ཆབ་གཙང་པོ་སྐམ་མི་སྲིད་པ་སོགས་དཔེ་དུ་མ་དྲངས་ནས་སྤུར་རྒྱལ་ལ་འགྲན་པར་འདོད་ཀྱང་དེའི་གདུང་བརྒྱུད་ལ་གནོད་པར་མི་འགྱུར་ཞེས་པའི་བརྗོད་དོན་དེ་མཚོན་པར་བྱས་པ་རེད། མགུར་ཚིག་གཞན་པ་ཕར་ཞོག་གོང་གསལ་མགུར་ཚིག་དེ་རང་ཆ་ཚང་ཞིག་བལྟས་ནའང་དཔེ་མང་སྤྱི་བསྡུས་ཀྱིས་བརྗོད་དོན་གང་རུང་དེ་མཚོན་པར་བྱེད་པའི་བརྡ་དོན་སྤྲོད་ཐབས་ཀྱི་ཁྱད་ཆོས་དེ་གསལ་ལེར་མངོན་ཐུབ། ད་དུང་དཔེར་བརྗོད་མང་པོ་ཞིག་འདུག་ཀྱང་མང་བར་དོགས་ནས་རེ་རེ་བཞིན་མ་ཞུས།
བཙན་པོའི་དུས་སྐབས་ཀྱི་སྙན་ཚིག་ལས་མཚོན་པའི་ཚིག་རྒྱན་སྦྱར་ཐབས་དེ་རིགས་ནི་གནའ་སྔ་མོ་ནས་དར་ཞིང་འཕེལ་རྒྱས་སུ་ཕྱིན་ཏེ་མི་རིགས་ཀྱི་ཁྱད་ཆོས་ལྡན་པའི་སྲོལ་རྒྱུན་བཟང་པོ་ཞིག་ཆགས་པ་དང་། ཕྱི་རབས་པ་རྣམས་ཀྱི་ངག་ཐོག་གི་གཏམ་བཤད་དང་ཡིག་ཐོག་གི་ཕྱག་རྩོམ་བཅས་ལའང་སྲོལ་རྒྱུན་དེའི་ཤུགས་རྐྱེན་ཆེན་པོ་ཐེབས་ཡོད་པ་ནི། དཔེར་ན《མི་ལ་རས་པའི་མགུར་འབུམ》ལས་བྱུང་བའི་མགུར་ཚིག་དང་། 《གླིང་གེ་སར་རྒྱལ་པོའི་སྒྲུང》ལས་བྱུང་བའི་སྒྲུང་གླུ་སོགས་ལ་ཅུང་ཟད་བལྟས་པ་ཙམ་གྱིས་མིག་ལམ་དུ་མངོན་ཐུབ་རྒྱུ་རེད། དེ་ལྟར་ཡིན་སྟབས་མཁས་དབང་དགེ་འདུན་ཆོས་འཕེལ་མཆོག་གིས་ཀྱང“སྔོན་གྱི་དུས་བོད་རྣམས་ཀྱི་གནས་སྐབས་དང་ཚུལ་ལུགས་ཅི་ལྟར་ཡོད”གསུང་པའི་སྐབས་སུ“མཁས་པར་བགྲང་བ་རྣམས་ནི་སྨྲ་བརྗོད་གཙང་ཞིང་། གཏམ་རིང་པོ་དཔེ་སྣ་ཚོགས་དང་སྦྲེལ་ཏེ་ལབ་ནུས་པ་དག་ཡིན”ཞེས་གསུངས་ཡོད་པ་དེ་ཡང་གནས་ཚུལ་དེ་རིགས་ལ་དགོངས་ཏེ་གསུངས་པར་ལྟར།
བཙན་པོའི་དུས་སྐབས་ཀྱི་སྙན་ཚིག་ནི་མི་ལོ་ཆིག་སྟོང་བརྒྱ་ཕྲག་ཁ་ཤས་ཀྱི་སྔ་རོལ་ནས་བྱུང་བ་ཞིག་ཡིན་ཞིང་། ལོ་ངོ་སྟོང་ཕྲག་གི་རིང་ལ་སྤྱི་ཚོགས་ཀྱི་ཐོན་སྐྱེད་འཕེལ་རྒྱས་ཕྱིན་པ་དང་ཆབས་ཅིག་བོད་ཀྱི་སྐད་ཡིག་དང་། བརྡ་དག ཐ་སྙད་སོགས་ཀྱི་ཐད་ལའང་འཕེལ་འགྱུར་ཆེན་པོ་བྱུང་བའི་དབང་གིས་བར་སྐབས་ཀྱི་སྙན་ཚིག་དང་བསྡུར་ན་བཙན་པོའི་དུས་སྐབས་ཀྱི་སྙན་ཚིག་དེར་ད་དུང་སྐད་བརྡ་དང་། ཡིག་སྲོལ་ཐད་ཀྱི་ཁྱད་ཆོས་ཤིག་ཀྱང་ཡོད་པ་སྟེ་བརྡ་རྙིང་མང་ཞིང་། བརྡ་དག་གི་ངེས་སྲོལ་ཁག་ཅིག་གནའ་རབས་ཀྱི་འབྲི་སྲོལ་ལྟར་བྲིས་ཡོད་པ་དེ་རེད། དེ་ཡང་དཔེར་ན་མིང་གཞིའི་ཡི་གེ་ཕ་ཡི་ཚབ་ཏུ་པ་འབྲི་བ“གུང་བཀྲོས་ནི་ཕྱག་ཏུ་པུལ”ལྟ་བུ་དང་། ཅ་ཡི་ཚབ་ཏུ་ཆ་འབྲི་བ“རྩི་འིག་ནི་ཟོར་མཆད་དམ། ཟོར་གྱི་རྩད་གཆད་པ”ལྟ་བུ། ཙ་ཡི་ཚབ་ཏུ་ཚ་འབྲི་བ“ཀླུམ་ན་ནི་ཆབ་གཆོད་པ”ཞེས་པ་ལྟ་བུ། སྡེ་པ་གཅིག་པ་ཡིན་པ་སྒྲའི་སྐྱེ་གནས་ཀྱང་ཆ་འདྲ་བའི་མིང་གཞི་འགའ་ཤས་གཅིག་ཚབ་ཏུ་གཅིག་བྲིས་པ་འཐུས་པར་བྱས་པ་ལྟ་བུ་སྟེ། དག་དོན་གྱི་ཡིག་སྲོལ་ངེས་ཅན་ཞིག་གྲུབ་ཐུབ་མེད་པའི་ལོ་རྒྱུས་ཀྱི་འཕེལ་མཚམས་ཤིག་ཡིན་པ་མཐོང་ཐུབ་ཀྱི་ཡོད། དེ་མིན་ད་དུང་གཙུག་གཙུགས(ཕོ་བྲང་དང)། བཙའ།(རྩེ) བཙོས་བཙོས། (སྤོབས་པ་བྱས་པ)ཕོ་མོ།(ཕྱུ་བ) འདུར་པུ།(འདུག)མཚུལ། (མྱུར)ཟ་དུར། (ཟས་ལྷག) མུ་པུ། (མཐའ་དང་རྒྱ)ལ་སོགས་པ་(གུག་རྟགས་ནང་གི་མཆན་རྣམས་མི་རིགས་དཔེ་སྐྲུན་ཁང་ནས་པར་དུ་བསྐྲུན་པའི《ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ》ཞེས་པའི་དེབ་དེ་གཞིར་བཟུང་ནས་བྲིས་པ་ཡིན)བརྡ་སྙིང་མང་དག་ཅིག་འདུག་པ་རྣམས་ནི་སྐབས་དེར་ཡོངས་སུ་གྲགས་པའི་ཐ་སྙད་ཤ་སྟག་ཡིན་བཟོ་ཆེ་རུང་མིང་ཚིག་བརྡ་དག་གི་འཕེལ་འགྱུར་དབང་གིས་ད་ལྟ་ནི་ཤོད་རྒྱུན་ལྟ་ཅི། ཚིག་མཛོད་ཆེན་མོ་ཁག་ཏུ་བཙལ་ཡང་རྙེད་དཀའ་བའི་བརྡ་རྙིང་དུ་ཆགས་ནས་གོ་དོན་རྟོགས་དཀའ་བར་གྱུར་མོད། བོད་ཀྱི་སྐད་ཡིག་འཕེལ་འགྱུར་ལ་ཞིབ་འཇུག་བྱ་རྒྱུར་ནི་གཞལ་དུ་མེད་པའི་རིན་ཐང་ལྡན་ཡོད་པ་སྨོས་ཅི་དགོས།
གསུམ་པ། མཇུག་བསྡུ་བ།
གོང་གསལ་གྱི་བརྗོད་དོན་སྙིང་པོ་དེ་མདོར་བསྡུས་ནས་བརྗོད་ན་བཙན་པོའི་དུས་སྐབས་སུ་སྙན་ཚིག་གི་རྩོམ་སྲོལ་དེ་ཧ་ཅང་དར་ཁྱབ་ཆེན་པོ་བྱུང་ཡོད་པ་དང་། དེས་ཕྱིས་འབྱུང་གི་སྙན་རྩོམ་དར་ཁྱབ་ཡོང་རྒྱུར་རྨང་གཞི་ཧ་ཅང་ལེགས་པོ་བཙུགས་ཡོད་པས་དེ་ནི་ཕྱིས་དར་སྙན་ཚིག་གི་ཆུ་འགོ་དང་ས་བོན་ལྟ་བུ་ཞིག་ཡིན་པར་འདོད་པ་དང་གཅིག སྐབས་དེར་སྙན་ཚིག་དར་ཁྱབ་ཆེ་བའི་དབང་གིས་དེའི་བསམ་བློའི་ནང་དོན་དང་སྒྱུ་རྩལ་གཉིས་ཀའི་ཐད་ལ་ཕྱིས་དར་སྙན་ཚིག་དང་བསྡུར་ན་དམིགས་བསལ་གྱི་ཁྱད་ཆོས་འགའ་ཞིག་ཡོད་པ་དང་། སྙན་ཚིག་གི་ལུས་དང་རྒྱན་གྱི་ཁྱད་ཆོས་དེས་ཕྱི་དར་སྙན་ཚིག་ལ་ཤུགས་རྐྱེན་གང་འཚམས་ཐེབས་ཡོད་པར་འདོད་པ་དང་གཉིས་བཅས་ཡིན་ཞིང་། བཙན་པོའི་དུས་སྐབས་ཀྱི་སྙན་ཚིག་འཕེལ་རྒྱས་ལ་ཐེབས་པའི་ཤུགས་རྐྱེན་བཅས་ཇི་མ་ཇི་བཞིན་ཆ་རྒྱུས་ལོན་པ་བྱ་རྒྱུ་དེ་ནི་བོད་ཀྱི་རྩོམ་རིག་འཕེལ་རྒྱས་ཀྱི་ལོ་རྒྱུས་ཞིབ་འཇུག་བྱ་རྒྱུའི་གལ་ཆེའི་ཆ་ཞིག་ཡིན་པར་སྙམ་ནས་རྩོམ་ཐུང་འདི་བྲིས་པ་ལགས་ན་གཟུར་གནས་མཁས་དབང་རྣམས་ནས་མ་ཤེས་བཀའ་སློབ་ཡོད་པའི་རེ་བ་ཞུ་བཞིན་ཡོད།


text:
བྲོས་བྱོལ་ཡོང་བའི་ཉིན་མོ་ནི་འཇིགས་སྐྲག་ཆེ་ཤོས་ཀྱི་ཉིན་མོ་ཡིན་གསུངས་འདུག
ཟླ་འདིའི་ཕྱི་ཚེས་༩ ཉིན་རྒྱ་གར་དུས་བབ་གསར་ཁང་གིས་གནས་ཚུལ་སྤེལ་བ་ལྟར་ན། ༧གོང་ས་མཆོག་གིས་ཕྱི་ལོ་༡༩༥༩ ལོའི་ཕྱི་ཟླ་༥ པའི་ཕྱི་ཚེས་༡༧ ཉིན་བོད་ནས་བྲོས་བྱོལ་དུ་ཕེབས་པའི་ཉིན་མོ་དེ་ནི་ཁོང་གི་སྐུ་ཚེའི་ནང་གི་ཆེས་འཇིགས་སྐྲག་ཆེ་ཤོས་ཀྱི་ཉིན་མོ་དེ་ཡིན་ཞེས་རྒྱ་གར་གྷོ་ཝ་ས་གནས་སུ་གསུངས་ཡོད་འདུག
དེ་ཡང་༧གོང་ས་མཆོག་གིས་“སྐབས་དེ་དུས་སང་ཉིན་མཐོང་ཐུབ་ཀྱི་ཡོད་མེད་ཐེ་ཚོམ་སྐྱེས་བྱུང་། རྒྱ་ནག་གི་གྲོང་སྲུང་དམག་མི་དང་ང་ཚོ་ཧ་ཅང་ཐག་ཉེ་པོ་རེད། དེར་བརྟེན་ང་ཚོ་ཁུ་སིམ་སིམ་ངང་ཡོང་ཡང་རྟའི་རྨིག་སྒྲ་ང་ཚོས་སྟངས་འཛིན་བྱེད་ཐབས་བྲལ་བ་རེད། ཕྱི་ཉིན་སྐྱ་རེངས་ཤར་དུས་ང་ཚོས་རི་བོ་ཞིག་བརྒལ་ཐུབ་སོང་། རེད་དེ། ད་དུང་རྒྱ་དམག་སླེབས་ནས་ང་ཚོ་བཀག་རྒྱུའི་ཉེན་ཁ་ཧ་ཅང་ཆེན་པོ་ཡོད་པ་རེད། དེ་འཇིགས་སྐྲག་ཧ་ཅང་ཆེ་བའི་འགྲུལ་བཞུད་ཅིག་རེད། ངོས་རང་ལོ་༡༦ ཐོག་སོ་སོའི་རང་དབང་ཤོར། ལོ་༢༤ ཐོག་སོ་སོའི་རྒྱལ་ཁབ་ཤོར་བ་རེད་”ཅེས་སོགས་གསུངས་ཡོད་འདུག
ཡང་ཁོང་གིས་བོད་ནང་དཀའ་ངལ་དང་གཏོར་བཤིག་ཤུགས་དྲག་བྱུང་ཡོད་ཀྱང་། རྒྱ་ནག་མི་མང་གཏན་ནས་དགྲ་བོ་རུ་ངོས་འཛིན་བྱེད་ཀྱི་མེད་སྐོར་དང་སྦྲགས་གསུངས་དོན་དུ་“རྒྱ་ནག་གུང་ཁྲན་ཏང་གི་ནུས་པ་དེ་དམག་ཤུགས་ལས་བྱུང་བ་རེད། ང་ཚོའི་ནུས་པ་དེ་དྲང་བདེན་ལས་བྱུང་བ་རེད། གནས་སྐབས་རིང་མེ་མདའི་ནུས་པ་དེ་བཙན་ཡང་། མཐར་ཐུག་ལ་དྲང་བདེན་གྱི་ནུས་པ་དེ་མེ་མདའི་ནུས་པ་ལས་ཧ་ཅང་གིས་ཤུགས་ཆེ་གི་རེད། ང་ཚོས་ཁོང་ཚོར་གུས་ཞབས་བྱེད་ཀྱི་ཡོད། ང་ཚོས་ཁོང་ཚོར་སྤུན་ཟླ་མིང་སྲིང་གི་འདུ་ཤེས་འཛིན་གྱི་ཡོད་”ཅེས་སོགས་ཀྱང་གསུངས་ཡོད་འདུག །
གསར་འགོད་པ་བཀྲ་ཤིས་དོན་གྲུབ།


text:
ཉིན་ཤས་བསྟུད་མར་ཕུལ་བྱུང་གྲུབ་འབྲས་ཐོག་ནས་སྤྲོ་སེམས་འཁོལ་བའི་ངང་ཏང་གི་ཚོགས་ཆེན་བཅུ་དགུ་པ་འཚོག་རྒྱུར་བསུ་བ་ཞུ་རྒྱུ་དེ་ལྷ་ས་གྲོང་ཁྱེར་གྱི་མི་རིགས་ཁག་གི་ལས་བྱེད་པ་དང་མང་ཚོགས་ཀྱི་གླེང་གཞི་ཆེ་ཤོས་སུ་གྱུར་ཡོད། ཁོང་ཚོས་དེང་སྐབས་སྤེལ་བཞིན་པའི“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོ་དང་ཟུང་འབྲེལ་བྱེད་པ་དང་། མཐུན་སྒྲིལ་ཡར་བརྩོན་གྱི་རྣམ་པ་དང་དཔའ་ངར་ཆེར་བསྐྱེད་ཀྱི་ཉམས་བཟང་ལ་བརྟེན་པ། ཏང་གི་བཀའ་དྲིན་ལ་སྣང་ཆེན་གྱིས་ཏང་གི་རྗེས་སུ་འབྲངས་པ། སྲོལ་ངན་དོར་བ་དང་སྲོལ་བཟང་གཏོད་པ། དངོས་དངོས་རྗེན་རྗེན་གྱི་ངར་ཤུགས་བཅས་ལ་བརྟེན་ནས་སྤྲོ་སེམས་འཁོལ་བའི་ངང་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་རྒྱུ་ཡིན་ཞེས་གཅིག་རྗེས་གཉིས་མཐུད་ངང་བཤད།
ཁྲེང་ཀོན་ཆུས་དར་དམར་གྲོང་ཚོ་ནི་ལོ་མང་པོའི་གོང་དུ་ཉེ་རིང་ཀུན་ལ་གྲགས་པའི་གྲོང་ཚོ་དབུལ་པོ་ཞིག་ཡིན། འགྲིམ་འགྲུལ་སྟབས་མི་བདེ་བ་དང་ཆ་འཕྲིན་གསང་པོ་མེད་ཅིང་། ཡུལ་མི་རྣམས་ཀྱིས་སོ་ནམ་ལ་བརྟེན་གྱི་ཡོད་པས་ལོ་ཧྲིལ་པོར་ལྟོ་གོས་འཕྱིས་ཙམ་ལས་མེད། ལོ་ཤས་རིང་། ཏང་དང་སྲིད་གཞུང་གི་འགོ་ཁྲིད་འོག་དར་དམར་གྲོང་ཚོས་མཉམ་སྡེབ་དཔལ་འབྱོར་གོང་འཕེལ་བཏང་ནས་དབུལ་སྒྲོལ་བདེ་བླག་བྱུང་ཡོད། དར་དམར་གྲོང་ཚོའི་ཏང་སྤྱི་ཁྱབ་ཀྲི་པུའི་ཧྲུའུ་ཅི་དང་པོ་སྐལ་བཟང་སྒྲོལ་དཀར་གྱིས“ཏང་གི་ཚོགས་ཆེན་བཅོ་བརྒྱད་པས་ཕྱོགས་ཡོངས་ནས་དབུལ་སྒྲོལ་འགག་སྒྲོལ་གྱི་དུང་བརྡ་བསྒྲགས་པ་དང་། ལོ་5ཡི་རིང་། ཏང་ཡོན་གྱིས་སྣེ་ཁྲིད་ནས་དཀའ་སྤྱད་དངོས་སྒྲུབ་བྱས་པས་མང་ཚོགས་ཀྱི་བདེ་སྐྱིད་ཚོར་སེམས་ཆེ་རུ་སོང་བ་དང་། འབྱོར་འབྲིང་འཚོ་བར་རོལ་རྒྱུའི་ཐད་ཚང་མར་སྔར་བས་གདེང་ཚོད་ཡོད་པར་གྱུར”ཞེས་བཤད།
2017གྱི་ལོ་འགོར་མལ་གྲོ་གུང་དཀར་རྫོང་ཉི་མ་ལྕང་རྭ་ཤང་མར་ར་གྲོང་ཚོའི་གྲོང་མི་བསོད་ནམས་དར་མོ་བདེ་བླག་ངང་དབུལ་སྒྲོལ་བྱུང་ཡོད། ཁོང་གིས“འདས་པའི་ལོ་5ཡི་རིང་ནི་མི་སེར་ལ་དངོས་ཕན་མང་ཤོས་ཐོབ་པའི་ལོ་5ཡིན། ལོ་5ཡི་གོང་དུ་ང་ཚོ་དུད་ཚང་དབུལ་པོ་ཡིན་ནའང་ད་ཆ་གྲོང་ཚོའི་ནང་གི་དབུལ་སྒྲོལ་ཕྱུག་འགྱུར་གྱི་དཔེ་མཚོན་ཡིན། ཏང་གི་ཚོགས་ཆེན་བཅུ་དགུ་པ་འཚོག་ཉེའི་སྐབས། ཏང་དང་སྲིད་གཞུང་གི་སྣེ་ཁྲིད་འོག་འཚོ་བ་སྔར་བས་ཡག་པོ་སྐྱེལ་ཐུབ་རྒྱུའི་རེ་བ་ཆེན་པོ་ཡོད”ཅེས་སྤོབས་པ་དང་བཅས་བརྗོད།
“མི་རིགས་མཐུན་སྒྲིལ་ཆེན་པོ་ནི་བོད་ཀྱི་མི་རིགས་ཁག་གི་མི་དམངས་ཀྱི་ཚེ་སྲོག་གི་ལམ་བུ་ཡིན། སྤྲོ་སེམས་འཁོལ་བའི་ངང་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་ཆེད། རང་རེའི་གྲོང་ཁྱེར་གྱིས་ཉེ་ཆར་མི་རིགས་མཐུན་སྒྲིལ་གྱི་དྲིལ་བསྒྲགས་སློབ་གསོའི་བྱེད་སྒོ་རབ་དང་རིམ་པ་སྤེལ་ཡོད”ཅེས་ལྷ་ས་གྲོང་ཁྱེར་མི་རིགས་དང་ཆོས་ལུགས་ལས་དོན་ཅུས་མི་རིགས་ཁོའོ་ཡི་ཁོའོ་ཀྲང་ཚེ་རིང་ལྷ་མོས་བཤད། ཁོང་གིས“བྱེད་སྒོའི་བརྗོད་དོན་གཙོ་བོ་ནི‘ཀྲུང་ཧྭ་མི་རིགས་ཁྱིམ་ཚང་གཅིག་ལྟར་བརྩེ་བ་ཟབ། བློ་སེམས་གཅིག་མཐུན་ངང་ཀྲུང་གོའི་ཕུགས་འདུན་གཏོད’ཅེས་པ་དེ་ཡིན། སྤྲོ་སེམས་འཁོལ་བའི་ངང་ཏང་གི་ཚོགས་ཆེན་བཅུ་དགུ་པར་བསུ་བ་ཞུ་རྒྱུའི་དམིགས་ཡུལ་ནི་ཏང་ཡོན་དང་གུང་གཞོན་སྡེ་ཚོགས་ཀྱི་ཚོགས་མི་དང་། ལོ་ཆུང་གདོང་ལེན་རུ་མི། བུད་མེད་རྩ་འཛུགས་སོགས་ཚོགས་པར་སྐུལ་སློང་བྱེད་པ་དང་། ‘ཁྱབ་པ་བདུན’དམ་འཛིན་བྱ་གཞིར་བྱས་ནས་ཁྱབ་བསྒྲགས་དང་། གཟེངས་བསྟོད། གཞི་རིམ་དུ་བསྐྱོད་པ་སོགས་བྱེད་སྒོ་རབ་དང་རིམ་པ་སྤེལ་ཏེ་མི་རིགས་མཐུན་སྒྲིལ་གྱི་ཞི་མཐུན་རྣམ་པ་བཏོད་ནས་སྤྲོ་སེམས་འཁོལ་བའི་ངང་ཏང་གི་ཚོགས་ཆེན་བཅུ་དགུ་པ་བདེ་བླག་ངང་འཚོག་རྒྱུར་བསུ་བ་ཞུ་རྒྱུ་དེ་རེད”ཅེས་བརྗོད།
ལྷ་ས་གྲོང་ཁྱེར་ཚོད་ལྟའི་སློབ་ཆུང་གི་སློབ་སྤྱི་ཧྥེང་ཞའོ་ཅོན་གྱིས“ང་ཚོས་ཏང་གི་ཚོགས་ཆེན་བཅུ་དགུ་པར་རེ་སྒུག་ཆེན་པོ་བྱེད་ཀྱི་ཡོད། སློབ་གསོའི་ལས་དོན་པ་ཞིག་ཡིན་པའི་ངོས་ནས་ངས་ཏང་གི་སློབ་གསོའི་བྱེད་ཕྱོགས་ཇི་མ་ཇི་བཞིན་དོན་འཁྱོལ་བྱས་ཏེ་དར་ཆ་གསལ་སྟོན་གྱིས་བཟང་སྤྱོད་མི་སྐྱོང་གི་སློབ་གསོར་ཤུགས་སྣོན་རྒྱག་པ་དང་། སློབ་གསོའི་འདུ་ཤེས་མཐའ་འཁྱོངས། སློབ་གསོའི་ཕུགས་འདུན་སེམས་སུ་འཆང་བ། དགེ་རྒན་དཔུང་ཁག་འཛུགས་སྐྱོང་ཐད་བཏོན་པའི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་ཐུགས་རེ་ཟབ་མོ་བྱ་སྤྱོད་ངོ་མའི་ཐོག་ནས་ལག་བསྟར་བྱས་ཏེ་མི་རིགས་བསྐྱར་དར་གྱི་ལས་འགན་ལྕི་པོ་ཕྲག་ཏུ་འཁུར་ཐུབ་པའི་མི་རབས་རྗེས་མ་གསོ་སྐྱོང་བྱ་ཆེད་འབད་བརྩོན་ལྷོད་མེད་བྱ་རྒྱུ་ཡིན”ཞེས་བཤད།


text:
《ཨ་མའི་དད་པ་དང་ཙ་རིའི་ཀྲད་པ།》དང་པོ།
མཐའ་མའི་བསྐྱར་བཅོས། (༠༤༢༠༡༡༠༠༡༣) འབྲི་མཁན། མྱི་རྡོ། ༠༧༢༠༡༡༡༡༢༩
《ཨ་མའི་དད་པ་དང་ཙ་རིའི་ཀྲད་པ།》དང་པོ། ཁོ་བོ་ཆུང་ཆུང་བྱིས་དུས་ཤིག་ནས་ངེད་ཚང་གི་མཛོད་ཀྱི་དཀྱིལ་ཀའི་ངོས་སུ་མི་རབས་མང་པོ་ཞིག་གི་རིང་ལ་བླ་ཆེན་སྤྲུལ་སྐུ་ཚོས་བྱིན་རླབས་བསྟིམས་ཡོད་པའི་དར་མདུད་རྙིང་པ་ཁྱི་རྟུག་འདྲ་བ་དག དུད་པས་ཟོས་ནས་ཁ་དོག་ཀྱང་མངོན་མི་ཐུབ་པའི་གསེབ་དུ་ཀྲད་པ་ཞིག་བཏགས་ནས་འདུག
ངས་དེ་ཅི་ཞིག་ཡིན་མིན་ཤེས་འདོད་དེ། ཕ་མར་དྲི་བ་མང་པོ་ཞིག་དྲིས་མྱངས། ཨ་མས་ཉིན་ཞིག་འདི་ལྟར་། 《ཨ་མའི། ཁྱོད་རང་གིས་ཤེས་དགོས་རྒྱུ་ཟིག་ནི། ང་ཚོའི་ནང་འདི་བར་སྐབས་སུ་མོ་དུད་ཞིག་ཏུ་གྱུར་ནས་ཉམ་རྒུད་སོང་འདུག་པ་ལས། སྔོན་ཆད་ཕྱུག་པོའི་དུས་སུ་དྲེའུ་སྔོན་མ་དྲེལ་རྟགས་ནང་སྟེ་༼རྒྱང་གྲགས་གཅིག་ཙམ་གྱིས་བར་ཐག་ཆོད་པའི་རི་གདོང་ཞིག་༽ཏུ་སླེབས་ཀྱང་སྒབ་མ་དྲེལ་ཤོད་ལས་བཤར་མ་ཚར་བ་ཡོད་མྱོང་།ལྟོས་དང་།ཨ་ཀྲད་འདི་ཡང་ང་ཚོའི་ནང་མི་༼གནས་ཆེན་ཙ་རི་༽བསྐོར་ཏུ་སོང་ནས་ཕྱིར་འཁོར་མྱོང་བའི་བདེན་རྟགས་རེད་་་་་ཨ་མའི། ང་ཚོ་་་་མི་སྔུན་དུ་གཉའ་ཆག་དགོས་པ་དེ་འདྲ་མ་རེད།》 གསུང་བཞིན་གདོང་ལ་ཡིད་ཆེས་དང་དད་པའི་མེ་ཏོག་གཅིག་བཞད་ནས་དལ་གཅིག་རིང་ཀྲད་པ་དེར་ཅེར་ནས་འདུག
ངས་ནི་ཕོ་རོག་གིས་གཏོར་མ་སྒུག་པ་བཞིན་དུ་ཨ་མར་ད་རུང་གང་ཞིག་གསུང་རྒྱུ་ཡོད་ན་སྙམ་ནས་བསྡད། ཅུང་མ་སོང་བར་ཨ་མས་《གནས་ཙ་རི་ནི་བྱིན་རླབས་ཆེ་ཤོས་ཀྱི་གནས་རི་ཞིག་རེད། ཙ་རིར་འགྲོ་དུས་དཀའ་ལས་ཆེན་པོ་ཡོད་རེད་་་་་་་་ཨ་མའི། ང་ཚོའི་ཕ་མྱེས་ཚོའི་སྐབས། འགུ་ལུམ་དགེ་སློང་ཞུ་བ་ཞིག་ཙ་རི་ལ་གནས་སྐོར་སོང་བའི་ཀྲད་པ་འདི་རེད་བརྫོ་སྲོལ་འདུག མི་ཚོས་ཀྲད་པ་འདི་འདྲ་རག་སོང་ན་སྐེ་ལ་སྲུང་བ་ཡག་ཤོས་སུ་བརྩི་སྲོལ་ཡོད་རེད་་་་་ཨ་མའི།
ད་རུང་འདིར་ལྟོས་དང་། འདི་ཙ་རིའི་སྨྱུག་གི་སྲུང་བ་རེད། ཨོྃ་མ་ཎི་པད་མེ་ཧཱུྃ། ཨོྃ་མ་ཎི་པད་མེ་ཧཱུྃ།ཨོྃ་མ་ཎི་པད་མེ་ཧཱུྃ། འདི་་་་ངའི་ཨ་བུ་༼ཨ་ཕྱི་༽ལྷ་ཡུལ་མ་་་་་་་བུ་མོ་ལྷ་མཚོས་ཁྱེར་འོངས་བ་རེད། ཁོང་ཡང་ཙ་རི་གནས་སྐོར་ལ་རྩེབས་མྱོང་། དེ་དུས་བསྐལ་བ་བཟང་དུས་རེད། ད་་་་ཧུའའའ། ད་ང་ཚོ་སུ་རྩེབས་ཐུབ་ཀྱི་རེད།》གསུངས་ཏེ་བཞིན་ལ་སྐྱོ་ཉམས་ཅུང་མངོན་བཞིན་དར་མདུད་གསེབ་ནས་རིང་ཚད་སོར་གསུམ་ཙམ་ལས་མེད་པའི་ཚིགས་ལྡན་སྨྱུག་མ་བྱིས་པའི་མཛུབ་མོ་ཙམ་ཞིག་གི་ཕྱོགས་གཅིག་ནས་གསག་སྟེ་བཅད་པ་དེའི་རྩེ་མོ་ནང་དུ་བཀུག་ཅིང་། འགུག་ག་དེར་འདོགས་ལུང་བརྒྱུས་ཆོག་པའི་སྲུང་བ་ཞིག་ང་ལ་བསྟན་སོང་།
ངས་ནི་བྱིན་རླབས་དང་སྲུང་བ་ཟེར་བའི་གོ་དོན་གསལ་པོ་ཞིག་མ་ཤེས་མོད། སྨྱུག་གི་སྲུང་བ་ཆུང་ངུ་དེའི་བཟོ་རྩལ་ལ་ཡ་མཚར་ཏེ། མིག་རིག་རིག་གིས་གཡས་བསྒྱུར་གཡོན་བསྒྱུར་འགའ་བྱས་ནས་བལྟས། ཨ་མས་ངའི་མགོ་བོར་བྱིལ་བྱིལ་གནང་བཞིན་《འོ་རེད་ཨ་མའི། ད་ང་བརྗེད་གྲབས་འདུག ཨ་ཀྲད་འདིར་ཡག་པོ་གྱིས་ལྟོས་དང་། འདི་ལ་གནས་ཆེན་ཙ་རིའི་བྱིན་རླབས་ཏེ་གསེར་གྱི་ཕྱེ་མ་སིམ་ནས་ཡོད། འདིར། འདིར་ལྟོས་དང་། གནས་ཙ་རི་རྡོ་ཕག་མོའི་གནས། གནས་གཞན་དང་བྱིན་རླབས་འདྲ་ས་མེད་བརྫོ་རེད་་་་་་་་ཨ་མའི། སྐྱབས་སུ་མཆི།》གསུངས་ཤིང་ངའི་མིན་སྔུན་དུ་སླར་ཡང་བསྟན་སོང་པས་ངས་ཀྱང་སེར་ཆེམ་ཆེམ་གྱི་འོད་མདངས་ཅིག་ཡོད་སྣང་ཤར་ཞིང་སྤྲོ་ལྷང་ལྷང་གི་དད་གུས་དྭངས་མ་ཤིག་གནས་ཙ་རིའི་ཕྱོགས་སུ་ལྷ་བསང་གི་དུད་སྤྲིན་དུམ་བུ་ཞིག་དང་འདྲ་བར་དལ་གྱིས་གཡོས་ཏེ་སོང་།
མཚམས་དེར་ཨ་མས་ཀྲད་པ་དང་སྨྱུག་སྲུང་གཉིས་པོ་རྫབ་རྫོབ་ཀྱི་དར་མདུད་གསེབ་ཏུ་ཡར་བཏགས་རྗེས་ཀ་བ་ལ་ཐོད་པ་ནན་གྱིས་གཏུགས། ཡིད་ཆེས་ཀྱི་མིག་ཟུང་ཟིམ་བུར་བཙུམས། གུས་ཚུགས་ཀྱི་ལག་ཟུང་ཐལ་མོ་སྦྱར་ཏེ་སེམས་ཁོང་ནས་སྒྲ་མི་གསལ་བའི་སྨོན་ལམ་ནན་མོ་ཞིག་ཕུར་ཚུགས་སུ་བཏབ་སོང་། བྱིས་པ་ནི་བྱིས། ངས་ཨ་མའི་དཔྲལ་བ་ཀ་བ་ལས་ནམ་ཞིག་ཕྲལ་ཡོང་བསམ་བཞིན་བསྒུགས་ནས་བསྡད། རིང་པོར་མ་སོང་བར་ཨ་མས་གསོལ་འདེབས་དང་སྨོན་ལམ་ཚར་ཏེ་ཅི་ཞིག་ལེན་དུ་བྲེལ་པ་ལྟར་སྒོ་ཕྱི་ལ་བུད་སོང་། ང་ཨ་མའི་རྗེས་སུ་བསྙེགས་འདོད་ཀྱང་མ་སོང་པར་ཨ་ཀྲད་དང་སྨྱུག་སྲུང་གཉིས་ལ་བསྐྱར་ལྟ་དང་ཡང་ལྟ་བྱེད་ཀྱིན་འདུག་ཤོར།
ཡུན་རིང་མ་འགོར་བར་ཨ་མས་མཐོང་མ་མྱོང་བའི་རྒྱུག་པ་གུག་མོ་འདོམ་གང་མ་ཆ་གཅིག ཕར་བལྟས་ཚོད་ལ་སྣུམ་གྱིས་ཚོས་ཡོད་པའི་ཟོལ་འདྲ་ཞིག་ལ་རྒྱུན་བུ་ཟང་ཟིང་གིས་སྦྲེལ་ནས་འདུག་པ་ཞིག་ང་ལ་བསྟན་ཏེ་《འདིར་། འདི་ལ་ལྟོས་དང་་་་་་འདི་ཆི་ཡིན་ས་རེད་ཐིག་པར་གྱིས་དང་། ཨ་མའི།》གསུང་བཞིན་གདོང་ལ་བྱམས་བརྩེའི་འཛུམ་དཀར་གྱིས་འཁྱུད་དེ་ང་ལ་གཟིགས་ནས་འདུག ངས་ལམ་སང་《ཨ་མ། འདི་ཕལ་ཆེར། སིལ་པོ་ཐད་པོའི་རྭ་བཞི་བླངས་བཞག་པ་རེད་འདུག ཨེ་རེད་ཨ་མ་》བྱས་པ་དང་ཨ་མ་ནི་རང་དབང་མེད་པར་གད་མོས་ཐང་ལ་འགྱེལ་གྲབས་བྱེད་ཀྱིན། 《ཧ་ཧ་ཧ་ཧ། ཧཧཧ་་་་དུས་ལོག་མགོ་འབུར། ད་་་འདི་ཚོས་ཆི་ཤེས། འདི་སིལ་པོའི་རྭ་བཞི་ཆི་ལ་ཡིན། འདི་ལ་༼ཁུར་སྒ་༽ཟེར།མི་ཚོ་རྒྱང་རིང་གནས་སྐོར་ལ་འགྲོ་དུས་ཁུར་པོ་ཁུར་ས་རེད།
ང་ཚོའི་འགུ་ལུམ་དགེ་སློང་དང་། ཨ་བུ་ལྷ་ཡུལ་མ་གཉིས་ཀས་ཙ་རི་བསྐོར་བའི་ཁུར་སྒ་འདི་རེད། འདི་དངོས་གནས་བྱིན་རླབས་ཆེན་པོ་དང་རྩ་ཆེན་པོ་ཡིན། ཨ་མས་རིག་གནས་གསར་བརྗེ་ཚེས་དུས་འདི་ཤོད་ལ་བསྐུངས་བཞག་པ་ཡིན། ཉིན་གཅིག་ཤང་ཀྲང་རྒན་པས་དེས་མིན་ན་༼ཅུང་ཙམ་མིན་ན༽་རིག་སོང་། དེ་དུས་དངོས་གནས་རིག་སོང་ན་ང་བཙོན་ཁང་དུ་ཚུད། དེས་ན། ཁྱེད་རང་ཡང་ཡོད་ཀྱི་མ་རེད།་་་་ཨ་མའི། ལྷ་དཀོན་མཆོག་གི་བཀའ་དྲིན་གྱིས་ཁོང་ཚོས་རིག་མ་སོང་།》གསུངས་ནས་ཡིད་ཚིམས་པའི་བཞིན་མདངས་ཞིག་མངོན་གྱིན་འདུག་སྟབས།
ང་ནི་ཨ་མའི་དད་གུས་དང་ཡིད་ཆེས། ཨ་མའི་ལྷག་བསམ་དང་བྱམས་བརྩེ་དག་ལ་བསམ་བཞིན་བསམ་བཞིན། མཁའ་ངོགས་སུ་འཕུར་ཐུབ་པ་ལྟ་བུའི་བློ་སྟོབས་གཅིག་རྙེད་དེ་《ཨ་མ། དེས་ན་་་་སང་ཉིན་ནས་ང་ཚོ་ཙ་རི་ལ་འགྲོ་ཨེ་རེད་་་ཨ་མ། ངས་ཁུར་སྒ་ཁུར་ཐུབ་ས་རེད། མ་ཐུབ་ན་ཨ་ཕ་ལ་ཁུར་རོགས་བརྫོ། 》ཞེས་བཤད་པ་དང་ཨ་མས་ཅུང་ཟད་འཛུམ་བཞིན་གཟབ་ནན་ངང་《ཙ་རི་གནས་སྐོར་འགྲོ་རྒྱུ་་་་་སྩ་མོ་༼སླ་མོ༽དེ་འདྲ་ཡོད་མ་རེད་་་་་་་ཨ་མའི། ཕས་ཚོད་༼ཕྱིས་ཚོད་དེ་དེང་སང་༽ཙ་རི་ལ་གནས་སྐོར་འགྲོ་ཐུབ་རེད་མི་བརྫོ་རོ།
སྤྱི་ཚོགས་རྙིང་པའི་སྐབས་སུ་ལོ་བཅུ་གཉིས་རེའི་མཚམས་སུ་ཙ་རིའི་གནས་སྒོ་རེ་རེ་མ་གཏོགས་བྱེ་སྲོལ་མེད། གནས་སྒོ་ནམ་ཞིག་བྱེ་སོང་ན་དེ་དུས་འགྲོ་དགོས་རེད་ཟེར། ད་ནི་ང་ལ་ཡང་ཡག་པོ་ཟིག་བརྫོ་རྒྱུ་མི་གདའ་》གསུངས་པ་དང་་ངས་《ཨ་མ་་་་། གནས་སྒོ་བརྫས་ན་ཆི་རེད། རྒྱ་སྒོ་ཆེན་པོ་ཟིག་གིས་བཀག་ཡོད་ནའའ་》ཞེས་དྲིས། ཨ་མས་《ཧེ་ཧེ་ཧེ། མ་རེད་མ་རེད་་་་ཨ་མའི། ཁྱོད་ཕོ་གསར་ཚར་སོང་ན་ཤེས་རྒྱུ་རེད། ད་ལྟ་ཤེས་ཀྱི་མ་རེད་》ཟེར། ཕལ་ཆེར་གནས་སྒོ་བྱེ་དང་མི་བྱེའི་ཆོས་སྐད་འདི་དག་བཤད་ཀྱང་ངས་ཤེས་དཀའ་བར་སྙམ་སོང་བ་འདྲ།
སྐབས་དེར་ཨ་མའི་སྤྱན་ཟུང་ལས་རེ་བའི་འོད་མདངས་དྭངས་མ་ཞིག་ངའི་ངོ་གདོང་ལ་འཕྲོ་བཞིན། གནའ་གཏམ་དེ་དག་སླར་ཡང་མགོ་ཚུགས་《ཨ་མའི། ཁྱེད་རང་ལ་ལས་དང་བསོད་ནམས་ཡོད་ན་ཙ་རི་ལ་རྩེབས་ཀྱི་རེད། སྤྱིར་ན་ཙ་རི་ལ་འགྲོ་དུས་དཀའ་ལས་ཆེ་ཤོས་དེ་ཀློ་པས་གསོད་ཀྱི་ཡོད་རེད། ཀློ་པ་ཚོས་ཆོས་ཤེས་ཀྱི་མེད་སྟབས་ཚྭ་སྦར་མོ་གང་གི་ཆེད་དུ་ཡིན་ནའང་མི་གསོད་རྐྱང་རེད། ཁོང་ཚོས་ནམ་རྒྱུན་གོས་མི་གྱོན་པར་དམར་ཧྲེང་དུ་རྒྱུ། མི་དང་རི་དྭགས་སུ་མཐོང་རུང་དུག་མདག་རྒྱག་གི་རེད་ལ། གལ་སྲིད་མདའ་རྨས་ཁྲག་འཛར་ཙམ་ལས་བྱས་མེད་རུང་འཆི་ལམ་མ་གཏོགས་མེད། ཨ་མའི་》གསུངས་པའི་གཏམ་དེ་དག་ཉན་རིམ་བཞིན་ང་ཙ་རི་ལ་འགྲོ་བའི་བློ་སྤོབས་ཀྱི་འཇའ་ཚོན་རི་མོ་དེ་དག་སྐད་ཅིག་ཉིད་དུ་ཡལ་སོང་བས་མ་ཚད། ཀློ་པའི་གཟུགས་བརྙན་འཇིགས་སུ་རུང་བ་དག་ངའི་ཐོག་ཏུ་ཤོར་ཡོང་བའི་འཆར་སྣང་ཞིག་གིས་ངའི་ལུས་སེམས་ཡོངས་རྫོགས་སྐྱི་གཡའ་བར་བྱས་སོང་།
འོན་ཀྱང་ཨ་མ་ནི་ཇི་མི་སྙམ་པར་གནའ་སྒྲུང་བཤད་རྒྱུའི་སྤྲོ་སྣང་ཞིག་གིས་ཡོངས་སུ་བཟི་སྟེ་གཙང་ཆུ་བབ་པ་ལྟ་བུའི་ལོ་རྒྱུས་དེའི་གཞུང་སྐྱོང་བཞིན་འདི་ལྟར་《ཙ་རིའི་སྐོར་ལམ་དུ་མ་རྩེབས་པའི་སྔོན་ལ་བོད་སྡེ་པ་གཞུང་གིས་གྲ་སྒྲིག་འོག་ཨ་སྐྱོ་ཚོ་༼གནས་སྐོར་བ༽ཙ་རི་དཀྱིལ་འཁོར་ཐང་ལ་བསྐོངས་བ་དང་། འབྲི་གཡག་མང་པོ་ཞིག་ཁྲལ་བསྡུས་ཏེ་ཀློ་པ་ཚོ་བརྔན་སྲོལ་ཡོད་འདུག ཨོཾ་མ་ཎི་པདྨེ་ཧཱུྃ། ཀློ་པ་ནི་ཀློ་པ་་་ཆི་ཤེས། ཟོག་གསོན་པོའི་ལུས་ལས་ཤ་ཚ་པོ་བཀོག་སྟེ་ཁུར་འགྲོ་རབས་ཟེར། ཤ་ཚ་སེམས་ཅན་ལས་ངན་དེ་ཚོ། ད་རུང་སྡེ་པ་གཞུང་གི་ལས་བྱེད་ཚོས་ཟོག་ཀོ་དམར་པོས་ཐོག་ཕུབ། ཟོག་ཁྲག་ཚ་པོས་མཚོ་བསྐྱིལ་བའི་བར་ནས་ཀློ་པ་རེ་རེ་བཞིན་ལ་མནའ་བསྐྱེལ་བཅུག་སྟེ་བཤར་ཚར་ན་གཞི་ནས་་་གནས་སྐོར་ལ་འགྲོ་ཆོག་རེད་བརྫོ་རོ། མཚམས་རེ་ཀློ་པ་གཅིག་གཉིས་རེ་བྲོས་ཤོར་ན་༼ད་ལོ་ཨ་སྐྱོའི་འགྲོ་ལམ་བདེ་མ་སོང་༽བརྫོ་སྲོལ་ཡོད་རེད་ཟེར་་་་་ཨ་མའི། 》
བཤད་མཚམས་དེར་ཨ་མས་གྱང་ངོས་སུ་ཡར་འཛེགས་འགྲོ་བའི་ཉི་ཐིག་དེ་མཐོང་བ་དང་བློ་བུར་དུ་《ཨཽ་ཧོཧོཧོཧོ་། ད་་་་འགྲིག་མ་ཐལ་་་ཨ་མའི། ཟོག་ལ་འགྲོ་རྒྱུ་ཕྱི་འདུག མགྱོགས་པོ་གྱིས། མགྱོགས་པོ་མགྱོགས་པོ། ཨ་མའི།》གསུངས་བཞིན་ཐབ་ཚང་དུ་མྱུར་བར་བརྒྱུགས་སོང་། ཅུང་མ་འགོར་བར་ཨ་མས་གཞན་གྱིས་ནམ་ཡང་ཟ་མ་མྱོང་བའི་སྤུ་ལུ་ཤ་དྲིལ་མ་ཞིག་ངའི་ལག་ནང་དུ་བཞག་སྟེ།《རྒྱུགས་རྒྱུགས་མ་གཏོགས་ཟོག་འདུས་རྒྱུ་མ་རེད། ཟོག་མ་འདུས་ན། ཨ་མས་འགྲམ་པ་བསྲོ་འོང་། སྐེ་བརྫས་ར།》 གསུངས་ནས་ང་ཕྱི་རུ་བཙན་གྱིས་དེད་སོང་།། །།


text:
༢༠༡༢ གསར་མཛོད།
ངའི་འཛམ་གླིང་། ང་ཚོའི་འཛམ་གླིང་།
- Created on 04 December 2012
༄༅། །ང་ཚོ་ཆོས་བྱེད་མཁན་མང་ཆེ་བས་ཆོས་ཀྱིས་དཀའ་རྙོག་ཐམས་ཅད་སེལ་ཐུབ་པར་ངོས་འཛིན་བྱེད་ཀྱི་ཡོད་ཀྱང་། ངས་ནི། འཛམ་གླིང་འདི་ཕྱོགས་ཡོངས་ནས་མཐོང་ཐབས་སུ་ཆོས་ཀྱིས་ང་ཚོའི་སེམས་སྒོ་བཟོ་སྦྱོར་བྱེད་ཀྱི་ཡོད་པ་དང་། དཀའ་རྙོག་སེལ་ཐབས་སུ་འཇིག་རྟེན་ནམ་ཕྱི་དངོས་པོའི་རམ་འདེགས་དགོས་པར་སེམས། བསམ་བློ་འདི་ནོར་འཁྲུལ་ཡིན་སྲིད་ནའང་ཆོས་བྱེད་པར་ཕྱི་དངོས་པོའི་འཚོ་སྐྱོང་ངེས་པར་དགོས་པ་ཡིན་བསམ་གྱི་འདུག ཕྱི་དངོས་པོའི་ཡར་རྒྱས་ཆེད་ཆོས་སྤོང་དགོས་དོན་མེད་པ་དང་། ཆོས་སྒྲུབ་པར་ཕྱི་དངོས་པོའི་ཡར་རྒྱས་སྤོང་དགོས་དོན་མེད། མི་ཚེ་དོ་སྙོམ་ཡོང་ཆེད་འདི་གཉིས་མཉམ་དུ་འགྲོ་དགོས་པར་སེམས།
དེང་སང་ཟིང་འཁྲུག་དང་གོད་ཆག་ཇི་སྙེད་ཅིག་ཡོང་དང་ཡོང་བཞིན་པ་ཡིན་པ་ཡང་སེམས་གཙོ་དང་དངོས་གཙོའི་རིང་ལུགས་དབར་དོ་སྙོམ་མེད་པར་བརྟེན་ནས་བྱུང་བ་ཡིན། སེམས་གཙོས་སེམས་ཅན་ཐམས་ཅད་ལ་བྱམས་བརྩེ་བྱེད་དགོས་པར་བསྟན་པ་དང་། དངོས་གཙོས་མི་སྒེར་སོ་སོའི་ལམ་ལྷོང་ངམ་ཡར་རྒྱས་གཙོ་བོར་འཛིན་པ་ཡིན། ཡང་གཞན་གྱི་དོན་དུ་མི་སྒེར་སོ་སོའི་ངོས་ནས་ལམ་ལྷོང་བྱུང་ན་འཛམ་གླིང་འདི་ལེགས་བཅོས་ཡོང་གི་རེད། མ་རེད་དམ།
མདོ་དོན་སྙིང་པོ་ནི་འཇིག་རྟེན་གྱི་འཚོ་བ་འདི་ཆོས་ཕྱོགས་ནས་ཤེས་རྟོགས་དགོས་པ་དང་། ནང་སེམས་ཀྱི་ཡར་རྒྱས་ཆེད་འཇིག་རྟེན་གྱི་རྒྱབ་སྐྱོར་དགོས་པ་ཡིན་ཅིང་། རང་གི་མི་ཚེར་དཀའ་ངལ་མི་འབྱུང་ཆེད་འདི་གཉིས་ཀ་དགོས་པ་ཡིན།
ཉེ་བའི་ཟླ་བ་ཁ་ཤས་ནང་ངས་མཉམ་སྦྲེལ་རྒྱལ་ཚོགས་ཀྱི་ཚོགས་འདུ་ཁག་དང་། ཡུ་རོབ་རྡུལ་ཕྲན་ཉམས་ཞིབ་སྒྲིག་འཛུགས་(CERN) དང། མཉམ་སྦྲེལ་རྒྱལ་ཚོགས་འཕྲོད་བསྟེན་སྒྲིག་འཛུགས་ (WHO) དང། རྒྱ་གྲམ་ལྗང་ཁུ་ (Green Cross) སོགས་གླེང་བསྟེག་འདྲ་མིན་སར་ཚན་རིག་དོན་གཉེར་ཅན་དང་། གྲགས་ཅན་མི་སྣ། ཚོང་པ། འབྲེལ་ཆེན་ཆབ་སྲིད་པ། གློག་བརྙན་འཁྲབ་མཁན། གླུ་པ་སོགས་མི་སྣ་འདྲ་མིན་སྣ་ཚོགས་ཤིག་ཐུག་འཕྲད་བྱུང་། འཛམ་གླིང་འདི་ནི་མི་སྣ་འདྲ་མིན་ལས་གྲུབ་པ་ཡིན་སྟབས་འདིས་ང་ཚོའི་མི་ཚེ་ཐུང་ཐུང་འདི་བློ་ལ་ཐད་པོ་དང་བཀྲག་མདངས་ཅན་བཟོ་བ་ཡིན།
ངས་ཨ་རིའི་གཟུགས་མཐོང་རླུང་འཕྲིན་གྱི་བཅར་འདྲི་ཞིག་གི་སྐབས་མཐུན་བསྒྲིལ་ཞེས་པ་ནི་འགོ་འཁྲིད་གཅིག་གིས་མི་ཚང་མ་རང་གི་དབང་འོག་བཙུགས་པ་ཞིག་ལ་ཟེར་གྱི་མ་རེད་ཅེས་བརྗོད་རྒྱུ་བྱུང་། འདི་འདྲ་བྱས་ན་གནས་སྐབས་ཤིག་གི་རིང་ལམ་འགྲོ་ཡོང་ནའང་མི་ཚང་མ་རང་བཞིན་མ་འདྲ་བ་སོང་ཙང་ཕུགས་སུ་དཀའ་སྡུག་ཆེན་པོ་མྱང་གི་རེད། མི་རིགས་འདྲ་མིན་དང་། རྒྱབ་ལྗོངས་འདྲ་མིན། རིག་གཞུང་འདྲ་མིན། གོམ་གཤིས་འདྲ་མིན་སོགས་ལ་ཕན་ཚུན་བསམ་ཤེས་དང་སྤེལ་རེས་ཀྱིས་རྩི་བཀུར་བྱས་ན་ང་ཚོ་ཚང་མར་འདོད་པའི་འཛམ་གླིང་ཞི་བདེ་དེ་རིམ་བཞིན་འགྲུབ་ཐུབ་སྲིད། མི་མཐུན་པའི་ཆ་རྣམས་བསམ་ཤེས་ཀྱིས་གཞན་ལ་རྩི་མཐོང་བྱེད་ཐུབ་ན་ནང་སེམས་ཀྱི་ཞི་བདེ་འབྱུང་བ་ཡིན། ཡང་དག་པའི་ཡི་རང་དང་རྩི་བཀུར་གྱི་མཐུ་ལས་རང་དབང་དང་འཇིགས་པ་མེད་པའི་བློ་སྟེ། རང་དབང་ལ་བརྟེན་པས་འཇིགས་པ་མེད་པ་དང་། རང་ཉིད་ཀྱི་བློ་སྤོབས་ལ་བརྟེན་པས་འཇིགས་པ་མེད་པའི་བློ་ཞིག་ཤར་བ་ཡིན།
ང་ཚོ་ཆོས་བྱེད་པ་ཚོས་སེམས་ཅན་གྱི་དོན་བྱེད་དགོས་པ་མང་པོ་ཞིག་ཤོད་ཀྱི་ཡོད་ཀྱང་དངོས་སུ་ལག་ལེན་ཞེ་དྲག་བསྟར་གྱི་མི་འདུག་སྙམ་གྱིས། ང་ཉེ་ཆར་ CERN དང་ WHO གཉིས་ཀྱི་སྤྱི་ཁྱབ་ལས་སུ་བསྐྱོད་སྐབས་དེ་གའི་ཚན་རིག་པ་དང་སྨན་པ་ཚོས་ང་ཚོའི་དཀའ་སྡུག་སེལ་ཐབས་སུ་ཧ་ལས་པའི་ལས་ཀ་ཇི་མང་པོ་བྱས་ཡོད་པ་མཐོང་བྱུང་། སྒོམ་ཉམས་ལེན་གྱི་ན་མཐོ་པོར་སོན་པའམ་ཉམས་མྱོང་ཡོད་པའི་ཆ་ནས་ང་ཚོས་ཆོས་ཐམས་ཅད་སྟོང་པ་ཉིད་དམ། ཕྱག་རྒྱ་ཆེན་པོ་ཡིན་པ་སོགས་རྟོགས་ཤིང་ལས་རྒྱུ་འབྲས་ཀྱི་རྣམ་བཞག་ཆ་ཚང་ཤེས་ཀྱི་ཡོད་ནའང་། ཚན་རིག་པ་དང་སྨན་ལས་པ་དེ་ཚོ་ལྟ་བུའི་ལས་ཀ་ང་ཚོས་བྱས་ཨ་ཡོད་དམ་བསམ་གྱིས། ཁོང་ཚོས་དངོས་གནས་ལས་ཀ་ཞེ་དྲག་བྱེད་བཞིན་འདུག འཛམ་གླིང་ནང་གི་ཚན་རིག་པ་དང་སྨན་པ་མཚན་མཐོང་ཆེ་ཤོས་༢༠༠ ལྷག་ཞིག་CERN ནང་ཉིན་མཚན་མེད་པར་ལས་ཀ་བྱེད་ཀྱི་འདུག ང་ཚོས་དྲྭ་གནས་ཐོག་གནས་ཚུལ་མཐུད་པའི་དྲྭ་ཚིགས་མདུན་མཐོང་རྒྱུའི་ www ཞེས་པ་དེ་ཡང་ CERN ཚན་རིག་པ་ཚོས་གསར་གཏོད་བྱས་པ་ཞིག་རེད།
ང་ཇི་ནེ་ཝར་ཁོང་ཚོའི་ལས་ཁུངས་སུ་བསྐྱོད་སྐབས་ཚང་མ་སྤྲོ་སྣང་ཆེན་པོ་དང་གདོང་པ་འཛུམ་མུལ་མུལ་ཅན་ཤ་སྟག་མཐོང་བྱུང་། དེ་ནི་ཁོང་ཚོའི་མི་ཚེར་གཞན་ཕན་གྱི་བྱ་བ་བྱེད་པའི་དམིགས་ཡུལ་ཁ་གསལ་ཡོད་པའི་རྐྱེན་གྱིས་ཡིན་གྱི་རེད། གཞན་ཕན་གྱི་མི་ཚེ་བསྐྱལ་ན་བདེ་སྐྱིད་ཡོང་ངེས་ཡིན་པ་ནི་ཡོངས་ཁྱབ་ཀྱི་བདེན་པ་ཞིག་རེད། ང་ཚོས་རང་དོན་ཙམ་མིན་པར་གཞན་དོན་བསྒྲུབ་ཐུབ་ན་བློ་སྤོབས་ཀྱི་མདངས་ཤིག་རང་བཞིན་གྱིས་འཕྲོ་ཡི་རེད། རང་གི་མི་ཚེ་དེ་དོན་ལྡན་ཞིག་ཏུ་འགྱུར་བ་དང་རང་འདོད་ཆུང་དུ་ཕྱིན་ནས་བདེ་སྐྱིད་ཀྱི་ལམ་ཐོག་བསྐྱོད་ཐུབ་པ་ཡིན།
ཁོང་ཚོས་ང་ཚོ་བྱམས་བརྩེའི་འཚོ་བའི་ (Live to Love) ཚབ་བྱས་ཏེ་འབོད་དེ་རང་གི་ཉམས་མྱོང་ཚད་གཞི་ཅན་དེ་མཉམ་སྤྱོད་བྱེད་རྒྱུ་བྱུང་བར་དགའ་སྤོབས་ཆེན་པོ་བྱུང་། ང་ཚོར་མཉམ་སྤྱོད་བྱེད་རྒྱུ་ཞིག་ཡོད་པ་དེ་ཡང་ལེགས་ཆ་ཞིག་རེད་སྙམ། མ་རེད་དམ། སེམས་ཅན་ཐམས་ཅད་ལ་རང་བཞིན་གྱིས་ལེགས་ཆ་རེ་མཐུན་སྦྱོར་བྱེད་རྒྱུའི་ནུས་པ་ཡོད་པ་དེར་ཡང་ཡི་རང་དང་རྩི་མཐོང་བྱེད་དགོས་པ་ཞིག་ཡིན་པས་ན་མ་འོངས་པར་ངས་ཚན་རིག་པ་དང་སྨན་པ་ཚོའི་མཉམ་དུ་ལས་ཀ་བྱེད་ཐུབ་པའི་རེ་བ་ཡོད། ཆོས་དང་ཚན་རིག་དབར་འབྲེལ་བ་གཟབ་མོ་ཞིག་ཡོད་པར་ངས་ཡིད་ཆེས་བྱེད་ཀྱི་ཡོད། དེ་ཡང་ང་ཁོ་ནའི་འཛམ་གླིང་མིན་པར་ང་ཚོ་ཚང་མའི་འཛམ་གླིང་ཡིན་པས། དེ་ལེགས་བཅོས་ཆེད་ང་ཚོས་ཐུན་མོང་གི་འབད་རྩོལ་བྱེད་དགོས། ཆོས་ཕྱོགས་ཀྱི་གོ་རྟོགས་ཆེ་རུ་ཕྱིན་པ་དེས་ཚན་རིག་ཡར་རྒྱས་ལ་འཇིག་ཉེན་མི་དགོས་པ་དང་། ཚན་རིག་ཡར་རྒྱས་ཀྱིས་ཆོས་ཕྱོགས་ཀྱི་གོ་རྟོགས་སྤེལ་རྒྱུར་འགོག་རྐྱེན་བྱེད་དོན་མེད། དེ་གཉིས་ཀ་དགོས་པ་ཡིན་པས། ཕན་ཚུན་ཁ་སྐོང་བྱེད་དགོས།
ངས་བྱམས་བརྩེ་འཚོ་བའི་ (Live to Love) ཡན་ལག་ཁག་ཏུ་ལས་ཀ་བྱེད་བཞིན་པའི་ངའི་སློབ་མ་དང་གྲོགས་པོ་ཚོས་སེམས་གཙོ་དང་དངོས་གཙོ་རིང་ལུགས་ཀྱི་སྦྲེལ་ཟམ་བྱས་པར་ཐུགས་རྗེ་ཆེ་ཞུ་རྒྱུ་ཡིན། ང་ཚོའི་ལས་ཀར་ཡར་རྒྱས་ཕྱིན་ཡོད་ནའང་ད་དུང་ལམ་ཐག་རིང་པོ་བསྐྱོད་དགོས། ངས་ནིའུ་ཡོག་ཏུ་ཡོད་པའི་རྒྱལ་སྤྱིའི་བྱམས་བརྩེའི་འཚོ་བ་ (Live to Love International) དང་། ཇར་མི་ནིའི་བྱམས་བརྩེའི་འཚོ་བ་གཉིས་ནས་ལས་འགུལ་རིམ་པ་འདྲ་མིན་སྤེལ་འགོ་བཙུགས་པར་དམིགས་བསལ་ངོ་བསྟོད་བྱེད་རྒྱུ་དང་། སུའི་སི་དང་ཕཱ་རན་སིའི་བྱམས་བརྩེའི་འཚོ་བའི་སྡེ་ཚན་ནས་ང་དང་ངའི་བཙུན་མ་ཚོའི་སྐོར་བསྐྱོད་གོ་སྒྲིག་བྱས་པར་བར་དགའ་སྤྲོ་ཆེ། ཕཱ་རན་སིའི་བྱམས་བརྩེའི་འཚོ་བའི་སྡེ་ཚན་གྱིས་ཕཱ་རན་སི་ནང་གི་ཚོགས་ཁང་ཆེ་ཤོས་དེའི་ནང་མི་མང་སྟོང་ཕྲག་མང་པོར་ང་ཚོའི་གོམ་འགྲུལ་གནས་སྐོར་གྱི་གློག་བརྙན་བསྟན་རྒྱུའི་གོ་སྒྲིག་ཧ་ལས་པ་བྱས་འདུག སྒེར་སེམས་མེད་པར་ལས་ཀ་བྱས་ན་དེའི་གྲུབ་འབྲས་མངོན་ཡོང་གི་རེད། ལེགས་ཆ་མངོན་གསལ་དོད་ཤོས་ནི་ཚོགས་མི་དང་དྭང་བླངས་པའི་བར་གྱི་མཛའ་མཐུན་དེ་ཡིན། སྡུག་གཏམ་ཤོད་མཁན་སུ་ཡང་མེད་ཅིང་། ཚང་མས་ཕན་ཚུན་རྒྱབ་སྐྱོར་དང་སྙིང་ཐག་པ་ནས་མཐུན་འགྱུར་བྱས་ཡོད་ཅིང་། སྒེར་དོན་དང་གཞན་གྱི་བསྔགས་བརྗོད་གལ་ཆེར་མ་བརྩིས་པར་བྱམས་བརྩེའི་འཚོ་བའི་གོ་དོན་དང་ལས་འགུལ་གལ་ཆེར་བརྩིས་ཡོད་པས། གོ་སྒྲིག་པ་དང་དྭང་བླངས་པ་ཚོའི་བྱེད་སྟངས་ལ་ང་སྤོབས་པ་ཆེན་པོ་བྱུང་།
སྣེ་འཁྲིད་རྒྱུ་དེ་གལ་ཆེན་པོ་ཡིན། སྣེ་ཁྲིད་ཞེས་པ་ནི་ལམ་མ་ལྷོང་བ་དང་བགེགས་བར་ལ་འཇིགས་སྣང་མེད་པར་མདུན་བསྐྱོད་བྱེད་པ་ཞིག་ལ་གོ་བ་ཡིན། ཁྱེད་ཚོ་མང་ཆེ་བའི་མིང་ལ་ངས་འཇིགས་མེད་ཅེས་བཏགས་ཡོད་ཅིང་། འཇིགས་མེད་ཞེས་པ་ནི་ཞེད་སྣང་པར་ཟེར་བ་ཡིན། འཇིགས་མེད་དངོས་འབྲེལ་དེས་མི་སྲིད་པའི་ལས་མངོན་སུམ་བསྒྲུབ་ནས་ཆོས་དང་། གོམས་གཤིས། རིག་གཞུང་། མི་རིགས་སོགས་ཐ་དག་ལས་བརྒལ་ཏེ་སེམས་ཅན་ཀུན་ལ་ཕན་ཐོགས་ཐུབ་པ་ཡིན། ངས་བྱམས་བརྩེའི་འཚོ་བའི་ལས་འགུལ་ཡར་རྒྱས་གོང་འཕེལ་ཡོང་བའི་རེ་བ་བྱེད་ཀྱི་ཡོད།
ང་ཚོས་ལས་བཟང་པོ་བྱས་པ་དེས་ང་ཚོ་ལས་མཐུན་རྐྱེན་དང་ནུས་པ་ཆེ་བའི་སྐྱེ་བོ་རྣམས་ལ་ལས་ཀ་ང་ཚོ་ལས་ལྷག་པ་དང་རྒྱ་ཆེ་བ་བསྒྲུབ་རྒྱུའི་དམིགས་ལྟོས་ཤིག་ཡོང་བར་ངས་སྙིང་ཐག་པ་ནས་རེ་བ་ཞུ་རྒྱུ་ཡི་ཡོད།།


text:
ཉེ་ཆར། མཚོ་སྔོན་ཞིང་ཆེན་སྲིད་གཞུང་གཞུང་ལས་ཐིན་གྱིས《2018ལོའི་ཞིང་ཆེན་ཡོངས་ཀྱི་མཁར་གྲོང་ངལ་རྩོལ་འཇོན་ནུས་གསོ་སྦྱོང་འཆར་འགོད་སྐོར་གྱི་ལག་བསྟར་ཇུས་གཞི》དཔར་འགྲེམས་བྱས་པ་དང་། ཞིང་ཆེན་ཡོངས་ཀྱི་མཁར་གྲོང་ངལ་རྩོལ་པའི་འཇོན་ནུས་གསོ་སྦྱོང་ལས་དོན་ལ་བཀོད་སྒྲིག་བྱས་ཤིང་། 2018ལོའི་ཞིང་ཆེན་ཡོངས་ཀྱི་མཁར་གྲོང་ངལ་རྩོལ་འཇོན་ནུས་གསོ་སྦྱོང་གི་སྤྱིའི་ལས་འགན་དང་འཆར་འགོད་ལ་བཀོད་སྒྲིག་དང་། གསོ་སྦྱོང་གཙོ་གནད་དང་བྱ་བའི་བླང་བྱ་བཅས་ཁ་གསལ་བཟོས།
《ལག་བསྟར་ཇུས་གཞི》ལས། སྤྱིའི་ལས་འགན་དེ་སྐྱེ་ཁམས་སྲུང་སྐྱོབ་དང་རྒྱལ་ཁབ་ཀྱི་འཐབ་ཇུས་དང་གཞི་གཅིག་ཏུ་བསྡེབས་པ། རོང་འབྲོག་པའི་སྐྱེ་ཁམས་ཐོན་སྐྱེད། འཚོ་བའི་འཁོར་སྐྱོད། མི་རིགས་མཐུན་སྒྲིལ་བཅས་ཀྱི་སྐུལ་འདེད་བྱ་བ་འབུར་དུ་གཏོད་པ། དབུལ་ཕོངས་ས་ཁུལ་གྱི་ངལ་རྩོལ་འཇོན་ནུས། ཞིང་ལས་པ། ལས་ཞུགས་བྱས་མེད་པའི་མཐར་ཕྱིན་སློབ་མ། ཁེ་ལས་ལས་བཟོ་པ་སོགས་གཙོར་བོར་བཟུང་སྟེ། དབུལ་ཕོངས་ས་ཁུལ་གྱི་ངལ་རྩོལ་འཇོན་ནུས་གསོ་སྦྱོང་དང་། ཁེ་ལས་ལས་བཟོ་པའི་ལས་ཀ་ལེགས་སྒྱུར་དང་འཇོན་ནུས་མཐོར་འདེགས་སྐོར་གྱི་གསོ་སྦྱོང་། ཞིང་ཕྱུགས་ལས་ཐད་ཀྱི་གསོ་སྦྱོང་། མཁར་གྲོང་ལས་ཞུགས་པའི་འཇོན་ནུས་གསོ་སྦྱོང་སོགས་ཀྱི་ལས་གཞི་ཆེན་པོ4ལག་བསྟར་བྱ་རྒྱུ།
དབུལ་ཐར་འགག་སྒྲོལ་ལས་སྒོའིའགུལ་གྱི་ཐད་ཀྱི་འཇོན་ནུས་གསོ་སྦྱོང་དང་། ཁེ་ལས་ཐོན་ནུས་དང་ལས་བཟོ་པའི་ལས་ཀ་ལེགས་སྒྱུར་དང་འཇོན་ནུས་མཐོར་འདེགས་སྐོར་གྱི་གསོ་སྦྱོང་། རོང་འབྲོག་པའི་རྣམ་པ་གསར་པའི་ལས་རིགས་སྐྱེད་སྲིང་དང་གསོ་སྦྱོང་། ལས་ཞུགས་བྱས་མེད་པའི་འབྲིང་རིམ་མཐར་ཕྱིན་སློབ་མའི་ཆེད་དོན་ལས་ཞུགས་གསོ་སྦྱོང་། ལས་གཏོད་ནུས་པ་མཐོར་འདེགས་ཀྱི་གསོ་སྦྱོང་། ཞིང་པའི་ལས་རིགས་འཇོན་ནུས་མཐོར་འདེགས་ཀྱི་གསོ་སྦྱོང་། བོད་ཁུལ་མཁར་གྲོང་ངལ་རྩོལ་ནུས་པར་སྐུལ་འདེད་བྱེད་པའི་གསོ་སྦྱོང་། གྲོང་མི་གསར་པའི་གསོ་སྦྱོང་། ཁྱིམ་ལས་ཞབས་ཞུའི་ཐད་ཀྱི་གསོ་སྦྱོང་དང་བོད་ཁུལ་ལ་ཁ་གཏད་རོགས་སྐྱོར་བྱེད་པའི་ན་གཞོན་ངལ་རྩོལ་ནུས་པའི་ལས་རིགས་སོགས་ཡོད་པ་རེད།
ཤེས་གསལ་ལྟར་ན། ཞིང་ཆེན་ཡོངས་ཀྱི་མཁར་གྲོང་ངལ་རྩོལ་འཇོན་ནུས་གསོ་སྦྱོང་ལས་དོན་ནི་མི་ཤུགས་ཐོན་ཁུངས་སྤྱི་ཚོགས་འགན་སྲུང་སྡེ་ཁག་གིས་གཅིག་གྱུར་སྙོམ་སྒྲིག་བྱས་པ་དང་། གྲོང་ཁྱེར་དང་ཁུལ་སོ་སོའི་སྲིད་གཞུང་། གླིང་ཁུལ་དོ་དམ་ཨུ་ཡོན་ལྷན་ཁང་། འབྲེལ་ཡོད་སྡེ་ཁག་དང་ལས་ཁུངས་སོགས་ཀྱིས་གཞོགས་འདེགས་སྒོས། གསོ་སྦྱོང་ལ་ཞུགས་འདོད་ཡོད་ལ་ཆ་རྐྱེན་དང་མཐུན་པ་དག་མཁར་གྲོང་ངལ་རྩོལ་ནུས་པའི་གསོ་སྦྱོང་ཁྱབ་ཁོངས་ཁྲོད་བཞག་སྟེ། ཞིང་ཕྱུགས་ལས་ཐོན་སྐྱེད་འཚོ་བའི་ལག་རྩལ་དང་ལས་ཞུགས་ལས་གཏོད་ནུས་པ་མཐོར་འདེགས་བྱེད་པར་སྐུལ་འདེད་དང་། ཐོན་ལས་འཕེལ་རྒྱས་དང་གནད་འཁེལ་དབུལ་སྐྱོར་ལ་སྔར་བས་ཞབས་ཞུ་བསྒྲུབ་རྒྱུ་རེད།
ལོ་ཙཱ་བ། ཀླུ་མོ།


text:
ང་ལ་བཙན་གཡེམ་བཏང་བའི་སྐོར་ངའི་ཁྱོ་ག་ལ་བཤད་ཐུབ་ཀྱི་མི་འདུག
ཧ་བྷི་བྷའུ་བྷིང་གྷེ་རེ་ཡིས་བྲིས། ༢༠༡༦།༡༠།༩ ཉིན་སྤེལ། སྐལ་བཟང་དོན་གྲུབ་ཀྱིས་བསྒྱུར།
ལྷོ་ཨ་ཧྥི་རི་ཀའི་ཀོང་གྷོ་མང་གཙོ་སྤྱི་མཐུན་རྒྱལ་ཁབ་ནང་གི་བུད་མེད་ཚོས། དྲག་སྤྱོད་དང་བཙན་གཡེམ་འོག་མྱངས་པའི་མཇུག་འབྲས་དང་མིང་རྗེས་ལ་གདོང་ལེན་བྱེད་ཚུལ།
ལོ་ངོ་༢༨ ཡིན་པའི་ཁེ་རཱན་ནི་ཀོང་གྷོ་མང་གཙོ་སྤྱི་མཐུན་རྒྱལ་ཁབ་ཀྱི་ཨི་ཏུ་རི་མངའ་སྡེའི་རྒྱལ་ས་བྷུ་ནི་ཡར་གནས་སྡོད་བྱེད་ཀྱི་ཡོད་པ་རེད། “ང་ལ་བཙན་གཡེམ་བཏང་བའི་རྐྱེན་གྱིས། དུས་རྟག་ཏུ་གཉིད་ལམ་འཁྲུག་པ་དང་གནས་ཚུལ་དེ་དག་ཕྱིར་དྲན་པ། མགོ་ན་བ་སོགས་འབྱུང་གི་ཡོད་”ཅེས་བརྗོད་ནས། མོས་རྒྱལ་ཁབ་དེའི་ནང་བཙན་གཡེམ་གྱི་དྲག་སྤྱོད་གནོད་འཚེ་ཕོགས་མྱོང་མཁན་དག་ལ། རོགས་སྐྱོར་བྱེད་མཁན་གྱི་གཞུང་འབྲེལ་མ་ཡིན་པའི་རོགས་ཚོགས་སོ་ཧྥེ་པ་ཌིའི་རོགས་སྐྱོར་ལ་བརྟེན་ནས། རང་ཉིད་ཀྱི་སེམས་ནད་ཆེན་པོ་དེ་དག་ལས་རྒྱལ་ཐབས་བྱེད་ཀྱི་ཡོད་སྐོར་བཤད་སོང་།
རང་བྱུང་ཐོན་ཁུངས་ཀྱིས་ཕྱུག་པའི་རྒྱལ་ཁབ་དེའི་ནང་། མི་རིགས་བར་གྱི་འཁྲུག་རྩོད་དང་དཔལ་འབྱོར་གྱི་དཀའ་ཉེན་རྐྱེན་པས། མི་མང་སྟོང་ཕྲག་མང་པོའི་ཚེ་སྲོག་ཤོར་ཡོད་པ་དང་། རྒྱལ་ཁབ་དེའི་དམག་སྡེ་ཁག་གི་དཔོན་པོ་མང་པོ་ཞིག ཡུ་རོབ་ཧོ་ལེན་ཌིའི་ཧེ་གའུ་གྲོང་ཁྱེར་ལ་ཡོད་པའི་རྒྱལ་སྤྱིའི་ནག་ཉེས་ཁྲིམས་ཁང་གིས་ཁྲིམས་ཞིབ་བྱས་ཡོད་པ་རེད། ཁུལ་དེར་ཞི་བདེ་ལྷིང་འཇགས་ཡོང་ཐབས་བྱེད་ཀྱི་ཡོད་ཀྱང་། ཞི་བདེ་ནི་འགྲུབ་པར་དཀའ་བའི་ཐག་རིང་གི་རེ་སྒུག་ཞིག་ལ་མུ་མཐུད་གནས་ཡོད་པ་དང་། རྒྱལ་ཁབ་ཀྱི་མཐའ་མཚམས་ཁུལ་དུ། འཁྲུག་འཛིང་བྱེད་མཁན་ཚོས་མུ་མཐུད་མི་གསོད་ཁྲག་སྦྱོར་དང་བཙན་གཡེམ། འཕྲོག་བཅོམ་སོགས་ཀྱི་ལས་ལ་འཇུག་བཞིན་ཡོད་པ་རེད།
ལོ་ལྔ་ཡི་སྔོན་དུ་ཁེ་རཱན་ནི་འཁྲུག་འཛིང་བྱེད་མཁན་དེ་ཚོའི་བྱ་སྤྱོད་ཀྱི་གནོད་འཚེ་བྱེད་ཡུལ་ཞིག་ཡིན་པ་རེད། མོ་དང་ཁྱོ་ག ཁོང་གཉིས་ཀྱི་ཕྲུ་གུ་དམར་འབྱར་ཞིག་བཅས་གྲོང་གསེབ་གཞན་པ་ཞིག་ནས་བྷུ་ནི་ཡར་ཕྱིར་ལོག་བྱེད་བཞིན་པའི་སྐབས། དམག་མི་འཁྲུག་འཛིང་བྱེད་མཁན་ཚོས་ཁོ་ཚོ་གསུམ་བཙན་ཁྲིད་བྱས་པ་རེད། ཁོ་ཚོས་ཐོག་མར་མོའི་ཁྱོ་ག་དེ་མ་བུ་གཉིས་སར་ནས་ཁྲིད་སོང་བ་དང་། དེ་རྗེས་ཁོ་ཚོ་ཕྱིར་ལོག་བྱས་ནས། ཁོ་མོར་ཁ་ལག་སྤྲད་པ་རེད། ཁེ་རཱན་གྱིས་དྲན་སོས་པ་ལ་ “ཁོ་ཚོས་ང་ལ་ཁ་ལག་ཟ་དགོས་པའི་བཙན་སྐུལ་བྱས་སོང་། འོན་ཀྱང་ངས་ཟོས་མེད། ཁོང་ཚོས་ཨུ་ཚུགས་བྱས་པས། ངས་ཕྲུ་གུར་སྤོད་ཐང་ཏོག་ཙམ་སྤྲད་ནས། ང་རང་ཤ་བཟའ་འགོ་བཙུགས་པས། ཁོ་ཚོས་གད་མོ་བགད་བཞིན་‘རང་ཟ་བཞིནཔའི་ཤ་དེ་རང་གི་ཁྱོ་གའི་ཤ་ཡིན་པ་ཤེས་ཀྱི་ཡོད་དམ་’ཞེས་ལབ་སོང་།” ཁེ་རཱན་གྱིས་འཇིག་སྐྲག་ངང་ཕྱིར་དྲན་བྱེད་པ་ཞིག་ལ་“ང་རང་ཞེད་སྣང་དང་ཞེན་པ་ལོག་པའི་ཚོར་སྣང་གཉིས་ཀྱིས་གཟུགས་པོ་མཁྲེགས་པོ་ཆགས་ནས་འགུལ་ཐབས་མེད་པར་གྱུར་སོང་།”
ཟླ་བ་གཅིག་རིང་འཐབ་འཛིང་པ་ལྔ་ཡིས། མོ་རང་ལ་ཡང་ནས་བསྐྱར་དུ་བཙན་གཡེམ་བཏང་ཡོད་པ་རེད། ཉིན་ཞིག་སྟབས་ཁེལ་བ་ཞིག་ལ་ཁོ་ཚོ་སེམས་གཡེང་པའི་སྐབས་དང་བསྟུན། མོ་རང་བྲོས་ཐུབ་པ་རེད། ཁོ་མོ་རྩ་གསེབ་ནས་ཕྱིར་ཐོན་དུས་མངལ་ཆགས་ཡོད་པ་ཧ་གོ་བ་རེད།
ས་གནས་ཀྱི་འཕྲོད་བསྟེན་ལས་མི་དང་རོགས་ཚོགས་རྣམས་ཀྱིས་བརྗོད་པར་ལྟར་ན། ས་གནས་འདྲ་མིན་གྱི་འཁྲུག་རྩོད་ཁྲོད། བུད་མེད་མང་པོ་ཞིག་གིས་རང་ཉིད་ལ་བཙན་གཡེམ་གྱི་དྲག་སྤྱོད་བྱུང་བ་ལས་སྐྱེས་པའི་ཕྲུ་གུ་ཚོར་འཁོན་འཛིན་དང་སྡང་ཟུག་བྱེད་ཀྱི་ཡོད་འདུག དེ་བཞིན་རྒྱལ་ཁབ་དེར་མངལ་འདོན་བྱེད་པ་ནི་ཁྲིམས་འགལ་གྱི་ནག་ཉེས་ཡིན་པས། བཙན་གཡེམ་གྱི་གནོད་འཚེ་ཕོགས་ཡུལ་བུད་མེད་མང་པོ་ཞིག་ལ། རང་དབང་མེད་པར་ཕྲུ་གུ་དེ་དག་སྐྱེས་དགོས་ཐུག་གི་ཡོད་པ་དང་། ཡང་ན་ཁྲིམས་འགལ་གྱི་ཐོག་ནས་ཉེན་ཁ་ཆེ་བའི་གནས་སྟངས་འོག་མངལ་འདོན་ཐབས་བྱེད་དགོས་ཀྱི་ཡོད་པ་རེད།
བཙན་གཡེམ་གྱི་སྡུག་མྱངས་མྱོང་མཁན་གྱི་བུད་མེད་དག་ལ་སྤྱི་ཚོགས་དང་ནང་མི་ནས་དབྱེ་འབྱེད་དང་ཕྱིར་འབུད་བྱེད་ཀྱི་ཡོད་པ་རེད། ཁོ་ཚོར་ཁྱོ་ག་དང་ནང་མིས་དང་ལེན་བྱེད་ཀྱི་མེད་ཁར། བཙན་གཡེམ་དེ་ཁོ་ཚོར་ནག་ཉེས་གཡོག་གི་ཡོད་པ་རེད།
བཙན་གཡེམ་ནས་སྐྱེས་པ།
འཕྲོད་བསྟེན་གྱི་ལས་མི་ཚོས་བརྗོད་ཚུལ་ལ། བཙན་གཡེམ་ལ་བརྟེན་ནས་སྐྱེས་པའི་ཕྲུ་གུ་ཞིག་ཡོད་དུས། ཨ་མའི་བསམ་བློར་རྡོག་ཁྲེས་འཕར་མ་ཞིག་ཆགས་ཀྱི་ཡོད་པ་རེད། ཕྲུ་གུ་དེ་ཉིན་ལྟར་རང་ཉིད་ལ་གནས་ཚུལ་ག་རེ་བྱུང་མིན་དྲན་སྐུལ་ཆགས་ཀྱི་ཡོད། ཐེངས་མང་པོར་ཨ་མ་དེ་དག་གིས་ཕྲུ་གུ་དེ་དང་སེམས་ཉེ་བའི་འབྲེལ་བ་དང་བརྩེ་བ་ཡོང་བར་དཀའ་ངལ་ཁག་པོ་ཆགས་ཀྱི་ཡོད་པ་རེད། སྐབས་རེ་གནས་སྟངས་ཚབས་ཆེན་པོ་ཁག་ཅིག་ཏུ། ཁོ་ཚོས་ཕྲུ་གུར་གནོད་འཚེ་བྱེད་ཐབས་ལ་རྩོལ་གྱི་ཡོད་འདུག
རྒྱལ་མཚམས་མེད་པའི་སྨན་པའི་སེམས་ཁམས་རིག་པ་ལྕམ་ཇོར་ཇེ་ཊི་ནག་བུ་ཡིས་ “བཙན་གཡེམ་ནས་བྱུང་བའི་སེམས་ནད་རིགས་སེམས་ཁྲལ་དང་རྨི་ལམ་འཁྲུགས་པ། འཇིགས་སྣང་། སེམས་ངལ། རང་ཤི་རྒྱག་པའི་བསམ་བློ་སོགས་བཙན་གཡེམ་གྱི་གནོད་འཚེ་ཕོགས་ཡུལ་གྱི་བུད་མེད་རྣམས་ལ། མངལ་ཆགས་པའི་སྐབས་སུ་ཆེས་དྲག་ཏུ་འགྲོ་ཡི་ཡོད་པ་རེད། ཕྲུ་གུ་དེ་ཁོ་ཚོའི་མི་ཚེའི་ནང་དུས་རྟག་ཏུ་སེམས་ནད་ཅིག་རེད།”ཅེས་བརྗོད་བྱུང་། “ངས་བུད་མེད་ཅིག་ལ་རོགས་པ་བྱས་པ་དྲན་སོས་ཀྱི་འདུག ཁོ་མོར་ཕྲུ་གུ་དེ་འདྲ་ཞིག་སྐྱེས་རྗེས། ཟླ་གཅིག་རིང་ཕྲུ་གུ་དེར་ནུ་འོ་མ་སྤྲད་པར་བསྡད་སོང་། ཁོ་མོས་ཕྲུ་གུ་དེ་དང་ལེན་བྱེད་ཆེད་དུ་ངས་དཀའ་ལས་ཞེ་དྲག་བརྒྱབ་པ་ཡིན།”ཞེས་ཁོ་མོས་ཕྱིར་དྲན་བྱས་སོང་།
འོན་ཀྱང་ཨ་མ་ཚང་མས་བཙན་གཡེམ་ནས་སྐྱེས་པའི་ཕྲུ་གུར་གཅེས་སྐྱོང་དང་འདུ་ཤེས་འཛིན་སྟངས་གཅིག་མཚུངས་མིན་པ་རེད། ཁེ་རཱན་གྱིས་ལོ་༤ ལ་སོན་པའི་རང་ཉིད་ཀྱི་ཕྲུ་གུ་དེར་བསམ་བློ་ངན་པ་མེད་སྐོར་ལབ་སོང་། “ང་རང་གསོན་པོར་གནས་ཐུབ་པ་དེ་དཀོན་མཆོག་གི་སྙིང་རྗེ་དང་བྱིན་རླབས་ཡིན་པས། མོར་མིང་དེ་འདོག་རྒྱུར་ཐག་བཅད་པ་ཡིན། ང་ལ་གནས་ཚུལ་ག་རེ་བྱུང་བ་དེ་ཕྲུ་གུ་དང་འབྲེལ་བ་མེད་པས་མོ་ཉེས་མེད་རེད། དེ་ལས་ངས་བྱེད་ཐུབ་པ་གཅིག་ནི་ཕྲུ་གུ་དེ་གཅེས་སྐྱོང་བྱེད་རྒྱུ་དེ་རེད། ངའི་ཕྲུ་གུ་ཚང་མ་ང་རང་ཕྱོགས་ནས་གཅིག་མཚུངས་ཀྱི་གལ་ཆེན་པོ་ཡིན།”
ཨ་མ་མང་པོ་ཞིག་གིས་ཕྲུ་གུ་དེ་ཚོར་མིང་བཟང་པོ་བཏག་གི་ཡོད་པ་རེད། “སྙིང་རྗེ་དང་བྱིན་རླབས། དགའ་བ། བདེ་སྐྱིད། ལེགས་སྐྱེས་སོགས་ཀྱི་མིང་ནི་ཡོངས་ཁྱབ་རེད། ཕྲུ་གུ་དེ་ཉེས་མེད་ཡིན་པས། ཨ་མ་ཚོས་ཟེར་ན་མིང་བཟང་པོ་བཏག་ན། སོ་སོའི་མི་ཚེའི་ནང་ཤུགས་རྐྱེན་བཟང་པོ་ཡོང་སྲིད་པ་རེད་”ཅེས་གཞུང་འབྲེལ་མ་ཡིན་པའི་ཚོགས་པ་སོ་ཧྥེ་པ་ཌི་དང་མཉམ་ལས་བྱེད་མཁན་སེམས་ཁམས་རིག་པ་བ་ཨེ་ཌེལ་ཀྲི་ནི་ཡས་བརྗོད་བྱུང་།
བཙན་གཡེམ་གྱི་སྣང་བརྙན་དེ་ཕྱིར་དྲན་གྱི་ཡོད་པ།
དུས་ད་ལྟ་ཡང་ཁེ་རཱན་གྱིས་རང་ཉིད་བཙན་འཁྲིད་བྱས་རྗེས་མྱངས་བའི་དཀའ་སྡུག་དག་གི་སེམས་ནད་ལས་གྲོལ་ཐབས་བྱེད་བཞིན་ཡོད་པ་རེད། “ལོ་གཉིས་ཀྱི་རིང་ངས་ཤ་དང་ཉ་ཤ་ཟ་ཐུབ་ཀྱི་མི་འདུག ང་རང་ཁྲོམ་ལ་ཤ་ཡི་ཚོང་ཁང་མཐོང་བའི་ཞེད་སྣང་གིས་འགྲོ་ཡི་མེད། ངས་རོགས་ཚོགས་ལས་སེམས་ཁམས་རིག་པའི་སློབ་སྟོན་ཞུས་པ་དང་། དཀོན་མཆོག་ལ་ང་རང་དྲག་ཏུ་འགྲོ་ཆེད་དུ་སྨོན་ལམ་འདེབས་པ་བཅས་གཉིས་མཉམ་དུ་བྱས་པས། ད་ལྟའི་ཆར་མགོ་ན་ཡི་མི་འདུག་པས་དེ་འགྱུར་བ་ཆེན་པོ་ཞིག་རེད།”ཅེས་བརྗོད་བྱུང་།
རོགས་ཚོགས་ཀྱིས་སེམས་ཁམས་སྨན་བཅོས་དང་ལོ་རེར་ཐེངས་ཁ་ཤས། དཀའ་སྡུག་གཅིག་པ་མྱངས་མྱོང་མཁན་གྱི་མི་བསྐོངས་ཏེ། རང་ཉིད་ཀྱི་དཀའ་སྡུག་སྐོར་དང་གདོང་ལེན་ཇི་ལྟར་བྱས་མིན་སོགས་བཤད་རེས་བྱེད་པའི་ཚོགས་འདུ་གོ་སྒྲིག་བྱས་པར་བརྟེན། ཁེ་རཱན་གདེངས་ཚོད་ཆེ་རུ་འགྲོ་བཞིན་ཡོད་པ་དང་། ཁོ་མོས་བཙན་གཡེམ་གྱི་གནོད་འཚེ་ཕོག་མྱོང་མཁན་གྱི་ཚོགས་འདུ་ཞིག་ལ། རང་ཉིད་ཀྱི་ཉམས་མྱོང་སྐོར་བཤད་ཡོད་པ་རེད།
དཀའ་ངལ་ཁ་ཤས་འཕྲད་པའི་རྗེས་མོ་རང་ལས་ཀ་བསྐྱར་དུ་བྱེད་འགོ་བཙུགས་ཡོད་པ་རེད། “ངས་བག་ལེབ་བཙོང་རྒྱུ་བདམས་པ་ཡིན། གང་ཡིན་ཟེར་ན་གནས་ཚུལ་དེ་དག་མ་ལྷག་པའི་སྔོན་དུ་ངས་རང་བག་ལེབ་བཙོང་གི་ཡོད།”ཅེས་ལབ་སོང་། མོས་རོགས་ཚོགས་དེ་ལས་དཔལ་འབྱོར་གྱི་མཐུན་རྐྱེན་བླངས་ཏེ་ཚོང་བརྒྱབ་པ་རེད་དེ། མོ་རང་གི་ཕྲུ་གུ་ཞིག་ནད་པ་ཆགས་པ་ནས་རྒྱུན་རིང་མ་འགོར་བར་ཤི་བས། དངུལ་རྣམས་ཁོའི་ཕུང་པོ་སྦས་ཆེད་དུ་འགྲོ་སོང་གཏོང་དགོས་བྱུང་བ་རེད། “སྟབས་མ་ལེགས་པ་ཞིག་ལ། ངའི་ཁྱོ་ག་དང་པོ་དང་མཉམ་དུ་སྐྱེས་པའི་ཕྲུ་གུ་གསུམ་ལས་གཅིག་གྲོངས་བས། དེའི་ཕུང་པོ་སྦས་ཆེད་དུ་རོགས་དངུལ་རྣམས་འགྲོ་སོང་གཏོང་དགོས་བྱུང་སོང་། མི་སུ་གང་གིས་རོགས་རམ་མ་བྱས་པས། རོ་སྒམ་སོགས་ཚང་མར་འགྲོ་སོང་གཏོང་དགོས་བྱུང་སོང་།”
རོགས་ཚོགས་ཀྱིས་མོ་རང་སླར་ཡང་ཚོང་རྒྱག་ཆེད་དུ་རོགས་དངུལ་སྤྲད་ཡོད་པ་དང་། ཐེངས་འདིར་མོས་ཚོང་གྲུབ་འབྲས་ཐོན་པ་རྒྱག་ཐུབ་ཀྱི་ཡོད་པས། ད་ལྟ་ཡང་བག་ལེབ་འཚོང་བཞིན་ཡོད་པ་རེད།
ཁྱིམ་ཚང་བསྐྱར་གསོ།
སྤྱི་ཚོགས་ནང་བསྐྱར་དུ་ཟླ་སྒྲིལ་བྱེད་རྒྱུར་ཁེ་རཱན་ལ་དཀའ་ངལ་ཏོག་ཙམ་འཕྲད་ཀྱི་ཡོད་པ་རེད། “རང་ཉིད་ཀྱི་ཕྲུ་གུ་དང་མཉམ་དུ་ཕ་མའི་ཁང་པར་སྡོད་རྒྱུ་ལས་སླ་པོ་མི་འདུག ག་དུས་ཡིན་ནའང་དེ་གར་དཀའ་ངལ་ལམ་རྩོད་རྙོག་བྱུང་སྐབས། ངའི་ཨ་མས་ང་ལ་གནས་ཚུལ་ག་རེ་བྱུང་མིན་དྲན་སྐུལ་བྱས་ནས། དེ་ངའི་ནོར་འཁྲུལ་ཡིན་སྐོར་བརྗོད་ཀྱི་འདུག་པས། དེ་འདྲ་ག་དུས་བྱུང་ན་ངའི་མགོ་ན་རྒྱུ་དེ་ཕྱིར་ལོག་བྱེད་ཀྱི་འདུག”ཅེས་མོས་དྲན་གསོ་བྱས་རྗེས། “དེ་གའི་ཁོར་ཡུག་སྡུག་ཏུ་དང་སྡང་དུ་འགྲོ་ཡི་འདུག་པས། ང་རང་དེ་གར་སྡོད་མི་བདེ་པ་ཆེ་རུ་ཕྱིན་སོང་། དུས་ཚོད་གང་མཚམས་ཤིག་རིང་། ང་རང་སྐྱེས་པ་ཞིག་དང་མཉམ་དུ་སྡོད་རྒྱུའི་བསམ་བློ་བཏང་མེད། འོན་ཀྱང་ངས་བསམ་བློ་འགྱུར་བ་བཏང་ནས། མཉམ་དུ་སྡོད་རོགས་སྐྱེས་པ་ཞིག་བཙལ་བར་འགྲོ་རྒྱུ་ཐག་གཅོད་བྱས་པ་ཡིན།”
ཁེ་རཱན་གྱིས་རང་ཉིད་ཀྱི་ཕ་མའི་ཁང་པ་ནས་ཕྱིར་ཐོན་བྱེད་རྒྱུའི་འདུན་པ་ཆེ་དྲགས་ནས། དེ་ཙམ་ངོ་ཤེས་གོམས་འདྲིས་མེད་པའི་མི་ཞིག་དང་ཆང་ས་རྒྱག་རྒྱུའི་ཐག་བཅད་པ་རེད། “ང་ལ་འགྲོ་ས་འདུག་ས་མེད་པ་རེད། ཕྲུ་གུ་གཅེས་སྐྱོང་བྱེད་རྒྱུ་ཡོད་པ་དང་སྡོད་ས་ཡོད་པའི་སྐྱབས་བཅོལ་ཁང་ཡང་མེད་པ་རེད། ང་མི་དེ་ལ་དགའ་ཡི་མེད་དེ། ངའི་ཕྲུ་གུ་རྣམས་ལ་གཞི་རྩའི་དགོས་མཁོ་ཐོབ་པའི་སྡོད་ཡུལ་བདེ་འཇགས་ཅན་ཞིག་འདོད་ཀྱི་ཡོད།”
མོའི་རྐྱེན་ངན་ཞིག་ལ་ཁྱོ་ག་གསར་པས་ཁོ་དང་མཉམ་དུ་སྐྱེས་པའི་ཕྲུ་གུ་དེ་ལས། མོའི་ཕྲུ་གུ་གཞན་རྣམས་ལ་གཅེས་སྐྱོང་བྱེད་ཀྱི་མེད་པ་རེད། “ངའི་ཕྲུ་གུ་དང་པོ་གཉིས་ཀྱིས་ངས་ཉོ་མི་ཐུབ་པའི་རྔན་པ་དགོས་ཀྱི་ཡོད་ཅེས་རྙོག་གྲ་བཤད་ཡོང་དུས། དེ་སྔོན་ང་ལ་བཙན་གཡེམ་བཏང་བའི་སྣང་བརྙན་རྣམས་ཕྱིར་ལོག་བྱེད་ཡོང་གི་འདུག ངས་འཚོ་བའི་ཆེད་བག་ལེབ་བཙོང་གི་ཡོད་ཀྱང་། ཁྱོ་གས་ང་ལ་དངུལ་གཅིག་ཀྱང་མེད་པར་མ་གྱུར་བར་དུ། དངུལ་སྤྲོད་ཀྱི་མི་འདུག དེ་བཞིན་ངས་ཁོང་ལ་རྟག་ཏུ་དངུལ་སློང་ན་འགྲིག་གི་མ་རེད། གལ་སྲིད་ང་བཙན་བཟུང་བྱས་པ་དང་བཙན་གཡེམ་བཏང་བ། དེ་བཞིན་ངའི་ཁྱོ་ག་དང་པོ་བསད་པ་སོགས་བྱུང་མེད་ན། ང་ད་ལྟའི་གནས་སྟངས་ནང་ལྷུང་ཡོད་མ་རེད།”ཅེས་འགྲེལ་བརྗོད་བྱས་བྱུང་།
ཁེ་རཱན་གྱིས་ད་ལྟའི་ཆར་མོའི་ཁྱོ་གར་རང་ཉིད་ཀྱི་ཕྲུ་གུ་གཅིག་བཙན་གཡེམ་ལས་བྱུང་བ་ཡིན་སྐོར་བཤད་མེད་པ་རེད། ཁོས་གནས་ཚུལ་དེ་ལ་ཡ་ལན་གང་འདྲ་སྤྲོད་ཀྱི་ཡོད་མེད་ལ་མོས་ཞེད་སྣང་ཆེན་པོ་བྱེད་ཀྱི་ཡོད་པ་རེད་འདུག
“ ཁོ་ལ་དེའི་སྐོར་མ་བཤད་གོང་དུ། ཁོའི་གཤིས་ཀ་རྒྱུས་ལོན་ཡོང་ཆེད་དུ། ཁོ་དང་མཉམ་དུ་དུས་ཚོད་ཏོག་ཙམ་རིང་པོ་སྡོད་དགོས་པ་རེད། འོན་ཀྱང་ཁོ་མི་དྲག་པོ་ཞིག་རེད་འདུག སྐབས་རེ་ངས་ཁོའི་མི་འདོད་པ་བྱས་ཚེ། ང་ལ་བཅར་རྡུང་བྱེད་ཀྱི་འདུག ཁོའི་ཁོང་ཁྲོ་ཆེ་བའི་སྤྱོད་པ་ལ་བལྟས་ན། ཁོས་བུད་མེད་བཙན་གཡེམ་མྱངས་མྱོང་མཁན་དང་། དེ་ལས་ཕྲུ་གུ་སྐྱེས་མྱོང་མཁན་ཞིག་དང་མཉམ་དུ་སྡོད་རྒྱུར་མོས་མཐུན་བྱེད་ཀྱི་མ་རེད་བསམ་གྱི་འདུག”ཅེས་བརྗོད་བྱུང་།
གཞུང་འབྲེལ་མ་ཡིན་པའི་ཚོགས་པ་སོ་ཧྥེ་པ་ཌིའི་ཡིས། ཁེ་རཱན་གྱི་གནས་སྟངས་ལ་དོ་སྣང་བྱེད་བཞིན་ཡོད་པ་རེད། “ཁྱོ་ག་གསར་པ་ཕལ་ཆེ་བས། རང་ཉིད་ཀྱི་ཆུང་མར་ཆང་ས་སྔོན་མ་ལས་བྱུང་བའི་ཕྲུ་གུར་གཅེས་སྐྱོང་ཡག་པོ་བྱེད་ཀྱི་མེད་པ་རེད། ང་ཚོས་ཡང་ཡང་ཁེ་རཱན་འགྲམ་དུ་ཕྱིན་ནས། གནས་སྟངས་གང་འདྲ་ཡོད་མེད་སྐོར་འདྲི་ཡི་ཡོད་པ་དང་། ང་ཚོས་མོའི་ཁྱོ་གས་མོ་རང་གི་ཕྲུ་གུ་སྔ་མ་རྣམས་ལ་གཅེས་སྐྱོང་བྱེད་པ་དེ་དཀའ་ལས་ཁག་པོ་ཡིན་པ་ཤེས་རྟོགས་བྱུང་བས། ང་ཚོས་མོས་ཁྱོ་ག་དེ་དང་ཇི་ལྟར་ཁ་བྲལ་ཐུབ་མིན་ཐོག་ལ་བསམ་བློ་དང་འཆར་གཞི་སྒྲིག་བཞིན་ཡོད། གང་ཡིན་ཟེར་ན་ཁོ་དྲག་པོ་ཞེ་དྲག་ཆགས་རྒྱུ་འདུག ཐེངས་ཤིག་མོ་རང་གདོང་པ་ཞེད་སྣང་ཚ་པོ་སྦོས་ནས་འདི་གར་སླེབས་བྱུང་།”ཅེས་རོགས་ཚོགས་དེ་དང་མཉམ་ལས་བྱེད་མཁན་སེམས་ཁམས་རིག་པ་བ་ཨེ་ཌིལ་གྱིས་འགྲེལ་བརྗོད་བྱས་བྱུང་།


text:
ཁོད་པོ་བློ་གྲོས་ཐོགས་མེད་ཀྱིས་ ༡༣༠༡ ལོར་གཏེར་བཞེས་པའི་སྲིད་པ་རྒྱུས་ཀྱི་ཁ་བྱང་ལས། “ང་ཡི་མཆོག་གི་སྤུལ་པ་ལ། གཤེན་ལ་ཀླུ་དགའི་མཚན་ཅན་འབྱུང་། གསང་སེམས་གཉིས་ལས་ཐུགས་འབྱོངས་ནས། མཚོ་རྔ་བྲག་ལ་གཏེར་སྒོ་དབྱེ། བསྟན་པ་ཉི་མའི་ཟེར་བཞིན་སྤེལ།” ཞེས་ལུང་དུ་བསྟན་པའི་སྐྱེས་མཆོག་བསྟན་པའི་སྒྲོན་མེ་སྤྲུལ་སྐུ་གཤེན་ཆེན་ཀླུ་དགའ་ (༩༩༦-༡༠༣༥) ལོར་སྐུ་འཁྲུངས་པ་དེ་ཉད་ལ་བཀའ་བབས་ཀྱི་བུ་ཆེན་བཟི། རྒྱལ་མཚན་ཐོགས་པའི་མི་བཞི། ལྕོག་རོ་སྲིད་པའི་མ་ལྔ། ཉང་སྟོད་ཀྱི་དཔོན་བཞི། ཁ་འཁོར་བ་ཉེར་གཅིག་ལ་སོགས་མང་དུ་བྱུང་ཀྱང་། ཐུགས་སྲས་དམ་པ་མཆོག་ཏུ་གྱུར་པ་བསྟན་པ་ལ་བཀའ་དྲིན་ཆེ་བ་ནི། དབང་ལྡན་གཞུ་ཡས་ལེགས་པོ། བྲུ་ཆེན་ནམ་མཁའ་གཡུང་དྲུང་། བྲུ་ཤ་ཁྱུང་གི་རྒྱལ་མཚན། སྤོ་སྟོན་དཔལ་མཆོག་བཟང་པོ་སྟེ། བྲུ་ཞུ་སྤ་གསུམ་དུ་གྲགས་པ་དེ་རྣམས་ཡིན།
མཁས་པའི་དབང་པོ་བྲུ་ཆེན་ནམ་མཁའ་གཡུང་དྲུང་གིས་གཡུང་སྲུང་བོན་ལ་སྲོལ་བཏད་པ་ལུང་མཚན་ཉིད་སྲིད་པའི་མཛོད་ཕུག་ལ་ཏི་ཀ་བཏབས་ཏེ་འཆད་པ། རྩོད་པ། རྩོམ་པ་གསུམ་གྱི་སྲོལ་ལེགས་པར་ཕྱེས་པས། ཤིང་རྟའི་སྲོལ་འབྱེད་ཆེན་པོར་གྲགས་སོ། བླ་མ་་འདི་ཡི་ཞལ་སློབ་བྲུ་ཆེན་གཡུང་དྲུང་བླ མས་གཙང་ཐོབ་རྒྱལ་དུ་གདན་ས་གཡས་རུ་དབེན་ས་དགོན་སྡེ་ཆེན་པོ་ (༡༠༧༢) ལོར་ཕྱག་བཏབས་མཛད་ནས། གཡུང་དྲུང་གི་བོན་རིན་པ་ཆེར། འཆད་རྩོད་རྩོམ་གསུམ་གྱི་སྒོ་ནས་བསྟན་པ་རྒྱ་ཆེར་སྤེལ། གདན་ས་འདི་ན་བཤད་སྒྲུབ་མཐར་སོན་ཞིང་ཉམས་རྟོགས་རྒྱུད་ལ་ལྡན་པའི་མཁན་རབས་བཅོ་བརྒྱད་དམ་གཡས་རུའི་སྟོན་པ་བཅོ་བརྒྱད་བྱུང་། མཐར་དགོན་སྡེ་འདི་ཉིད་ཆུ་རྐྱེན་གྱིས་འཇིག་པས། དགོན་སྡེ་འདི་ན་བཤད་སྒྲུབ་མཐའ་སོན་པའི་དྲང་སྲོང་ཤེས་རབ་རྒྱལ་མཚན་ནམ་མཉམ་ (༡༣༥༦-༡༤༡༥) ལ་བཀའ་སྐྱོང་སྲུང་མ་རྣམས་ཀྱི་ལུང་བསྟན་དུ། བསྟན་པ་འདི་ཡི་རྒྱུད་འཛིན་གྱི་བཀའ་བབས་ཁྱེད་ཉིད་ཡིན་པས་རྒྱལ་བསྟན་སླར་གསོ་ཐུགས་འགན་བཞེས་དགོས་པ་སོགས་ཀྱི་རྟགས་མཚན་དུ་མ་བྱུང་ནས། རྗེ་འདི་ཉིད་ཀྱིས་གཙང་བཀྲ་ཤིས་སྨན་རི་གླིང་གི་དགོན་སྡེ་ ༡༤༠༥ ལོར་ཕྱབ་བཏབས་མཛད་ནས། ཁང་ཚན་བཅུ་གཉིས་གྲྭ་ཤགྷ་དྲུག་ཅུ་སོགས་རྫུ་འཕྲུལ་གྱིས་སྐད་ཅིག་ལ་གྲུབ་པ་ཡིན་ཞེས་བཤད་སྲོལ་ཡོད། དགོན་སྡེ་འདི་ན་ཡར་ངོས་ལ་འཆད་ཉན་དང་མར་ངོས་ལ་བསྙེན་སྒྲུབ་གནང་རྒྱུ་སོགས་ཀྱི་སྲོལ་ལེགས་པར་ཕྱེས་ནས་འཛིན་སྐྱོང་དང་། བོད་ཀྱི་བསྟན་པ་ཆབ་སྲིད་ ༡༩༥༩ འཁྲུགས་རྐྱེན་མ་ལང་གོང་བོད་ཆོལ་ཁ་གསུམ་དུ་གཏོགས་པའི་བོན་གྱི་གཞིས་དགོན་དང་བཤད་སྒྲུབ་ཀྱི་བསྟི་གནས་ཡོད་དོ་ཅོག་གི་མ་དགོན་དུ་བརྩི་བ་མ་ཟད་སློབ་གཉེར་གྱི་བསྟི་གནས་སམ་གདན་ས་གལ་ཆེ་ཤོས་སིག་ཀྱང་ཡིན་པ་རེད།
དེས་ན་གདན་འདི་ན་བཤད་སྒྲུབ་མཐའ་སོན་པ་དྲང་སྲོང་ངམ་དགེ་བཤེས་གང་ཡང་རུང་བ་ཞིག་བོད་སྟོད་སྨད་བར་གསུམ་དུ་གཏོགས་པའི་བོན་པོའི་སྤྱི་ཚོགས་ག་འདྲ་ཞིག་གི་ནང་བསྐྱོད་ཀྱང་། ཐོས་བསམ་བསྒོམ་གསུམ་མཐར་སོན་པའི་གཡུང་དྲུང་བོན་གྱི་དཔོན་གསས་བླ་མ་ཡང་དག་པར་ངོས་འཛིན་བྱེད་པ་དང་ཀུན་གྱིས་གོང་དུ་བསྐུར་གྱི་ཡོད་པ་རེད། སྟོད་མངའ་རིས་དང་མདོ་སྟོད་མདོ་སྨད་བཅས་ནས་གདན་ས་འདིར་གྲྭ་རྒྱུན་ཡོང་བའི་སྲོལ་ཡོད་པ་མ་ཟད། དེ་དག་ཀྱང་སློབ་གཉེར་དང་ཉམས་ལེན་ལ་བརྩོན་པ་ཤ་སྟག་ཡིན་པ་རེད།
གདན་ས་དེ་ཉིད་རྒྱ་གར་དུ་ཕྱག་བཏབས་ཚུལ་ནི། ༡༩༦༧ བོད་ཟླ་ལྔ་པའི་ཚེས་༢༢ ཉིན་བོན་གཞིས་ཐོབ་རྒྱལ་གསར་པ་ཞེས་ད་ཆ་རྒྱ་གར་ཧི་མ་ཅལ་མངའ་སྡེ། རྫོང་སིར་མོ་ཁོངས། རྡོ་ལན་ཇིར་ཐོག་མར་ཆགས་པ་རེད།
དེའི་སྐབས་སྨན་རིའི་ཁྲི་འཛིན་སོ་གཉིས་པ་སྐུ་མདུན་ཤེས་རབ་བློ་གྲོས་མཆོག་ཞལ་མ་བཞུགས་པ་དང་ཁྲི་འཛིན་སོ་གསུམ་པ་ཁྲི་བཞེངས་མ་གྲུབ་པའི་རྐྱེན་གྱིས་བསྟན་པའི་ཐུགས་འགན་རབ་ལེགས་གཡུང་་དྲུང་གླིང་གི་མཁན་ཆེན་ཤེས་རབ་བསྟན་པའི་རྒྱལ་མཚན་མཆོག་གིས་བཞེས་པ་དང་ཁོང་གིས་མཛད་མཆོག་བླ་ན་མེད་པའི་འོག་སྔར་སྲོལ་བཟང་པོ་དང་མཐུན་པར་རྗེ་མཉམ་མེད་བླ་མའི་ཁྲི་འཛིན་སྨན་རིའི་སྐུ་མདུན་གྱི་ཁྲི་བསྐོས་གནང་རྒྱུའི་ཆེད་གདན་ས་སྨན་རི་ནས་བཤད་སྒྲུབ་སློབ་གཉེར་མཐར་སོན་ཞིང་དཔོན་གསས་བླ་མ་དགེ་བའི་བཤེས་གཉེན་གྱི་མཚནརྟགས་བཞེས་ཟིན་པ་རྣམས་ཀྱི་མཚན་ཐོ་ཟན་ཏྲིལ་བུམ་པར་བཀད་ནས་ཉིན་བདུན་རིང་ཡི་དམ་གྱི་ལྷ་དང་བསྟན་སྲུང་དམ་ཅན་སྣ་ཚོགས་ལ་ཐུགས་དམ་གནང་བསྐུལ་གྱི་སྒོ་ནས་བུམ་དཀྲུགས་གནང་སྟེ། བོན་པོ་ཡོངས་ཀྱི་མགྲིན་གཅིག་ཏུ་གོང་དུ་བསྐུར་བའི་བླ་ཆེན་འདི་ཕྱི་གཉིས་ཀྱི་སྐྱབས་གནས་དམ་པ་སྨན་རིའི་ཁྲི་འཛིན་སོ་གསུམ་པ་དཔོན་གསས་བླ་མ་ལུང་རྟོགས་བསྟན་པའི་ཉི་མ་མཆོག་ལ་ཡེ་ཤེས་ལྷ་ཡིས་ལུང་བསྟན་བབས་པས་འདི་ཉིད་ཁྲི་བསྐོས་མཛད།
དམ་པ་འདི་ཡིས་བོན་གཞིས་སུ་དཔལ་གཤེན་བསྟན་སྨན་རི་གླིང་གི་དགོན་སྡེ་གསར་བཞེངས་གནང་ནས་རྒྱལ་བ་སྨན་རི་བའི་རིང་ལུགས་མདོ་སྔགས་ཟུང་འབྲེལ་གྱི་ཕྱག་ལེན་རྗེ་མཉམ་མེད་ཆེན་པོའི་བཅའ་ཡིག་ལྟར་འཛིན་སྐྱོང་གནང་ནས་དེང་སྐབས་གྲྭ་པ་ཞལ་གྲངས་བརྒྱ་དང་ཉི་ཤུ་བཞུགས་པ་དང་། འདི་རྣམས་ཀུན་གྱིས་བོན་ཕྱི་ནང་གསང་གསུམ་ཐེག་པ་རིམ་དགུ་སོགས་ལ་ཐོས་བསམ་བསྒོམ་གསུམ་མཛད་བཞིན་གནས།
ལྷག་པར་དགེ་འདུན་ཞལ་གྲངས་ལྔ་བཅུ་ལྷག་གིས་བོན་མདོ་སྔགས་སེམས་གསུམ་ལ་བཤད་སྒྲུབ་ཀྱི་སློབ་གཉེར་གནང་བ་མ་ཟད། སྤྱི་ལོ་ ༡༩༧༧ ནས་བཟུང་འཆར་ཅན་ཉིན་ལྟར་སློབ་གཉེར་བྱེད་ཚུལ་རེའུ་མིག་འདི་ཡོད་ལྟར་འཆད་ཉན་ལེགས་པར་བསྐྱངས་ཏེ། སྤྱི་ལོ་ ༡༩༨༦ དང་ ༡༩༨༧ ལོ་ལ་གཡུང་དྲུང་བོན་གྱི་མདོ་སྔགས་སེམས་གསུམ་ལ་བཤད་སྒྲུབ་མཐར་སོན་པ་དྲང་སྲོང་རྣམ་རྣམ་པ་དགུ་དགེ་བའི་བཤེས་གཉེན་གྱི་མཚན་རྟགས་བཞེས་ནས། བོད་གངས་ཅན་གྱི་བསྟན་སྲིད་ཡོངས་ཀྱི་བདག་པོ་༸གོང་ས་༸སྐྱབས་མགོན་ཆེན་པོ་མཆོག་གི་སྐུ་ཚབ་རང་གཞུང་ཆོས་དོན་དྲུང་ཆེ་མཆོག་ནས་ཀྱང་ཕྱག་རྟགས་དང་། དཔལ་གཤེན་བསྟན་སྨན་རི་གླིང་གི་རྗེ་མཉམ་མེད་བླ་མའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་མཆོག་ནས་ཀྱང་གཟེརངས་རྟགས་གསོལ་རས་སྩལ་པ་རེད། དེང་སྐབས་ཕྱི་ནང་ཁག་གི་མི་རིགས་ཀྱིས་བོན་གྱི་གྲུབ་མཐའི་འབྱུང་གནས་བསྟན་རྩ་ཆུ་འགོ་ལྟ་བུར་ངོས་འཛིན་བྱེད་བཞིན་ཡིན་པ་རེད།
བོན་སྒོ་འདོན་ཐེངས་དང་པོ་ལས་དྲངས།
2,053 total views, 5 views today


text:
ཏང་གི་འབད་འཐབ་ལོ་རྒྱུས་བློ་ལ་བརྟན་པོར་ངེས་ནས་དུས་དང་རྣམ་པ་ཀུན་ཏུ་ཐོག་མའི་བསམ་འདུན་མ་བརྗེད་པ་བྱེད་པ་དང་ཏང་གི་བླ་ན་མེད་པའི་འགན་འཁྲི་འཁུར་ཕོད་པར་བྱས་ནས་ནམ་ཡང་འབད་འཐབ་བྱ་རྒྱུའི་དམ་བཅའ་འཇོག་དགོས་ཞེས་ནན་བཤད་གནང་བ།
ཟླ་10ཚེས་31ཉིན་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་ལི་ཁེ་ཆང་དང་། ལི་ཀྲན་ཧྲུའུ། དབང་དབྱང་། ཝང་ཧུའུ་ཉིང་། ཀྲའོ་ལེ་ཅི། ཧན་ཀྲེང་བཅས་ཀྱི་སྣེ་འཁྲིད་དེ་ཧྲང་ཧའེ་ཡི་ཀྲུང་གུང་ཚོགས་ཆེན་དང་པོ་ཚོགས་ཡུལ་གནས་མཆོག་དང་ཀྲེ་ཅང་ཅ་ཤིང་ནན་ཧུའུ་མཚོ་མོའི་གྲུ་དམར་མཇལ་བ་རེད། འདི་ནི་ཚེས་31ཉིན་གྱི་སྔ་དྲོ་ཧྲང་ཧའེ་ཡི་ཀྲུང་གུང་ཚོགས་ཆེན་དང་པོ་ཚོགས་ཡུལ་གྱི་དྲན་གསོ་ཁང་དུ་ཞི་ཅིན་ཕིང་གིས་ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་བློ་མཐུན་གཞན་དག་གི་སྣེ་འཁྲིད་དེ་ཏང་ཞུགས་དམ་བཅའ་བསྐྱར་འཇོག་གནང་བ།
ཤིན་ཧྭ་གསར་འགྱུར་ཁང་ཧྲང་ཧའེ་དང་ཀྲེ་ཅང་གི་ཅ་ཤིང་ནས་ཟླ་10ཚེས་31ཉིན་གློག་འཕྲིན་འབྱོར་གསལ། ཏང་གི་ཚོགས་ཆེན་བཅུ་དགུ་པ་གྲོལ་ནས་གཟའ་འཁོར་གཅིག་ཀྱང་མ་སོང་བར་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ལས་ཨུ་ཡོན་ལི་ཁེ་ཆང་དང་། ལི་ཀྲན་ཧྲུའུ། དབང་དབྱང་། ཝང་ཧུའུ་ཉིང་། ཀྲའོ་ལེ་ཅི། ཧན་ཀྲེང་བཅས་ཀྱི་སྣེ་ཁྲིད་དེ་ཚེས་31ཉིན་པེ་ཅིང་ནས་ཧྲང་ཧའེ་དང་ཀྲེ་ཅང་གི་ཅ་ཤིང་དུ་ཆེད་མངགས་ཕེབས་ནས་ཧྲང་ཧའེ་ཡི་ཀྲུང་གུང་ཚོགས་ཆེན་དང་པོ་ཚོགས་ཡུལ་དང་ཀྲེ་ཅང་ཅ་ཤིང་གི་ནན་ཧུའུ་མཚོ་མོའི་གྲུ་དམར་མཇལ་བ་དང་། ཏང་འཛུགས་སྐྱོང་གི་ལོ་རྒྱུས་ཕྱིར་དྲན་གནང་བ། ཏང་ཞུགས་དམ་བཅའ་བསྐྱར་འཇོག་གནང་བ་མ་ཟད། ད་དུང་སྐབས་གསར་པའི་ཏང་ཀྲུང་དབྱང་གི་འགོ་ཁྲིད་མཉམ་སྡེབ་ཀྱི་སྲ་ཞིང་བརྟན་པའི་ཆབ་སྲིད་དད་སེམས་ཀྱང་གསལ་སྟོན་གནང་བ་རེད། ཞི་ཅིན་ཕིང་གིས་གསུང་བཤད་གལ་ཆེན་གནང་ཞིང་། ཁོང་གིས་ཐོག་མའི་བསམ་འདུན་མ་བརྗེད་པ་དང་། འགན་འཁྲི་སེམས་ལ་བརྟན་པོར་ངེས་པ། ནམ་ཡང་འབད་འཐབ་བྱེད་པ་བཅས་བྱས་ན་གཞི་ནས་ཀྲུང་གོ་གུང་ཁྲན་ཏང་འདི་ཉིད་ནམ་ཡང་རྒས་མི་སྲིད། ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ཀྱིས་མཐུན་སྒྲིལ་རྡོག་རྩ་གཅིག་སྒྲིལ་དང་དཀའ་སྤྱད་འབད་འཐབ་བྱས་ན་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་གྲུ་ཆེན་འདི་རླུང་བརྟེན་རླབས་གཤགས་ཀྱིས་འོད་སྟོང་འཕྲོ་བའི་ཕ་མཐར་རྒྱལ་ཁའི་ངང་སླེབས་ངེས་ཡིན་ཞེས་ནན་བཤད་གནང་བ་རེད།
ཚེས་31ཉིན་གྱི་སྔ་དྲོ་ཞི་ཅིན་ཕིང་སོགས་གནམ་གྲུ་ནས་བབ་མ་ཐག་ཧྲང་ཧའེ་གྲོང་ཁྱེར་ཤིང་ཡེ་ལམ་གྱི་སྒོ་རྟགས་76ནང་ཡོད་པའི་ཀྲུང་གུང་ཚོགས་ཆེན་དང་པོ་ཚོགས་ཡུལ་དུ་ཕེབས་ཤིང་། འགྱུར་ལྡོག་དུ་མ་བྱུང་བའི་རྡོ་སྒོའི་འཛུགས་སྐྲུན་དངོས་པོ་དེ་1952ལོའི་ཟླ་དགུ་པར་ཉམས་གསོ་བྱས་པ་དང་འབྲེལ་ཕྱི་ཕྱོགས་ལ་སྒོ་མོའང་ཕྱེ་ཞིང་། ད་ཆ་དར་རྒྱས་ཆེ་ཞིང་འཁྲུག་ཆ་དོད་པའི་དེང་རབས་ཅན་གྱི་གྲོང་ཁྱེར་དེའི་དབུས་སུ་བརྗིད་ཉམས་ཆེན་པོའི་ངང་གནས་ཡོད། ལོ་96གོང་གི་1921ལོའི་ཟླ་བདུན་པར་ཀྲུང་གོ་གུང་ཁྲན་ཏང་རྒྱལ་ཡོངས་འཐུས་མི་ཚོགས་ཆེན་ཐེངས་དང་པོ་དེ་གར་འཚོགས་ཤིང་ཚོགས་འདུའི་གྲོས་རིམ་གཙོ་བོ་ནི་ཀྲུང་གོ་གུང་ཁྲན་ཏང་འཛུགས་རྒྱུ་དེ་རེད།
ཞི་ཅིན་ཕིང་སོགས་ཤིང་ཡེ་ལམ་དུ་རླངས་འཁོར་ནས་བབས་རྗེས་ཞབས་ཐང་མར་ཀྲུང་གུང་ཚོགས་ཆེན་དང་པོ་ཚོགས་ཡུལ་གྱི་དྲན་གསོ་ཁང་དུ་ཕེབས་ཤིང་། ཞི་ཅིན་ཕིང་ཧྲང་ཧའེ་རུ་ཕྱག་ལས་གནང་རིང་དེར་ཐེངས་གསུམ་ཕེབས་མྱོང་ཡོད། དེར་འབྱོར་རྗེས་ཞི་ཅིན་ཕིང་གིས་དང་ཐོག་ཀྲུང་གུང་ཚོགས་ཆེན་དང་པོའི་གྲོས་ཚོགས་ཁང་གནས་ཡུལ་མཇལ་ཞིང་། སྨི་ངོས་གྲུ་18ཡོད་པའི་ཁང་པ་དེ་སྔོན་མ་ཚོགས་འདུ་ཚོགས་པའི་རིང་གི་རྣམ་པ་གཞིར་བཟུང་བཀོད་སྒྲིག་བྱས་ཡོད། ཞི་ཅིན་ཕིང་གིས་ཡུན་རིང་ཅེ་རེར་གཟིགས་རྗེས་ཚོགས་ཡུལ་གནས་མཆོག་དེ་ངེས་པར་དུ་སྲུང་སྐྱོང་ཡག་པོ་དང་བེད་སྤྱོད་ཡག་པོ་བྱེད་དགོས་པའི་བཀའ་མངགས་གནང་བ་རེད། ཞི་ཅིན་ཕིང་གིས་བློ་མཐུན་མའོ་ཙེ་ཏུང་གིས་གནས་འདི་ནི་ཀྲུང་གོ་གུང་ཁྲན་ཏང“སྐྱེ་ཁྲི”ལྟ་བུ་ཡིན་ཞེས་གསུངས་མྱོང་ཡོད། དཔེ་དེ་དངོས་འབྲེལ་འཚམ་པོ་འདུག ངས་བལྟས་ན་དེའང་ང་ཚོ་གུང་ཁྲན་ཏང་མིའི་བསམ་པའི་ཁྱིམ་གཞིས་ཤིག་ཡིན་ཞེས་སེམས་འགུལ་དང་བཅས་གསུངས་པ་རེད།
དེ་རྗེས་ཞི་ཅིན་ཕིང་སོགས་ཀྱིས་ཀྲུང་གུང་ཚོགས་ཆེན་དང་པོའི་འཐུས་མིའི་འབུར་བརྐོས་གཟུགས་བརྙན་མཇལ་བ་དང《རླབས་ཆེན་གྱི་འགོ་འཛུགས——ཀྲུང་གོ་གུང་ཁྲན་ཏང་འཛུགས་གཏོད་ལོ་རྒྱུས་བཤམས་སྟོན》ཅེས་པར་གཟིགས་སྐོར་གནང་བ་རེད། “སྔ་འགྱེལ་རྗེས་མཐུད། རྒྱལ་ཁབ་སྐྱོབ་གནས”དང་། “དུས་འགྱུར་མཉམ་འཛོམས། མཉམ་དུ་ཏང་འཛུགས”“དཔའ་བོ་ལྷན་འཛོམས། གནམ་ས་སྒོ་འབྱེད”སོགས་བརྗོད་དོན་གཙོ་བོའི་འགྲེམས་ཁུལ་དུ་དངོས་རྫས་དང་པར་རིས་འབོར་ཆེན་བཤམས་པ་དང་ལ་ལར་ད་དུང་འཇིམ་བརྐོས་དང་བྱེ་གཞོང་ཡང་ཡོད། ཞི་ཅིན་ཕིང་གིས་ངོ་སྤྲོད་ཞུས་པ་གསན་ཞོར་དུ་འབྲེལ་ཡོད་གནས་ཚུལ་བཀའ་འདྲི་ཞིབ་ཕྲ་གནང་བ་རེད། ཁོང་གིས་འབུར་བརྐོས་ལ་གཟིགས་ཀྱིན་ཀྲུང་གུང་ཚོགས་ཆེན་དང་པོའི་འཐུས་མི་13གྱི་མཚན་རེ་རེ་བཞིན་བགྲངས་ཤིང་། དཔའ་བོ་ཇི་སྙེད་ཅིག་ཐོན་པ་དག་གིས་ཛ་དྲག་གི་འཐབ་རྩོད་ཁྲོད་དཔའ་ངར་ཞུམ་མེད་གནང་བ་དག་ཧ་ལས་ཧང་སངས་བཞིན་དྲན་གསོ་གནང་བ་རེད། ཞི་ཅིན་ཕིང་གིས་ཏང་འཛུགས་པའི་སྐབས་ཀྱི་རིག་དངོས་སྣ་ཁ་རེ་རེ་ཡང་ཧ་ཅང་རྩ་ཆེ་ལ་དམིགས་འདུན་རེ་རེ་ཡང་བསམ་བློ་གཏོང་རིན་ཡོད་པ་ཤ་སྟག་ཡིན། དེས་ན་ང་ཚོས་རྟག་ཏུ་དྲན་གསོ་དང་བསམ་བློ་ཞིབ་ཚགས་བཏང་སྟེ་དེའི་ཁྲོད་ནས་རང་རེའི་ཏང་གི་ཐོག་མའི་བསམ་འདུན་གསལ་པོ་ཤེས་དགོས་ཞེས་གསུངས་པ་རེད།
ཞི་ཅིན་ཕིང་སོགས་ཀྱིས་བརྗིད་ཆགས་ལ་ཉམས་དང་ལྡན་པའི་རང་རེའི་ཏང་གི་འབད་འཐབ་ལོ་རྒྱུས་ཀྱི་ལམ་བུ་བསྡུས་པའི་བརྙན་ཐུང《ཕུགས་བསམ་བརྩོན་ལེན》ཞེས་པར་གོམ་པ་སྤོ་མཚམས་བཞག་སྟེ་ནན་ཏན་ངང་གཟིགས་པ་རེད། ཞི་ཅིན་ཕིང་གིས་རང་རེའི་ཏང་གི་ལོ་རྒྱུས་ཚང་མ་ཀྲུང་གུང་ཚོགས་ཆེན་དང་པོ་ནས་འགོ་ཚུགས་པ་ཤ་སྟག་ཡིན། དེས་ན་སླད་ཕྱིན་ང་ཚོས་ལམ་བུ་ག་ཚོད་འགྲིམས་རུང་སྔར་སོང་གི་ལོ་རྒྱུས་བརྗེད་མི་རུང་ཞེས་གསུངས་པ་རེད།
དྲན་གསོ་ཁང་གི་དམ་འཇོག་ཚོམས་ཆེན་དུ་ཀྲུང་གོ་གུང་ཁྲན་ཏང་གི་ཏང་དར་ཧ་ཅང་ཆེན་པོ་ཞིག་བཀལ་ཡོད། ཞི་ཅིན་ཕིང་གིས་ཏང་དར་ལ་ཞལ་ཕྱོགས་ཏེ་ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ལས་ཨུ་ཡོན་ཚོའི་སྣེ་ཁྲིད་ནས་ལྷན་དུ་ཏང་ཞུགས་དམ་བཅའ་བསྐྱར་འཇོག་གནང་བ་རེད། ཞི་ཅིན་ཕིང་གི་དམ་འཇོག་སྣེ་ཁྲིད་འོག་གསལ་ཞིང་ཤུགས་དང་ལྡན་པའི་དམ་བཅའ་འཇོག་པའི་བྲག་ཅ་ཚོམས་ཆེན་ཡོངས་སུ་འཁོར་ཏེ་དེ་གར་ཡོད་པའི་མི་ཚང་མར་སེམས་འགུལ་ཚད་མེད་ཐེབས་ནས་དེ་མ་ཉིད་དུ་དྲག་ཆར་རླུང་འཚུབ་ཀྱིས་ཁེངས་པའི་ལོ་རབས་དེར་བསྐྱར་དུ་ལོག་པ་ལྟ་བུའི་ཚོར་སྣང་བྱུང་། ཞི་ཅིན་ཕིང་གིས་ཏང་ཞུགས་དམ་བཅའ་ཡིག་འབྲུ་མང་པོ་མེད་པས་སེམས་ནང་ངེས་སླ་མོད། འོན་ཀྱང་མི་ཚེ་གང་པོར་དམ་བཅའ་བརྟན་སྲུང་བྱེད་དཀའ། ཏང་ཡོན་ཚང་མས་ཏང་ཞུགས་དམ་བཅའ་བློ་ལ་བརྟན་པོར་ངེས་པ་དང་རྟག་ཏུ་དེ་གཞིར་བཟུང་སྟེ་བློ་བརྟན་འགྱུར་མེད་དང་མི་ཚེ་གང་པོར་བརྟན་སྲུང་བྱེད་དགོས་ཞེས་ནན་བཤད་གནང་བ་རེད།
དེ་ཉིན་གྱི་ཕྱི་དྲོ་ཞི་ཅིན་ཕིང་སོགས་ཧྲང་ཧའེ་ནས་མེ་འཁོར་ནང་བཞུགས་ཏེ་ཀྲེ་ཅང་གི་ཅ་ཤིང་གྲོང་ཁྱེར་དུ་ཕེབས་ནས་ཀྲུང་གུང་ཚོགས་ཆེན་དང་པོའི་རྗེས་ཤུལ་མུ་མཐུད་བཙལ་བ་རེད། སྔོན་མ་ཧྲང་ཧའེ་རུ་ཚོགས་བཞིན་པའི་ཀྲུང་གུང་ཚོགས་ཆེན་དང་པོར་ཧྲང་ཧའེ་ཡི་ཧྥ་རན་སེས་བཙན་གཡར་བྱས་པའི་ས་ཆའི་སྐོར་ཞིབ་ཉེན་རྟོག་པའི་རྒོལ་དཀྲུག་གློ་བུར་དུ་ཕོག་པས་འཕྲལ་དུ་ཀྲེ་ཅང་གི་ཅ་ཤིང་ནན་ཧུའུ་མཚོ་མོའི་གྲུ་ཆུང་ཞིག་གི་ཐོག་སྤོས་ཏེ་ཚོགས་ཆེན་མུ་མཐུད་འཚོགས་དགོས་བྱུང་། དེ་ནས་གྲུ་ཐོག་ཏུ་ཚོགས་ཆེན་གྱི་གྲོས་རིམ་ཆ་ཚང་ལེགས་གྲུབ་བྱུང་བ་རེད། དུས་དེ་ནས་བཟུང་གྲུ་དམར་ཞེས་པའི་མིང་བྱུང་ལ་གནམ་འོག་ཏུ་སྐད་གྲགས་ཀྱང་ཆོད།
དྲོད་འཇམ་རླུང་བུའི་རྒྱུ་ཕྱོགས་དང་བསྟུན་ནས་ནན་ཧུའུ་མཚོ་མོ་ཆུ་རིས་ཤིག་ཤིག་ཏུ་གཡོས་ཤིང་། ཕྱི་དྲོའི་ཆུ་ཚོད་4དང་སྐར་མ་40ཙམ་ལ་ཞི་ཅིན་ཕིང་དང་བཅས་པ་དེ་གར་ཕེབས་འབྱོར་ཟིན་པ་དང་། ཞི་ཅིན་ཕིང་དང་བཅས་པ་མཚོ་ཁར་ཕེབས་ནས་གྲུ་གཟིངས་དམར་པོར་གཟིགས་པ་དང་སྦྲགས། གྲུ་གཟིངས་དེ་སྤྱད་དེ་རྒྱལ་གཅེས་རིང་ལུགས་ཀྱི་སློབ་གསོ་སོགས་སྤེལ་ཚུལ་མཁྱེན་རྟོགས་ཞིབ་ཕྲ་གནང་བ་དང་། ཞི་ཅིན་ཕིང་གིས་བསྟན་དོན། གྲུ་དམར་ཆུང་ཆུང་འདིའི་ཐོག་ཀྲུང་གོའི་གསར་བརྗེའི་ས་བོན་བཏབ་ནས་ཀྲུང་གོ་གུང་ཁྲན་ཏང་གི་དུས་རབས་བརྒལ་བའི་མཚོ་ཐོག་འགྲུལ་བཞུད་འགོ་བརྩམས་པ་རེད།
ནན་ཧུའུ་མཚོ་མོ་ནས་ཞལ་གྱེས་རྗེས་ཞི་ཅིན་ཕིང་དང་བཅས་པ་ནན་ཧུའུ་མཚོ་མོ་གསར་བརྗེའི་དྲན་གསོ་ཁང་དུ་ཕེབས་ནས་གཟིགས་སྐོར་གནང་ཞིང་། དྲན་གསོ་ཁང་དེའི་རྩིག་རྨང་ནི་2006ལོའི་ཟླ་6ཚེས་28ཉིན་སྐབས་དེའི་ཀྲེ་ཅང་ཞིང་ཨུད་ཀྱི་ཧྲུའུ་ཅི་ཞི་ཅིན་ཕིང་སྐུ་ངོ་མས་བཏིང་བ་དང་། 2011ལོར་ཏང་དབུ་བརྙེས་ནས་ལོ་90འཁོར་བར་དྲན་གསོ་ཞུ་བའི་སྔ་ཉིན་དུ་ལེགས་གྲུབ་བྱུང་ནས་སྒོ་མོ་ཕྱེ་བ་རེད།
དྲན་གསོ་ཁང་གི་ཁྱམས་སྒོར་ནང་དུ། ཧ་ཅང་གསོན་ཉམས་ལྡན་པའི་གྲུ་གཟིངས་དམར་པོ་བརྐོས་མ་དང་བཀྲག་མདངས་འཚེར་བའི་ཟོར་བ་དང་ཐོ་བའི་བརྐོས་རིས་ཆེན་པོ་ལས་ཀྲུང་གོ་གུང་ཁྲན་ཏང་གིས་ཀྲུང་གོ་རྟགས་ཅན་གྱི་གྲུ་གཟིངས་ཆེན་པོའི་སྣེ་ཁྲིད་དེ་རླབས་གཤགས་མདུན་སྐྱོད་བྱེད་པ་མཚོན་གྱི་ཡོད། ཞི་ཅིན་ཕིང་དང་བཅས་པ་དེ་ནས“གནམ་ས་སྒོ་འབྱེད”བརྗོད་དོན་གཙོ་བོར་བྱས་པའི་འགྲེམས་ཁང་དུ་ཕེབས་ནས། “རྒྱལ་ཁབ་སྐྱོབ་ལམ་འཚོལ་ཞིབ”དང“ཀྲུང་གོ་གུང་ཁྲན་ཏང་དབུ་བརྙེས་པ”སོགས་ཀྱི་ཆེད་དོན་འགྲེམས་སྟོན་ལ་སྔ་རྗེས་སུ་གཟིགས་པ་དང་། དེ་གར་འགྲེམས་སྟོན་བྱས་པའི་ཅ་ལག་དང་པར་རིས་དང་། ཧྲང་ཧའེ་རུ་ཡོད་པའི་ཀྲུང་གོ་གུང་ཁྲན་ཏང་གི་རྒྱལ་ཡོངས་འཐུས་མི་ཚོགས་ཆེན་ཐེངས་དང་པོ་འཚོགས་ཡུལ་དྲན་གསོ་ཁང་གི་འགྲེམས་དངོས་ཀྱིས་ཀྲུང་གོ་གུང་ཁྲན་ཏང་དབུ་བརྙེས་པའི་ལོ་རྒྱུས་ཧྲིལ་པོ་གསལ་པོ་མཚོན་ཡོད་པ་རེད། ཞི་ཅིན་ཕིང་གིས་མཚམས་མཚམས་སུ་རྒྱུན་ཨུ་བློ་མཐུན་གཞན་དག་ཚོ་དང་སྤེལ་རེས་གནང་ཞིང་། ཁོང་གིས་གསུངས་དོན། དྲན་གསོ་ཁང་གི་རྩིག་རྨང་བཏིང་བའི་དུས་དེ་ནས་བཟུང་། ལེགས་གྲུབ་བྱུང་རྗེས་ལྟ་སྐོར་ཞིག་བྱེད་དགོས་བསམ་མོད། དེ་རིང་གཞི་ནས་བསམ་དོན་འགྲུབ་སོང་། ངོ་མ་སློབ་གསོ་དང་སྐུལ་མ་ཆེན་པོ་ཐེབས་བྱུང་། ཀྲེ་ཅང་དུ་ལས་ཀ་བྱེད་རིང་། ངས་སྔོན་ཆད“གྲུ་དམར་སྙིང་སྟོབས”དེ་གནམ་ས་སྒོ་འབྱེད་དང་སྔོན་དུ་བྱེད་ཕོད་པའི་གསར་གཏོད་སྙིང་སྟོབས་དང་། ཕུགས་བསམ་བརྟན་དུ་བཏང་ནས་ལན་བརྒྱ་ཕམ་ཡང་ཡིད་ཐང་མི་ཆད་པར་འབད་འཐབ་ལྷོད་མེད་བྱེད་པའི་སྙིང་སྟོབས། སྤྱི་དོན་དུ་ཏང་འཛུགས་པ་དང་དམངས་དོན་དུ་ལྷག་བསམ་ཟོལ་མེད་བྱེད་པའི་ལེགས་སྐྱེས་སྙིང་སྟོབས་བཅས་གསུམ་དུ་ཕྱོགས་སྡོམ་བྱས་པ་ཡིན། ང་ཚོས་དུས་རབས་ཀྱི་ཁྱད་ཆོས་དང་ཟུང་འབྲེལ་བྱས་ནས“གྲུ་དམར་སྙིང་སྟོབས”དར་སྤེལ་ཤུགས་ཆེན་གཏོང་དགོས།
གཟིགས་སྐོར་གྲུབ་རྗེས། ཞི་ཅིན་ཕིང་གིས་གསུང་བཤད་གལ་ཆེན་གནང་ཞིང་། ཁོང་གིས། ང་ཚོ་ཀྲུང་དབྱང་ཆབ་སྲིད་ཅུས་ཀྱི་རྒྱུན་ལས་ཨུ་ཡོན་བློ་མཐུན་ཚང་མ་ད་རེས་མཉམ་དུ་ཕྱིར་བསྐྱོད་དོན་ནི་རང་རེའི་ཏང་གི་འོད་སྟོང་འབར་བའི་ལོ་རྒྱུས་ཀྱི་ལམ་བུ་དང་ལྷག་པར་དུ་ཏང་འཛུགས་དུས་ཀྱི་ལོ་རྒྱུས་ལ་ཕྱིར་ལྟ་བྱས་ནས། གསར་བརྗེའི་སྲོལ་རྒྱུན་སློབ་གསོ་མྱོང་བ་དང་གསར་བརྗེའི་སྔོན་གཤེགས་དཔའ་བོའི་བླ་ན་མེད་པའི་སྙིང་སྟོབས་སློབ་སྦྱོང་གིས་སོ་སོའི་ཕྲག་ཐོག་ཏུ་བབས་པའི་འགན་འཁྲི་ཆེན་པོ་བློ་ལ་གསལ་པོ་ངེས་པར་བྱས་ནས། ཏང་གི་ཚོགས་ཆེན་བཅུ་དགུ་པའི་ཐོག་བཏོན་པའི་དམིགས་ཚད་ལས་འགན་མངོན་འགྱུར་བྱ་ཆེད་འབད་འཐབ་ལྷོད་མེད་བྱེད་པའི་འགན་འཁྲི་འཁུར་སེམས་དང་ལས་འགན་སྒྲུབ་སེམས་ཆེ་རུ་གཏོང་ཆེད་ཡིན་ཞེས་གསུངས།
ཞི་ཅིན་ཕིང་གིས་བསྟན་དོན། ཧྲང་ཧའེ་རུ་ཡོད་པའི་ཀྲུང་གོ་གུང་ཁྲན་ཏང་གི་རྒྱལ་ཡོངས་འཐུས་མི་ཚོགས་ཆེན་ཐེངས་དང་པོ་ཚོགས་ཡུལ་དང་། ཅ་ཤིང་ནན་ཧུའུ་མཚོ་མོའི་གྲུ་དམར་ནི་རང་རེའི་ཏང་གི་ཕུགས་འདུན་ཐོག་མར་མངོན་འགྱུར་བྱ་ཡུལ་ཡིན། རང་རེའི་ཏང་འདི་ནས་དབུ་བརྙེས་ཤིང་འདི་ནས་འགོ་བརྩམས་ཏེ་རྒྱལ་ཡོངས་ཀྱི་སྲིད་བསྐྱངས་བ་ཡིན་པས། འདི་ག་ནི་རང་རེའི་ཏང་གི་རྩ་བ་ཡིན།
ཞི་ཅིན་ཕིང་གིས་ནན་བཤད་གནང་དོན། “ལས་གང་ཐོག་མར་སྒྲུབ་སླ་མོད། ནམ་གཞུག་སྐྱོང་བར་དཀའ་ཚེགས་ཆེ”བགྲང་བྱ་96ཚུན་དུ་རང་རེའི་ཏང་གིས་མི་དམངས་ལ་མཐུན་སྒྲིལ་སྣེ་ཁྲིད་བྱས་ནས་ཀུན་གྱིས་དོ་སྣང་ཆེན་པོ་བྱེད་པའི་གྲུབ་འབྲས་རླབས་པོ་ཆེ་ཐོབ་པར་ང་ཚོ་སྤོབས་པ་སྐྱེ་འོས་པ་ཞིག་ཡོད། དེ་དང་ཆབས་ཅིག བྱ་གཞག་འཕེལ་རྒྱས་གཏོང་བར་ཚར་དུས་མེད་པས། གུང་ཁྲན་ཏང་མིའི་ཐོག་མའི་བསམ་འདུན་ལ་འགྱུར་བ་གཏོང་མི་རུང་། ཐོག་མའི་བསམ་འདུན་མ་བརྗེད་ཚེ། གཞི་ནས་ལོ་རྒྱུས་དང་སྔོན་བྱོན་པར་ཐུགས་བདེ་ཞུ་ཐུབ་པ་དང་། དམངས་སེམས་འགུག་པ་དང་དུས་རབས་ཀྱི་རྒྱལ་ཁ་ལེན་ཐུབ་པ། གང་བྱས་ལམ་འགྲོ་རྒྱུག་པ་དང་ཞུམ་མེད་མདུན་སྐྱོད་བྱེད་ཐུབ་པ་བཅས་ཡོང་ངེས།
ཞི་ཅིན་ཕིང་གིས་བསྟན་དོན། ཏང་གི་ཚོགས་ཆེན་བཅུ་དགུ་པའི་ཐོག་ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་གཏོང་བའི་དམིགས་ཚད་དང་ལས་འགན་གྱི་འཆར་གཞི་ལེགས་པར་འཁོད་ཟིན་པས། ཏང་ཡོངས་ཀྱི་བློ་མཐུན་ཚོས་བློ་གཅིག་སེམས་གཅིག་གིས་མི་དམངས་ལ་ཞབས་འདེགས་ཞུ་བའི་རྩ་བའི་དམིགས་དོན་ངེས་པར་དུ་མཐའ་འཁྱོངས་བྱས་ནས། མི་དམངས་ཀྱི་སྣེ་འཁྲིད་དེ་དེ་བས་བདེ་སྐྱིད་དང་མཛེས་སྡུག་ལྡན་པའི་འཚོ་བ་རྒྱུན་ཆད་མེད་པར་གཏོད་པ་དང་། གུང་ཁྲན་རིང་ལུགས་ཀྱི་རྒྱང་རིང་ཕུགས་བསམ་བློ་ལ་བརྟན་པོར་ངེས་པ་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཐུན་མོང་ཕུགས་བསམ་བརྟན་པོ་བཙུགས་ནས། གོམ་སྟབས་བརྟན་པོས་མཛེས་སྡུག་ལྡན་པའི་མ་འོངས་དང་ཕུགས་བསམ་ཆེ་ཤོས་ཕྱོགས་སུ་མདུན་སྐྱོད་བྱེད་པ། ཐོག་མཐའ་བར་གསུམ་དུ་ཁེངས་སྐྱུང་གཟབ་ནན་དང་ཁེངས་དྲེགས་ངང་ཐུང་མེད་པའི་སྤྱོད་ཚུལ་རྒྱུན་འཁྱོངས་བྱས་ནས། དཀའ་ཚེགས་ལ་མགོ་བོ་མི་སྒུར་བ་དང་འཆི་རྒྱུར་མི་སྐྲག་པར“ལོ་བརྒྱ་གཉིས”ཀྱི་འབད་འཐབ་དམིགས་ཚད་དང་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བའི་ཀྲུང་གོའི་ཕུགས་འདུན་མངོན་འགྱུར་ཡོང་ཕྱིར་འབད་འཐབ་ལྷོད་མེད་བཅས་བྱེད་དགོས།
ཞལ་གྱེས་ཁར་ཞི་ཅིན་ཕིང་གིས་དྲན་གསོ་ཁང་གི་ལས་དོན་པར་བྱམས་བརྩེའི་ངང་ཕྱག་གཏོང་གནང་མཛད་ནས། ཚང་མས་ཏང་གི་འོད་སྟོང་འབར་བའི་ལོ་རྒྱུས་ལས་འབད་འབུངས་ཡར་བརྩོན་གྱི་སྟོབས་ཤུགས་བླངས་ཏེ། ཏང་དང་མི་དམངས་ཀྱི་བྱ་གཞག་ཐད་རྒྱུན་ཆད་མེད་པར་ལེགས་སྐྱེས་འབུལ་བ་དང་དུས་མཚུངས། རང་ཉིད་ཀྱི་མི་ཚེའི་ལེའུ་གང་ལེགས་རྩོམ་དགོས་པའི་ལྕག་སྐུལ་ཡང་གནང་བར། ཚང་མས་སྤྲོ་སེམས་འཁོལ་བའི་ཐལ་མོ་ཡུན་རིང་བརྡབས་པ་རེད།